
EVENTYRERSKEN 

LOUISE  RASMUSSEN 


I 

I   Fødselsstiftelsen  s   Daabsprotokol   for  Aaret  1815   staar 
under  d.  21.  April  som  Nr.  337  opført  et  Pigebarn,  der 
døbtes  Dagen  efter  og  fik  Navnet: 

KRISTINE  LOUISE  RASMUSSEN. 

Saa  fattig  var  Lensgrevinde  Louise  af  Danners  Oprin- 
delse. Som  et  Nummer  kom  hun  til  Verden  og  indførtes 
i  en  Protokol  blandt  andre  Uægtebørn.  Hendes  Moder 
havde  end  ikke  sit  eget  Rum  at  føde  hende  i. 

Faderen,  Mægler  Gotthilf  Ludevig  Køppen,  en  gift  Mand, 
tilhørte  en  indvandret  Slægt,  der  var  forgrenet  baade  i  Tysk- 
land og  Rusland;  da  Louise  Rasmussen  blev  født,  havde  han 
i  sit  Ægteskab  to  Børn,  en  elleveaarig  Dreng,  Adolph  Ludvig, 
og  en  lille  Pige.  Mægler  Køppen  sad  vistnok  i  gode  Kaar; 
ved  hans  Død  i  1832  gav  Skiftekommissionens  Registrering 
af  hans  Ejendele  Indtrykket  af  et  solidt  Borgerhjem.  Enken 
averterede  i  »Adresseavisen«,  at  han  endte  »et  virksomt 
Liv  efter  lange  og  haarde  Lidelser«. 

Der  var  en  Eventyrers  Blod  i  hans  Søn.  Han  begyndte 
med  at  sidde  beskedent  som  Skriver  i  Toldkammeret,  men 
gav  sig  snart  til  at  flakke  rundt  i  Europa,  hvor  han  sam- 
lede sig  Kundskaber,  særlig  af  historisk  og  geografisk  Art, 

blev  en  Tid  Lærer  under  Kong  Otto  ved  det  militære 
Akademi  paa  Ægina,  senere  i  Piræus,  og  kom  i  Midten 
af  Fyrrerne  tilbage  til  København,  hvor  der  ingen  Virk- 
somhed fandtes  for  en  Mand,  der  havde  forladt  de  slagne 
Baner  og  uddannet  sig  paa  fri  Haand.  Saa  drog  Adolph 
Ludvig  Køppen  til  Nordamerika  og  udnyttede  sine  Kund- 
skaber om  det  gamle  Athen  og  Attica  som  Lærer  ved 
lærde  Institutter  og  Universiteter,  men  da  han  erfarede, 
at  den  danske  Prins  Vilhelm  havde  Udsigt  til  Græken- 
lands Trone,  dukkede  han  atter  op  i  København  og  blev 
Prinsens  Lærer  i  hans  nye  Hjemlands  Sprog;  han  fulgte 
med  Kong  Georg  til  Athen  og  endte  dér  sit  urolige  Liv 
som  Kongens  Bibliotekar. 

I  hans  Halvsøsters  Karakter  og  Evner  genfinder  man 
nogle  af  de  samme  Egenskaber,  der  betingede  hans  Løbe- 
bane: Forstand,  Ærgerrighed,  Vilje,  Sprogtalent,  Perfekti- 
bilitet. Det  fælles  fremmede  Blod  løb  i  deres  Aarer.  Livet 
gav  disse  københavnske  Børn,  der  maaske  næppe  kendte 
hinanden,  Adgang  til  de  store  MuHgheders  Land,  og  de 
forstod  hver  paa  sin  Maade  at  udnytte  Tilfældet;  Skri- 
veren blev  en  Konges  Lærer,  Barnet  Nr.  337  fra  Daabs- 
protokollen  blev  en  Konges  Hustru. 

Kristine  Louise  fik  sin  Moders  Pigenavn,  det  baade  i 
Lyd  og  Udseende  saare  danske  Navn  Rasmussen.  Moderen 
hed  Juliane  Caroline  og  var  en  to  og  tyveaarig  Tjeneste- 
pige, udgaaet  fra  Folkets  jævneste  Lag;  hendes  Moder 
ernærede  sig  endnu  mange  Aar  senere  som  Vaskerkone. 
De  smaaborgerlige  Træk,  som  fandtes  i  Grevinde  Danners 
Karakter,  stammer  sandsynhgvis  fra  det  mødrende  Ophav; 
Evnerne,  der  drev  hende  frem,  var  hendes  Arv  fra  Faderen. 

Efter  Louises   Fødsel   ernærede   Moderen   sig  ved   Sy- 


ning,  og  senere  blev  hun  Pyntekone  ved  det  kgl.  Teater; 
det  var  rimeligvis  dér,  at  hun  traf  Snedker  Johannes  Jen- 
sen, som  ved  Siden  af  sin  Profession  var  Teaterkontrollør; 
omkring  1830  blev  de  gift,  og  Mandtalslisten  1840  udviser, 
at  de  havde  tre  Børn.  Men  allerede  i  Sommeren  1826 
var  det  lykkedes  Moderen  at  faa  den  da  llaarige  Louise 
anbragt  som  Elev  paa  Pierre  Larchers  Danseskole,  og 
Barnets  »Lykke«  syntes  dermed  gjort  —  det  kunde  jo 
snart  bidrage  til  sit  Underhold. 

Balletten  befandt  sig  dengang,  mellem  Galeottis  Død 
og  August  Bournonvilles  Hjemkomst  fra  Frankrig,  i  en 
lidet  heldig  Overgangstid ;  ingen  betydelige  Kunstnere  præ- 
ger disse  Aar;  Fremtiden  laa  i  Svøb;  paa  den  Skole,  hvor 
Louise  Rasmussen  traadte  ind,  gik  nogle  Børn  og  unge 
Mennesker  (Lucile  Grahn,  Andrea  Møller  (Kretschmer), 
Hoppe,  Fiissel),  som  senere  under  Balletdigterens  Styre 
skulde  skabe  den  danske  Ballets  Ry.  Men  »de  sex  Aar, 
hvori  Larcher  dirigerede  Balletten  (1823 — 29),  var  dens 
allersletteste  Periode  ved  vort  Theater« ,  skrev  August 
Bournonville  mange  Aar  senere  til  Direktionen.  Tonen 
var  raa,  og  lave  Instinkter  sad  til  Højbords,  Der  var  den 
mest  grelle  Modsætning  mellem  den  smilende  Ynde,  man 
søgte  at  fremstille  paa  Scenen,  og  de  Følelser,  man  næ- 
rede for  hinanden  bag  Kulisserne.  Slagsmaal  var  ikke 
ualmindelige.  En  Aften  i  December  1826  foer  Danserinden 
Anne  Poulsen  løs  paa  Solodanserinden  Marie  Werning, 
»som  havde  bagtalet  hende  løgnagtig  hos  Hr.  Larcher,  lig 
et  rasende  Menneske,  og  slog  hende  af  alle  Kræfter  i  An- 
sigtet«. De  to  Furier  lod  Blodet  flyde  i  Børnenes  Paasyn. 
Jomfru  Werning  »forsvarede«  sig  saa  godt  hun  kunde, 
men  hun  forsikrede  senere  Direktionen,  at  hun  kun  havde 


handlet  i  Nødværge.  Det  var  imidlertid  ikke  Smaating, 
det  drejede  sig  om,  thi  Jomfru  Poulsen  fremviste  en  Læge- 
attest, der  bevidnede,  »hvor  stor  Jomfru  Wernings  slette 
Opførsel  havde  været«.  Hun  truede  med  at  faa  sin  Ret 
hos  Øvrigheden,  og  medens  de  begge  paaberaabte  sig 
deres  Anciennitet,  havde  Direktionen  travlt  med  at  jævne 
Stridigheden.  Saadanne  Optrin  hørte  til  Bestillingen.  Fru 
Heiberg,  der  omtrent  samtidig  frekventerede  Skolen,  for- 
tæller i  sine  Erindringer,  at  Larcher,  »denne  lille  slikkede 
Person,  der  ligesom  Jean  de  France  var  kommet  hjem 
fra  en  Pariserrejse  med  nye  Moder  og  et  nyt  Navn«,  ud- 
øvede et  sandt  Tyranni  mod  Børnene,  som  han  pryglede 
med  en  Spanskrørstok  for  at  skaffe  sig  Respekt.  En  Dag 
lod  han  Eleven  Julie  Fredstrup  bortvise,  fordi  hun  ikke 
sagde  Tak  for  en  beskeden  Gage,  han  havde  indstillet 
hende  til.  Da  han  spurgte  hende,  om  hun  intet  havde  at 
takke  for,  svarede  hun:  »Jeg  har  været  ved  Teatret  saa 
længe  uden  nogen  Løn,  saa  jeg  tror  at  have  fortjent 
samme  uden  derfor  at  have  nødig  at  takke  nogen«.  Hvor- 
efter Larcher  bad  Direktionen  straffe  hende  til  »Eksempel 
for  de  andre«  —  der  alle  havde  nejet  og  takket.  Naar 
Fru  Heiberg  senere  i  Livet  saa  en  brutal  Kusk  maltrak- 
tere en  Hest,  der  maaske  var  klogere  end  Kusken,  tænkte 
hun  paa  Larchers  Danseskole,  hvor  hun  ofte  var  Hesten 
og  han  Kusken.  »Mangen  en  Hest  bliver  ødelagt  i  en  raa 
Kusks  Haand,  og  mangt  et  Barn  i  en  saadan  Lærers«, 
skriver  hun.  Elevernes  Stilling  var  slavisk,  og  Undervis- 
ningen, de  fik  i  Kunsten,  var  ikke  præget  af  Aand.  Grund- 
linjen i  den  var  Respekt  for  det  mangehovedede  Væsen, 
der  kaldes  Publikum,  de  lærte  Forstillelse  og  ydre  Høflig- 


hed  paa  Bekostning  af  den  individuelle  Udvikling,  som 
ganske  blev  overladt  til  Hjemmet. 

Men  hvordan  var  vel  Louise  Rasmussens  Hjem?  For- 
holdene medførte,  at  den  Paavirkning,  hun  udsattes  for, 
var  spredt  og  tilfældig;  hun  groede  vildt,  men  frodigt,  og 
lærte  tidlig  at  stole  paa  det  simple  Mod  og  at  klare  sig 
ved  egen  Hjælp.  1  Barneaarene  var  hun  vistnok  mest 
overladt  til  Mormoderen,  den  tidligere  omtalte  Vaskerkone, 
som  Kirkebogen  ved  Louises  Konfirmation  kalder  hendes 
Plejemoder;  hos  den  gamle  Kone,  der  var  Enke  efter  en 
Arbejdsmand  Rasmussen  i  Kongens  Køkken,  har  den 
opvakte  Pige  sikkert  hørt  alskens  Køkkentrappehistorier 
fra  Christian  d.  Vll's  og  Frederik  d.  Vl's  Hof,  Historier, 
som  kan  have  paavirket  Barnets  Fantasi.  En  Tid  havde 
hun  Ophold  paa  Amagertorv  hos  en  velhavende  Sned- 
kermester Monsees,  hvis  Kone  hun  i  Breve  kalder  for 
Tante;  i  en  Skrivelse  til  hende,  dateret  Odense  Slot 
d.  9.  Marts  1847,  altsaa  mange  Aar  senere,  da  Louise  Ras- 
mussens Forhold  til  Kronprins  Frederik  begyndte  at  blive 
kendt,  skrev  hun:  »Til  Dem,  min  bedste  Tante,  staaer  jeg 
i  en  evig  Gjeld,  og  det  glemmer  jeg  ikke;  som  en  Moder 
har  De  vist  Dem  imod  mig;  da  jeg  trængte,  aabnede  De 
mig  et  Hjem  i  Deres  Huus,  og  det  vil  bestandig  staae  mig 
i  en  kjær  Erindring.«  Hun  skiftede  Opholdssted  og  væn- 
nede sig  til  at  være  dér,  hvor  man  bedst  havde  Plads  til 
hende.  Og  hvert  Sted  opdagede  hun  et  nyt  Stykke  af 
Verden.  Men  Danseskolen  var  Midtpunktet  i  hendes  Barn- 
dom, Teatret  hendes  egentlige  Hjem. 

Louise  Rasmussen  hørte  i  Modsætning  til  Johanne 
Luise  Påtges  til  de  Børn,  som  trivedes  paa  Skolen.  Hun 
var    ikke    taus    og    forknyt,    hendes   Sjæl  skælvede    ikke 

som  en  Mimose  ved  den  mindste  Berøring,  men  hun 
tilhørte  uden  Tvivl  den  Ungpigetype,  der  har  let  til 
hastige  Svar,  selv  naar  ingen  spørger;  hun  har  været 
frisk  og  simpel,  ledet  af  den  saakaldte  »sunde  Fornuft«. 
Hendes  velskabte  Arme  og  Ben  maatte  synes  et  godt 
Stof  i  en  Dansemesters  Haand;  Ansigtet  beherskedes  af 
det  fyldige,  askeblonde  Haar  og  de  blaa,  udpræget  nor- 
diske Øjne,  men  dets  Linjer  røbede  alle  Dage  Proletaren; 
de  klodsede  Træk  og  den  noget  fladtrykte  Næse  egnede 
sig  ikke  for  Scenen,  men  Munden  var  frisk  med  et  djærvt 
Udtrj'k.  Da  Arkæologen  Worsaae  mange  Aar  senere 
ønskede  Bissens  ikke  forskønnende  Buste  af  hende  op- 
stillet i  Frederik  d.  VII's  Værelse  paa  Rosenborg,  sagde 
hun:  »Nej,  Hr.  Professor,  den  faar  De  ikke.  Jeg  véd  fuldt 
vel,  at  mit  Ansigt  kun  meget  lidt  egner  sig  til  malerisk 
Gengivelse,  men  til  plastisk  passer  det  slet  ikke«. 

Kun  kort  Tid  efter  Optagelsen  paa  Danseskolen  kom 
hun  i  praktisk  Virksomhed  paa  Scenen.  Den  18.  Sep- 
tember 1826  medvirkede  hun  for  første  Gang  i  Tyskeren 
Wolffs  lyriske  Drama  »Preciosa«.  Hvad  hun  forestillede, 
fremgaar  ikke  af  Plakaten,  men  hun  har  vel  gjort  Tjeneste 
i  den  »tilhørende  Dans«.  Den  askeblonde  Pige  blev  snart 
en  af  de  meget  benyttede  blandt  Balletskolens  Elever; 
allerede  i  den  første  Sæson  optraadte  hun  baade  i  »Aprils- 
narrene« og  »Kong  Salomon  og  Jørgen  Hattemager«,  og 
for  hver  stum  Medvirken  hævede  hun  de  stipulerede  to 
Mark.  Men  naar  Nicolaj  Bøgh  lader  hende  agere  Engel 
i  Dahléns  Ballet  »Armida«,  hvori  H.  C.  Andersen  og  Jo- 
hanne Luise  Påtges  spillede  Trolde,  saa  er  han  ikke  paa 
historisk  Grund;  i  1826  havde  H.  C.  Andersen  forlængst 
bekæmpet  sin  Skuespillerlyst,   ligesom  den  nævnte  Ballet 


var  opført  fem  Aar  før  Louise  Rasmussen  blev  antaget. 
Den  2.  September  1828  stod  hendes  Navn  første  Gang 
paa  Plakaten  udfor  »En  Page  hos  Paris«  i  »Romeo  og 
Julie«,  netop  hin  Aften,  da  Konfirmandinden  Jomfru  Pat- 
ges  spillede  Julie  som  et  Barn,  »der  synger  en  dejlig 
Sang  uden  at  kende  Noder«.  Pagen  siger  nogle  alvorlige 
Sætninger  paa  Kirkegaarden  i  sidste  Akt;  at  den  ISaarige 
Pige  blev  valgt  til  at  tolke  dem,  er  et  Vidnesbyrd  om 
hendes  kvikke  Hovede  og  udviklede  Skikkelse.  Teater- 
arkivet gemmer  endnu  hendes  Kvittering  for  den  aftenlige 
Rigsdaler,  som  var  Elevernes  Betaling  for  Smaaroller; 
med  fast  Barnehaand  har  hun  skrevet: 

&tf'    cciny    1^£^    tJlujCoa^y^^  ,^^y€€tic^rL     er  7>iW  y^ 

Kvitteringen  er  paategnet  af  Økonomiinspektøren,   Dr.  Ryge  og  af 
Regissør  Liebe  (Rigsark.). 

Teatertjenesten  levnede  hende  ikke  megen  Tid  til  at 
erhverve  sig  Skolekundskaber.  Desmere  beundringsvær- 
digt er  det,  at  hun  alligevel  senere  i  Livet  formaaede  at 
føre  en  Konversation  paa  Tysk  og  Fransk.  Hver  Morgen 
maatte  hun  til  Danseundervisningen  paa  Hofteatret,  og 
næsten  hver  Aften  svandt  hen  med  at  figurere  i  brogede 
Optrin  baade  i  Ballet,  Opera  og  Skuespil.  Tilfældet  vilde, 
at  hun  stod  paa  Scenen,  da  »Elverhøj«  opførtes  første 
Gang  ved  Festen  i  Anledning  af  Formæhngen  mellem 
Frederik  d.  VI's  Datter,  Vilhelmine,  og  Prins  Frederik. 
22  Aar  senere  var  det  Balletbarnet,  som  blev  Prinsens 
Hustru. 

Teatrets  Gage-  og  Forfremmelseslister  viser,  at  Louise 
Rasmussen  var  en  flink  og  paapasselig  Elev,  der  i  de 
første  Aar  opnaaede  den  samme  Paaskønnelse  som  sine 
Kammerater,  hvis  Navne  endnu  lyser  i  Ballettens  Historie. 
6  til  10  Rdlr.  i  Sæsonducør  var  ganske  vist  kun  en  be- 
skeden Opmuntring,  men  Forholdene  var  jo  smaa  ved 
Frederik  d.  VI's  Teater.  En  Ekstrafortjeneste  paa  3  Mark 
om  Maaneden  fik  hun  hos  Toldassistent  Grahn,  mod  at 
følge  den  lille  Lucile  fra  Teatret  til  hendes  Hjem  paa 
Christianshavn.  Imidlertid,  da  August  Bournonville  var 
kommet  tilbage  fra  Frankrig  og  havde  overtaget  Ballet- 
mesterposten, var  Louise  Rasmussen  blandt  de  Elever, 
som  fra  Larchers  Undervisning  overgik  til  hans  Skole. 
Ogsaa  denne  Fornyer  var  tilfreds  med  hendes  Arbejde 
og  Fremskridt;  den  1.  August  1830  skrev  han  hendes 
Navn  paa  en  Fortegnelse  over  dem,  »der  var  at  opmuntre 
til  næste  Sæson«,  hvorefter  hun  opnaaede  fast  Elevgage 
—  30  Rdlr.  om  Aaret  —  fra  Oktober  Maaned  s.  A.  Hun 
var  nu  næsten  en  voksen  Pige  og  gik  til  Præsten;  Stifts- 

provst  H.  G.  Clausen,  der  søgte  at  paavirke  sine  Tilhørere 
i  Retning  af  en  sund  og  fornuftig  Pligtlære,  konfirmerede 
hende  i  Frue  Kirke  den  9.  Oktober  1831,  som  den  fem- 
tende blandt  otte  og  tyve  andre  jævne  Folks  Døtre. 
Med  den  Sans  for  Orden  og  Sparsommelighed,  der  var 
hende  medfødt,  har  hun  sikkert  været  net  og  pynteligt 
klædt  for  de  20  Rdlr.,  som  Teaterdirektionen  efter  Skik 
og  Brug  gav  hende  til  »Udstyr«.  Efter  sit  sekstende  Aar 
havde  hun  Ret  til  de  saakaldte  »Skopenge«  og  til  25  Rdlr. 
i  »Vognpenge«,  og  for  hver  Sæson,  der  gik,  blev  hendes 
økonomiske  Stilling  forbedret;  hendes  Navn  findes  stadig 
paa  Listerne  over  de  »duehge,  flittige  og  velfortjente 
Subjekter,  som  særlig  var  værdige  til  Direktionens  Op- 
mærksomhed med  Hensyn  til  Ansættelse,  Forfremmelse 
og  Tillæg«,  og  i  Sommeren  1835  skrev  den  i  en  Indstilling 
til  Kongen  bl.  a.,  at  saafremt  »Hans  Majestæt  maatte  be- 
vilge Figurantinden  Madame  Bechmann  Afsked,  troede 
Direktionen  at  maatte,  efter  Dansedirecteur  Bournonvilles 
Forslag,  indstille  Eleven  Jomfru  Rasmussen  til  Ansættelse 
i  den  vacante  Figurantinde  Plads«.  Denne  Indstilling 
underskrev  Frederik  d.  VI  den  8.  August  1835  paa  Frede- 
riksberg Slot,  hvorefter  Louise  Rasmussen,  20  Aar  gam- 
mel, var  Kgl.  Figurantinde  —  Balletdanserinde  kaldes  i 
vore  Dage  Stillingen  —  med  120  Rdlr.  i  aarlig  Gage  fra 
1.  Juli  at  regne. 

Men  hvordan  var  hun  som  Danserinde?  Paa  Bai^- 
grund  af  Livets  senere  Tilskikkelser  kalder  Fru  Heiberg 
i  sine  Erindringer  hende  en  af  de  »ringeste  og  talent- 
løseste«, og  hun  flaar  hende  til  Skindet  ved  at  tilføje,  at 
hun  »ikke  var  smuk,  ikke  god,  i  høj  Grad  intriguant  og 
ærgerrig«.  Grevinde  Danners  Hjælpsomhed,  der  i  hvert  Fald 

i  de  senere  Aar  var  uden  politiske  Motiver,  og  hendes 
storslaaede  testamentariske  Gaver  modsiger  Fru  Heibergs 
Angreb  paa  hendes  Godhed;  da  Grevinden  døde  16  Aar 
før  Etatsraadinden ,  kan  Frederik  d.  VII's  Stiftelse  og 
Tjenestepigeskolen  paa  Jægerspris  dog  næppe  have  været 
hende  ukendt,  og  hvad  Beskyldningen  for  tarvelig  Stræ- 
ben angaar,  saa  var  Fru  Heiberg  mindst  ligesaa  »intriguant 
og  ærgerrig«  i  Teatrets  mindre  Verden,  som  Grevinden 
var  det  i  Statens.  Fru  Heibergs  Had  er  vistnok  betinget 
af  en  letkøbt  Forargelse,  hun  har  —  som  saa  mange  af 
hendes  Samtidige  —  ikke  kunnet  eller  maaske  ikke  villet 
se  Grevindens  personlige  Værdi  for  den  degenererede 
Mand,  der  var  Landets  Konge,  og  naar  der  i  hendes  Be- 
dømmelse af  Forhold  og  Personer  er  et  privat  Moment 
med  i  Spillet,  er  hun  i  sit  Værk  blottet  for  Evnen  til 
objektiv  Historieskrivning.  Grevinde  Danner  led  vel  paa 
sin  Side  af  simpel  Misundelse  over  den  aandeligt  over- 
legne Stilling,  Fru  Heiberg  indtog  paa  Grund  af  sit  sce- 
niske Geni  og  sine  personlige  Egenskaber  i  Samværet 
med  Landets  betydeligste  Mænd.  Hun  kunde  bruge  for- 
nærmelige eller  smagløse  Udtryk  om  hende  —  det  lyk- 
kedes ikke  altid  Grevinden  at  hindre,  at  Parvenuen  skin- 
nede igennem  den  ved  Flid  og  Beregning  erhvervede 
Politur.  De  to  Damer  var  begge  udgaaede  fra  Folkets 
jævneste  Lag,  de  kendte  hinandens  Virkemidler  og  Op- 
rindelse, næppe  i  Frastand,  som  Fru  Heiberg  skriver,  og 
de  naaede  begge,  men  ad  videst  forskellige  Veje,  Sam- 
fundets Tinder.  De  har  sikkert  haft  nogle  sjælelige  Kim 
tilfælles. 

Efter  al  Sandsynlighed  havde  Louise  Rasmussen  intet 
Talent  for  den  Kupst,   hun   næppe   af  Lyst,  men  af  øko- 

nomiske  Grunde  var  kommet  til  at  dyrke.  Naar  en  Dan- 
serinde ikke  kan  naa  frem  i  første  Plan,  mangler  hun 
i  Reglen  Elevation  og  Evnen  til  at  kunne  svæve,  den, 
som  i  Balletteknikken  kaldes  »Ballon«.  Hun  skal  ogsaa 
have  Rytmesans  og  kunne  danse  paa  Taaspidserne,  og 
dersom  ikke  Hændernes,  Armenes  og  Overkroppens  Stil- 
linger nøje  svarer  til  de  Pas,  der  udføres,  mangler  hun 
Gratie.  Dertil  kom,  at  Louise  Rasmussens  gemytlige  An- 
sigtsudtryk kun  daarligt  passede  til  Dansens  Skønheds- 
krav; men  til  Gengæld  svarede  hendes  kunstneriske 
Ærgerrighed  til  hendes  Evneløshed  —  hvilket  ingenlunde 
altid  er  Tilfældet.  Hendes  Stemme  findes  ikke  i  det 
Skrig  om  Roller,  Gageforbedring,  virkelige  eller  indbildte 
Krænkelser  o.  s.  v,,  som  Personalet  opsendte  i  Ansøgnin- 
ger, der  endnu  gemmes  i  Arkivet.  Hun,  som  siden  stræbte 
efter  den  første  Kvindestilling  i  Landet,  var  paa  Teatret 
uden  Ambition  og  naaede  aldrig  at  udføre  et  selvstændigt 
Parti,  men  forblev  et  menigt  Medlem  af  Corps  du  ballet, 
en  navnløs,  der  gjorde  sin  Gærning  mere  af  Pligt  end  af 
Kærlighed.  Teatret  kan  ikke  undvære  paapasselige  Figu- 
ranter,  der  danner  Rammen  om  de  Kunstnere,  Folk  ser. 
Og  paapasselig  og  flittig  var  Louise  Rasmussen,  Instruk- 
tørerne brugte  hende  overalt;  de  kunde  stole  paa  hende, 
som  fra  Barnsben  havde  faaet  indpodet  scenisk  Tugt  og 
Respekt  for  Publikum.  Derfor  blev  hun  ogsaa  efter 
Ansættelsen  stadig  nævnet  blandt  de  »værdige«  til  Direk- 
tionens Opmærksomhed;  1839  havde  hun  180  Rdlr.,  og 
1841  naaede  hun  220  Rdlr.  i  aarlig  Gage. 

Der  gaves  hende  rig  Lejlighed  til  at  indsuge  Teater- 
luften i  de  seksten  Aar,  hun  tilhørte  Komediehuset  paa 
Kongens   Nytorv.     Det  respektløse   Railleri  i   det    Skjulte 

og  den  servile  Høflighed  i  det  Synlige,  der  som  Ukrudt 
trives  bag  Kulisserne  paa  Alverdens  Teatre,  skærpede 
hendes  Forstand  paa  Mennesker  og  øvede  hendes  Tunge. 
Hun  lærte  den  Kunst  at  tie  og  den  at  tale.  Aften  efter 
Aften  havde  hun  rig  Lejlighed  til  at  studere  betydelige 
Skuespillerinders  Virkemidler;  hun  hørte  Anna  Nielsens 
Konversation  og  saa  Henriette  Jørgensens  Salondamer 
paa  nært  Hold,  og  den  ydre  Anstand,  Balletskolen  for- 
lenede hende  med,  bidrog  i  ikke  ringe  Grad  til  senere 
hen  i  Livet  at  muliggøre  hendes  Forvandling.  Flere 
Memoireforfattere ,  f.  Eks.  M.  V.  Brun,  fremhæver  efter 
Ophøjelsen  hendes  »fornemme  Nedladenhed«  og  skriver, 
at  hun  altid  forstod  at  give  sit  Ansigt  det  til  Lejligheden 
passende  Udtryk  og  at  tale  med  en  vis  Højhed,  baade 
indsmigrende  og  deltagende,  og  Kristian  Zahrtmann  kalder 
hendes  Fremtræden  »skøn  og  kongelig«,  og  selv  for  hans 
Malerøjne  forstod  hun  »stolt  glidende  at  nedlade  sig  paa 
en  Stol«. 

Der  er  ingen  Tvivl  om,  at  hun  havde  tilegnet  sig 
disse  Færdigheder  paa  Teatret.  Figurantinden  fra  Sce- 
nens mangfoldige  kongelige  Optrin  blev  i  Øvelsen,  da 
hun  paa  en  fremtrædende  Plads  agerede  fornem  Dame 
ved  Landets  virkelige  Hof.  Intet  Under,  at  Arveprins 
Ferdinand  allerede  fra  Bryllupstaflet  kunde  berette,  at 
Grevinden  »var  meget  veltalende  og  slet  ikke  forlegen«. 
Hun  havde  Rutine. 

Generalmajor  C.  F.  v.  Holten  og  Indenrigsminister  M.  H. 
Rosenørn  har  i  deres  »Erindringer«  bragt  til  Torvs,  at 
Bournonville  lod  Louise  Rasmussen  fjerne  fra  Teatret  paa 
Grund  af  Utugt.  Inden  disse  Forfattere,  som  ifølge  deres 
Stilling  maatte  krumme  Ryg  for  Grevinde  Danner,  medens 

Kongen  levede,  sendte  denne  grove  Beskyldning  til  Efter- 
verdenen, burde  de  aktmæssig  have  undersøgt  hendes 
tjenstlige  Forhold  paa  Teatret.  Et  andet  Billede  vilde  i 
saa  Fald  have  mødt  dem.  Men  ved  at  give  den  Plads, 
har  de  fundet  Udtryk  for  Aristokratiets  Opfattelse  af  og 
Syn  paa  hendes  tidligere  Liv  og  Virksomhed,  om  hvilken 
en  anden  Memoireforfatter  fra  samme  Samfundslag,  Ge- 
heimestatsminister  C.  E.  Bardenfleth,  skriver,  at  den  »helst 
maatte  ønskes  ganske  overgiven  til  Forglemmelse«.  Alt 
taler  for,  at  Beskyldningen  er  løs  og  uvederhæftig.  Først 
og  fremmest  modsiges  den  af  Forfremmelseslisterne,  ifølge 
hvilke  hun  stadig  steg  i  Gage  efter  de  gældende  Regler, 
og  hendes  Afsked  har,  som  det  senere  vil  ses,  ingenlunde 
Karakteren  af  en  »Fjernelse«.  Men  et  saa  udfordrende 
LivseventjT  undgaar  naturligvis  ikke  en  Mængde  »Hi- 
storier«. Folk  vil  nødig  give  Slip  paa  den  Godtkøbsviden, 
hadefulde  Skribenter  som  W.  I.  Karup  og  Fr.  Schaldemose 
saa  deres  Fordel  ved  at  bringe  til  Torvs.  Et  lascivt  Vers 
som  dette  for  Eks. : 

>Stor  Lykke  hun  gjorde  i  Musernes  Tempel; 
Balletmesteren  trykte  Fuldendthedens  Stempel 
paa  hende  og  knap  havde  det  fundet  Sted 
før  andre  Kjendere  trj'kkede  med« 

i  Schaldemoses  Pamflet  »Rasmusine  eller  den  belønnede 
Dyd«  var  tilstrækkelig  til  at  bringe  Liv  i  en  Mængde 
Sladder,  der  som  bekendt  har  Vinger  og  maaske  derfor 
Svingkraft  gennem  flere  Generationer. 

At  opfatte  Louise  Rasmussen  som  en  Allemandstøs, 
der  planløst  gav  efter  for  tilfældige  Luner  og  Indfald,  er 
altfor  elementært;  hun  vilde  i  saa  Fald  snart  være  strandet 
og  rimeligvis  gaaet  til  Bunds.    Hun  var  tværtimod  en  be- 

regnende  Natur,  der  forstod  at  drage  Fordel  af  sine  Om- 
givelser; faa  har  som  hun  vidst  at  gennemføre  en  Plan 
med  en  maaske  ikke  sympatisk  Snildhed  og  Udholdenhed; 
der  var  Kræfter,  Vovemod  og  Realitetssans  i  dette  sunde 
Pigebarn,  som  baade  ejede  Forstand  og  Temperament. 
Teatret  blev  hende  en  ypperlig  Forskole  til  Livet;  hun 
kendte  sin  Besøgelsestid  og  forlod  det,  da  hun  havde 
fundet  den  ærgerrige  og  kloge  Mand,  som  blev  hendes 
Vejleder  paa  Togtet  opad  i  Samfundet.  Hvornaar  hun 
første  Gang  traf  den  jævnaldrende,  velsituerede  Bogtrykker 
og  Skriftstøber  Carl  Berling,  lader  sig  vel  ikke  sige  med 
Bestemthed ;  maaske  har  Mødet  fundet  Sted  i  det  drama- 
tiske Selskab  »Holbergs  Minde«,  hvor  mange  Forbindelser 
mellem  Datidens  unge  Mennesker  blev  knyttet.  Fra  1830 
medvirkede  hun  baade  som  Skuespillerinde  og  Danserinde 
i  Selskabets  Forestillinger,  som  først  gaves  i  »Kalkeballen« 
i  Lille  Kannikestræde  og  senere  hos  en  Restauratør  paa 
Kongens  Nytorv  Nr.  206.  En  Kvittering  fra  April  1834 
udviser,  at  hun  fik  3  Rdlr.  for  at  udføre  »Caroline,  en 
ung  Bankier  Frue«  i  Scribes  Lystspil  »To  Aar  efter  Bryl- 
luppet«, en  Rolle,  som  Anna  Nielsen  spillede  paa  det  kgl. 
Teater.  »Det  skal  være  mig  en  Glæde  at  yde  Selskabet 
min  ringe  Acistanse,  naar  kon  min  Tid  vil  Tillade  det«, 
skrev  hun  til  Selskabets  Formand. 

I  Aarene  1832 — 41  boede  hun  hos  Mormoderen  i  en 
2  Værelsers  Lejlighed  paa  1ste  Sal  i  Borgergade  Nr.  105; 
Huset,  der  dengang  ejedes  af  Kobbersmed  Bau,  har  nu 
Nr.  36.  Ifølge  Meddelelse  fra  Værtens  Søn,  den  i  1914 
afdøde  88aarige  Kobbersmedemester  W.  Bau,  besøgte  Carl 
Berling  —  ogsaa  i  Selskab  med  Prins  Frederik  —  hende 
"dér  i  Hjemmet  før   Midten  af  Trediverne.     Det  er  altsaa 

rigtigt,  hvad  C.  E.  Bardenfleth  formoder,  at  Prinsens  Be- 
kendtskab med  Louise  Rasmussen  stammer  fra  den  Tid, 
da  han  særHg  beærede  hendes  fire  Aar  ældre  Kammerat 
fra  Balletskolen,  Jensine  Weiner,  med  sin  Opmærksomhed. 
Hos  hende  søgte  han  en  flj^gtig  Trøst  for  sit  ulykkelige 
Ægteskab  med  Prinsesse  Vilhelmine,  og  for  hende  gik 
han  i  Forbøn  hos  Frederik  d.  VI,  da  han  som  Straf  for 
begaaede  Forseelser  i  Marts  1834  blev  »forvist«  til  Jægers- 
pris. Hans  Samvær  med  Louise  Rasmussen  var  maaske 
nok  i  de  første  Aar  noget  spredt  og  tilfældigt,  men  desto 
fastere  var  hendes  Forhold  til  Berling,  der,  som  Holten 
skriver,  »havde  uindskrænket  Magt  over  hende«.  Men  de 
passede  paa,  at  Prinsen  ikke  tabte  dem  af  Syne;  under 
hans  Ophold  i  Fredericia  skrev  hun  Breve  til  ham,  hvori 
hun  —  efter  hendes  egne  ikke  selvironiske  Ord  til  hans 
Historieskriver  H.  P.  Giessing  —  advarede  ham  mod  »al- 
skens Individer,  der  forstod  at  drage  ham  til  sig,  og  be- 
rørte Strenge,  hvis  Toner  fængslede  hans  bedre  Jeg«,  og 
i  Foraaret  1840  var  Venskabet  i  hvert  Fald  blevet  saa 
stærkt,  at  de  fik  ham  til  at  anbefale  hendes  Stedfader, 
Kontrollør  Jensen,  til  Billetkassererposten  ved  Teatret  i 
følgende  ikke  egenhændige  Brev  til  Chefen: 

»Da  jeg  har  bragt  i  Erfaring,  at  Billetcasserer  Gall  er 
død,  og  da  Controlleur  J.  Jensen,  om  hvem  jeg  under  mit 
Ophold  i  Kjøbenhavn  talede  med  Deres  Høivelbaarenhed, 
har  indgivet  en  Ansøgning  om  denne  Post,  hvilken  i  Copie 
følger  vedlagt,  saa  tillader  jeg  mig  atter  at  bringe  mit 
Ønske  for  denne  længe  tjente  Mand  i  Deres  Høivelbaa- 
renheds  Erindring,  da  denne  Leilighed  forekommer  mig 
passende  til  at  see  ham  forsørget  i  en  Stilling,  til  hvilken 

han  ved  sin  Tjenestetid  og  hidtilværende  Ansættelse  synes 
qvalificeret. 

Odense  Slot  den  14de  April  1840. 

Deres  velviUigste 

Frederik 

Kronprinds. « 

Men  Teaterchef  Levetzau  havde  Mod  og  Rygrad  nok 
til  at  afslaa  Kronprinsens  Ønske,  idet  han  i  sit  Svar  ud- 
viklede Aarsagen: 

».  .  .  De  Egenskaber,  som  i  Særdeleshed  udfordres  hos 
det  Individ,  der  attraaer  den  omhandlede  Post,  ere,  for- 
uden Hurtighed  i  at  kunne  expedere  Billetkjøberne,  en 
høi  Grad  af  Redelighed  og  Ubestikkelighed  samt  en  høflig 
Adfærd  imod  dem,  der  ønske  at  erholde  Billetter  tilkjøbs. 
Men  hvad  Jensen  angaaer,  da  er  han  i  Aaret  1834,  medens 
han  var  ansat  som  Controlleur  ved  Gallerie-Logerne,  gre- 
ben i  den  Mishghed,  at  han  har  indladt  en  Uvedkom- 
mende i  Logen,  hvisaarsag  han,  deels  paa  Grund  heraf, 
deels  som  Følge  af,  at  der  oftere  var  ført  Klage  over  hans 
uhøflige  Adfærd  mod  de  Skuespilbesøgende,  entledigedes  fra 
hans  ovenmeldte  Function.  Vel  har  Jensen  senere  erholdt 
en  Dagspost  ved  Billetudsalget  og  en  Aftenpost  paa  Ma- 
skinloftet,  men  ved  disse  Bestillinger  kan  der  ingen  Mis- 
lighed begaaes,  ligesom  der  ei  heller  kræves  nogen  sær- 
deles Høflighed  i  Omgang  .  .  .« 

Imidlertid,  Jensen  kom  ikke  til  at  »dø  Kandestøber«; 
efter  Prins  Frederiks  Tronbestigelse  endte  han  sine  Dage 
som  Toldassistent. 

Louise  Rasmussens  Afgang  fra  Teatret  foregik  i  en 
Stilhed,  der  svarede  til  hendes  inferiøre  Stilling.  Fredag 
d.  8.  Januar  1841  dansede  hun  som  sædvanlig  i  Balletten 
»Valdemar«,  men  tre  Dage  senere  sendte  hun  Regissøren 
følgende  Paaskud  for  Tjenestefritagelse: 

»Uagtet  jeg  indtil  dette  Øieblik,  Kl.  1  Middag,  endnu 
ikke  ved  Buddet  Schmidt  har  modtaget  nogen  Tilsigelse 
til  i  Aften,  holder  jeg  det  dog  for  Skyldighed  imod  Dem 
—  da  jeg  af  Avisen  har  seet,  at  Torréadoren  skal  gives 
i  Aften  —  at  underrette  Dem  om,  at  jeg,  siden  jeg  sidst 
dandsede  i  Baletten  Waldemar,  har  ligget  og  endnu  maa 
blive  hggende  til  Sengs,  som  Følge  af  den  voldsomme 
Forkjølelse,  jeg  har  paadraget  mig. 

forbendtlegst 

Louise  Rasmussen.« 

Den  11.  Januar  1841. 

Men  den  virkelige  Grund  til  hendes  Udeblivelse  var 
uden  Tvivl,  at  hun  bar  et  Barn  under  sit  Hjerte.  I  de 
følgende  Maaneder  kvitterede  Carl  BerUng  for  hendes  Gage 
paa  Teaterkontoret,  og  d.  5.  Juni  —  Landets  senere  Grund- 
lovsdag —  fødte  hun  ham  i  Landsbyen  Flakkebjærg  ved 
Slagelse  en  Søn,  der,  opkaldt  efter  Kronprinsen,  i  Daaben 
fik  Navnet  Frederik  Carl  Christian  Louis  Berling;  Kirke- 
bogen anfører,  at  Barnet  blev  frembaaren  af  Moderen, 
»udflyttet  Jomfru  L.C.Rasmussen«,  og  at  Fadderne  vare: 
»Institutforstander  Stephansen  af  Holsteinsminde,  Skole- 
lærer Hansen  i  Skjørpinge  og  Forstander  C.  Møller  af 
Flakkeberg  Institut  samt  dennes  Kone«.  Efter  at  Louise 
Rasmussen   var  blevet   Moder,  optraadte  hun  ikke  mere; 

maaske  var  hendes  noget  kortlivede  Figur  blevet  for  svær, 
eller  maaske  kunde  hun  ikke  længer  taale  Dansens  An- 
strengelser, i  hvert  Fald  var  hun  i  de  følgende  Maaneder 
»paa  Grund  af  en  svag  Helbredstilstand«  fritaget  for  Tje- 
neste; udpaa  Efteraaret  ønskede  Direktionen  Teaterlægens 
Erklæring  angaaende  hendes  fremtidige  Arbejdsevne,  og 
Dr.  med.  Lund  skrev  da  følgende  Attest,  der  maaske  ikke 
var  uden  Betydning  for  hans  samtidige  Avancement  til 
Kronprinsens  Livlæge: 

»Ifølge  Hr.  Kammerherrens  Anmodning  til  mig  at  af- 
give en  Erklæring  angaaende  den  Knæskade,  hvoraf  Fi- 
gurantinden  Jomfru  Rasmussen  lider,  tillader  jeg  mig  her- 
ved at  meddele:  at  bemeldte  Jfr.  Rasmussen  paadrog  sig 
for  omtrent  fem  Aar  siden  i  Theatrets  Tjeneste  en  Knæ- 
skade, der  dengang  hævedes  ved  de  anvendte  Lægemidler. 
Senere  have  flere  Gange  ved  at  anstrænge  Benet  indfundet 
sig  Smerter,  der  i  de  sidste  6  Maaneder  have  været  meer 
vedholdende,  og  have  berøvet  hende  det  fri  Brug  af  Benet, 
som  er  nødvendigt  for  en  Dandserinde.  Da  saavel  den 
paa  Frederiks  Hospital  anvendte  Cur,  som  den  hun  senere 
hjemme  har  været  underkastet,  har  været  frugtesløs,  saa 
er  det  usikkert  saavel  om  hun  nogensinde  vil  blive  fuld- 
kommen tjenstdygtig  for  Theatret,  som  hvor  lang  Tid  her- 
med forinden  maatte  medgaae.  Paa  Grund  heraf  troer 
jeg,  uagtet  alle  ydre  Kjendetegn  paa  dette  Sygdomstilfælde 
mangle,  det  meest  overeenstemmende  med  Theatrets  Tarv, 
at  hun  indstilles  til  Entledigelse. 

Dette  har  jeg  den  Ære  herved  allerærbødigst  at  meddele. 

J.  Lund.« 

Kjøbenhavn  d.  16.  Novbr.  1841. 

Paa  sædvanlig  Maade  indstillede  Direktionen  i  Juni 
1842  til  Kong  Christian  d.  VIII,  om  Jfr.  Rasmussen  maatte 
blive  afskediget,  da  »hendes  Helbred  er,  hvad  Theatrets 
Læge,  Dr.  Lund,  har  bevidnet,  ikkun  svag,  og  hun  i  over 
et  Aar  ingen  Tjeneste  har  kunnet  gjøre«,  og  fra  August 
s.  A.  blev  hun,  27  Aar  gi.,  sat  paa  Aftægt  med  den  halve 
Gage,  110  Rdlr.,  i  aarlig  Pension. 

»Efter  to  mindre  lykkelige  Gifter- 
maal  traf  den  Mand,  der  ifølge  Forsy- 
nets uransagelige  Villie  og  uden  at  vi 
ere  blevne  adspurgte,  er  bleven  sat  til 
at  beherske  os  som  Konge,  et  Fruentim- 
mer, som  han  syntes  om  og  som  passede 
for  ham.  En  Forbindelse  opstod,  der 
blev  inderligere  og  inderligere;  da  den 
nævnte  Dame  var  af  en  dygtig  Charac- 
teer  og  en  klar  Forsland,  fik  hun  efter- 
haanden  et  betydeligt  Herredømme  over 
Hs.  Majestæts  Hjærte,  sandsynligviis  og- 
saa  over  hans  Huusvæsen  ....  Der  er 
ingen  Tvivl  om,  at  denne  Dame  i  Dyd 
saavel  som  i  menneskelig  Udvikling 
overgaaer  mangfoldige  Dronninger  og 
mangfoldige  hovmodige  og  forargede 
Borgerfruer;  den  hele  »Dyd«  er  et  Pro- 
duct  af  meget  forskjellige  Omstændig- 
heder, hvoraf  de  økonomiske  ere  de 
væsenligste  .  .  .« 
Fbederik  Dreier  i  »Samfundets  Reforms  1852. 

Alle  Sunde  er  som  oftest  lukkede  for  den,  der  fra 
Scenens  Verden  søger  ud  til  en  borgerlig  Eksistens.  Paa 
Teatret  gaar  paa  en  Maade  alle  Døre  indad,  og  der  er 
ligesom  Lim  paa  Trapperne;  man  lever  et  Liv,  som  ikke 
ligner  Livet  i  det  øvrige  Samfund.  Omgangsformerne  er 
andre  —  hverken  værre  eller  bedre  — ,   men   mere   egen- 

artede.  Den,  der  har  levet  sin  Ungdom  paa  Teatret,  glem- 
mer let  det  virkelige  Liv,  og  for  den,  som  fik  sin  Opdra- 
gelse og  Uddannelse  dér,  er  Springet  ud  i  Realiteternes 
Verden  ingenlunde  let.  Men  Louise  Rasmussen  for- 
maaede  det  i  Kraft  af  sin  Vilje,  sin  Forstand  og  sin 
Tilpasningsevne. 

Endnu  var  hendes  og  Carl  Berlings  dristige  Fremtids- 
planer ikke  modnede.  Kronprinsen  var  Aaret  før  bleven 
viet  til  Prinsesse  Caroline  Charlotte  Mariane  af  Meklen- 
borg-Strelitz,  og  Ægteskabet  stod  endnu  i  de  skønne  For- 
ventningers Tegn.  Louise  Rasmussens  Tid  var  endnu  ikke 
kommen.  Hun  havde  i  saa  Fald  ikke  behøvet  at  rejse 
til  Paris  for  at  uddanne  sig  til  Modehandlerinde.  Der  er 
ingen  Tvivl  om,  at  hun  benyttede  Tiden  dernede  til  med 
Flid  og  Dygtighed  at  erhverve  sig  Kundskaber,  som  gik 
ud  paa  at  muliggøre  en  selvstændig  Eksistens  i  Køben- 
havn. 

Efter  nogle  Maaneders  Ophold  i  Seinestaden  under- 
skrev hun  til  Københavns  Magistrat  følgende  Breve,  som 
Berling  havde  formet,  og  hvori  deres  Forstand  ikke  for- 
nægter sig.  De  véd,  hvorledes  man  skal  fremstille  en 
vanskelig  Sag;  hun  er  beskeden,  ydmyg,  og  søger  at 
vække  medlidende  Følelser: 

»Det  er  kun  i  dybeste  Ærbødighed,  at  jeg  vover  at  hen- 
vende mig  til  den  høie  Magistrat  i  Kjøbenhavn  med  nær- 
værende Ansøgning  om  Bevilling  til  at  maatte  forfærdige 
Modepynt  og  dermed  drive  Handel,  og  jeg  tillader  mig 
allerærbødigst  at  henlede  den  høie  Magistrats  Opmærk- 
somhed paa,  at  jeg,  som  er  uden  Forældre,  er  saa  langt 
fra  at  have  nogensomhelst  Understøttelse  fra  min  Familie, 

at  jeg  meget  mere  maa  ernære  en  gammel,  affældig  Bedste- 
moder; dette  er  vel  hidtil  lykke[de]s  mig  ved  utrættelig 
Flid,  men  da  jeg  frygter  en  sørgelig  Fremtid,  naar  jeg 
fremdeles  skal  være  afhængig  af  Andre,  har  jeg  tænkt  at 
etablere  mig  selv  og  har  derfor  anvendt  et  erholdt  Laan 
til  at  reise  hertil  Paris,  hvor  jeg  for  Tiden  opholder  mig, 
for  at  perfectionere  mig  i  min  Kunst,  hvortil  er  given  mig 
fortrinHg  Leilighed,  da  jeg  er  ansat  hos  en  af  de  berøm- 
teste Modehandlerinder,  Madslle  Charpentier,  hvor  jeg  for 
Tiden  arbeider,  og  hvis  Attelier  er  meget  søgt. 

Ukjent  med  Forholdene  har  jeg  alt  i  Foraaret  ladet 
leie  Boutik  og  Værelser  til  Octbr.  Flyttetid  d.  A.,  idet  jeg 
troede,  at  det  var  enhver,  der  havde  lært  og  forstod  Mode- 
pynt og  Handel,  tilladt  at  etablere  sig;  da  jeg  imidlertid 
senere  fra  Hjemmet  har  erfaret,  at  dette  maa  være  Gjen- 
standen  for  en  Ansøgning,  tillader  jeg  mig  at  benytte  en 
Landsmands  Hjemreise^  for  at  fremsende  denne,  bedende 
den  høie  Magistrat  naadigst  tage  Hensyn  til  den  sørgelige 
Forlegenhed,  jeg  vilde  komme  i  med  den  Boutik,  jeg  har 
leiet,  og  de  Varer,  jeg  her  har  bestilt  paa  Fabrikken,  der- 
som mit  ærbødige  Ønske  enten  ikke  skulde  blive  opfyldt, 
eller  dets  Opfyldelse  forsinket,  da  ikke  alene  det  lidet,  jeg 
ved  mange  Aars  Flid  selv  har  samlet,  men  ogsaa  det 
Laan,  man  i  Tillid  til  min  Dygtighed  har  gjort  mig,  for 
at  jeg  kunde  etablere  mig,  uigjenkaldehg  vilde  være  tabt. 

Gjentagende  vover  jeg  at  erindre  om  at  denne  Stilling, 
—  som  jeg  har  lært,  og  hvortil  jeg  har  ofTret  Tid  og 
Kræfter,  saa  at  jeg,  gaaende  i  mit  30te  Aar,  alt  er  meget 
svagelig,  —  er  den  eneste,  hvori  jeg  har  nogen  Udsigt  at 
komme  gjennem  Verden,    hvorfor  jeg,   for  i   mit  Fag  at 

*  Carl  Berling. 

blive  saa  fuldkommen   som    mulig,   har   vovet  saa  meget 
ved  denne  for  mig  saa  kostbare  Reise. 

Paris,  den  19de  Juli  1844. 

Allerærbødigst 

Louise  Rasmussen.« 
Til 

Den  høie  Magistrat  i  Kjøbenhaun. 

Paa  Ansøgningen  skrev  Generalkonsul  Delong: 

»Jeg  undertegnede  Ridder  af  Dannebrogen  og  af  Æres- 
legionen, Geheimelegationsraad,  og  Hans  Majestæt  Kongens 
General  Konsul  herstæds  bevidner,  og  det  ifølge  Mademoi- 
selle  Louise  Christine  Rasmussens  Forlangende,  at  hun 
egenhændigen  har  underskreven  den  her  vedstaaende  An- 
søgning, og  at  hun,  som  hun  i  samme  siger  det,  for  nær- 
værende Tid  arbeider  herstæds  hos  Modehandlerinden 
Madlle  Charpentier. 

Paris  den  19.  Juli  1844. 

Delong.  « 

Og  endelig  bevidnede  den  tidligere  omtalte  Snedker- 
mester og  Husejer  Monsees: 

»At  det  er  overeenstemmende  med  Sandheden,  hvad 
Ansøgerinden  har  anført  saavel  om  sin  trængende,  for- 
ældreløse Stilling  og  svagelige  Helbred,  hvor  hun  ved  egen 
Fliid  har  maattet  hjulpet  sig  frem,  samt  at  det  forholder 
sig  aldeles  rigtig,  at  hun  har  leiet  Boutik  med  Værelser, 
hvilke  hun  ifølge  Contract  er  forbunden  at  tiltræde  til 
October  Flyttetiid,   det   bevidnes   herved,   ligesom   hendes 

Ansøgning  paa  det  varmeste  anbefales  som  i  høieste  Grad 
værdig  til  Bønhørelse. 

Kiøbenhavn  d.  14.  August  1844. 

H.  MONSEES.« 

Magistraten  sendte  Ansøgningen  til  »Silke-,  Ulden-  og 
Lærredskrænimerlaugets«  Kendelse,  hvis  Oldermand  O. 
P.  Thorsen  —  Michael  Wiehes  Svigerfader  —  var  af  den 
Mening,  at  den  bmde  besvares  med  et  »fortjent  Afslag«. 
Hans  Grunde  herfor  giver  et  lille  Begreb  om  Synsmaa- 
derne  i  Voldenes  København:  »Modehandler  Bevillinger 
ere  ikkun  forbeholdne  aldrende  og  svagelige  Fruentimmer, 
som  virkelig  er  trængende  og  ikke  paa  anden  Maade 
kunne  finde  Erhverv;  men  dette  er  langtfra  Tilfældet  med 
Supplicantinden,  der  ikkun  er  29  Aar  gi.  .  .  .  afhvisaarsag 
det  derfor  er  bedre  for  hende,  om  hun  søgte  sit  Udkomme 
ved  at  conditionere  eller  arbeide  for  Andre,  der  sikkert 
vilde  afgive  et  bedre  Resultat  end  ved  selv  at  hengive  sig 
til  Modehandleriet,  der  ofte  ikkun  tjener  til  Luxus  Ud- 
bredelse og  Indtrængen  i  Andres  Handelsrettigheder«. 
Oldermanden  troede  ikke  paa  hendes  Sygdom,  »som  jo 
ikke  havde  hindret  hende  i  at  rejse  til  Paris«.  At  leje  en 
Butik  før  man  havde  Bevilling,  stemplede  han  som 
»mildest  talt  uklogt«. 

Men  da  Louise  Rasmussen  efter  Hjemkomsten  havde 
erfaret  Afslaget,  skrev  hun  (Berling)  i  samme  ydmyge  Tone 
en  ny  Ansøgning,  dennegang  om  en  indskrænket  Bevilling : 

»Det  vil  være  den  høie  Magistrat  i  behagelig  Erindring, 
at  jeg  under  19  Juli  d.  A.  fra  mit  daværende  Opholdsted 
Paris,  har  indsendt  en  allerærbødigst  Ansøgning  om  i 
Kjøbenhavn  at  maatte  anlægge  og  drive  Modehandel. 

Det  var  derfor  med  dyb  Smerte,  at  jeg  ved  min  Hjem- 
komst hertil  for  nogen  Tid  siden  maatte  erfare,  at  Magi- 
straten havde  troet  ikke  at  burde  bevilge  min  allerærbø- 
digste Ansøgning. 

Da  jeg  herved  bliver  sat  i  en  yderst  sørgehg  Stilling, 
idet  jeg,  som  Fruentimmer,  ubekjendt  med  Forholdene 
maa  tilstaae  at  have  begaaet  den  Uforsigtighed  alt  i  For- 
aaret  at  have  ladet  leie  Boutik  etc.  etc,  hvilken  jeg  er 
pligtig  at  tiltræde  førstkommende  Octbr.  Flyttetid,  samt 
under  mit  Ophold  i  Udlandet  og  navnlig  i  Paris  har  be- 
stilt endeel  Modeller  og  Mønstre,  som  deels  alt  ere,  deels 
snart  ville  ankomme  og  som  maae  betales;  saa  at  det  er 
indlysende,  at  jeg  vilde  lide  et  for  mig  overordenthg  Tab 
ved  ikke  at  kunde  begynde  denne  Handel,  saa  vover  jeg 
paa  nye  hos  den  høie  Magistrat  at  ansøge  om  Tilladelse 
til  at  maatte  anlægge  Modehandel,  om  ogsaa  saadan  en 
Bevilling  kun  skulde  indskrænke  sig  til  Forfærdigelsen 
af  og  Handel  med  alleslags  Dame-Hatte  og  Hovedpynt 
samt  broderede  Sager,  istedetfor  den  mere  udvidede  Be- 
villing, hvorom  jeg  først  havde  gjort  mig  Haab  og 
ansøgt. 

Da  det  er  en  tiltagende  Svagelighed,  der  gjør  mig  — 
der,  uden  Understøttelse  fra  min  uformuende  Familie  ene 
maa  ernære  min  76aarige  Bedstemoder  —  det  til 
en  Nødvendighed  at  etablere  en  Handel,  inden  det  bliver 
for  sildigt,  og  jeg  bliver  aldeles  uskikket  dertil,  saa  til- 
lader jeg  mig  at  vedlægge  en  Attest  fra  min  Læge,  Batail- 
lonschirurg  Ørsted,  hvoraf  vil  sees,  at  jeg  lider  af  en  til- 
tagende Øiensvaghed,  der  er  saa  betænkelig,  at  den  sætter 
mig  ud  af  Stand  til  fremdeles  at  ernære  mig  ved  person- 
ligt, vedholdende  Haandarbeide,  hvorfor  jeg,  som  ovenfor 

anført,  har  søgt  den  Udvei  at  etablere  mig  for  ikke  at  gaa 
til  Grunde. 

Og  derfor  vover  jeg  at  haabe,  at  Magistraten  vil  lade 
mig  blive  den  Naade  tildeel  at  see  mit  allerærbødigste 
Andragende  bevilget;  jeg  har  i  saa  lang  Tid  og  med  saa- 
megen  Flid  søgt  at  uddanne  mig  til  denne  Stilling;  jeg 
har  anvendt  en  Deel  af  det  mig  til  min  intenderedde  Han- 
del velvillig  gjorte  Laan  til  at  reise  til  Paris,  for  der  at 
perfectionere  mig  i  min  Kunst  |  :  Rigtigheden  heraf  be- 
kræftes af  Generalconsul  Delongs  Attest,  der  er  vedhæftet 
min  Ansøgning  af  19.  Juli  :  |  og  jeg  har  sat  hele  mit 
Haab  til  dette  Foretagende,  saa  at  min  fremtidige,  time- 
lige Velfærd  vil  beroe  paa  den  høie  Magistrats  Beslutning 
i  denne  Sag. 

Kjøbenhavn  den  30te  Septbr.  1844. 

Allerærbødigst 

Louise  Rasmussen. 

Dybensgade  189.« 

»At  Jomfru  Luise  Rasmussen  for  et  Par  Aar  siden  har 
havt  Ledevand  i  Knæet,  der  har  efterladt  en  Svækkelse  i 
dette,  og  nu  lider  af  en  i  de  senere  Aar  tiltagende  nervøs 
Øiensvaghed,  bevidnes  af 


Kbhvn.  d.  17.  Septb,  1844. 


S.  ØRSTED 
Bataillonschirurg. « 


Louise  Rasmussen  havde  med  Rette  Forstaaelsen  af, 
at  hendes  tidligere  Stilling  ved  Teatret  særlig  i  Forbin- 
delse med  den  Kendsgerning,  at  hun  var  Moder  uden  at 
være  gift,  let  kunde  blive  farlig  for  Ansøgningen,  og  der- 
for fandt  hun  det  formaalstjenligt  foruden  Lægeerklæringen 

at   vedlægge    følgende  Attest    fra    Stiftsprovst   Tryde   ved 
Frue  Kirke: 

»Jomfrue  Lovise  Christine  Rasmussen,  der  opholder 
sig  hos  sin  Bedstemoder,  Enkémadam  Rasmussen,  Dybens- 
gade Nr.  189,  har  oftere  søgt  Herrens  Bord  her  i  Menig- 
heden og  er  mig  fra  meget  paalidelige  Mænd  bekjendt  som 
en  sædelig,  strebsom  og  agtværdig  Pige. 

Kbvn.  d.  22.  Aug.  1844. 

E.  Tryde.« 

Magistraten  sendte  atter  Begæringen  til  Laugets  Ken- 
delse, og  Oldermanden  gentog  sit  Afslag.  Han  advarede 
atter  imod  at  »formere  Antallet  af  Modehandlerinderne 
med  et  saa  ungt  Subject,  hvis  Udvortes  aldeles  ikke  røbede 
nogen  Svagelighed«.  Den  7.  September  blev  Bogtrykker 
Berhng,  som  uden  Tvivl  var  Louise  Rasmussens  Laan- 
giver,  tilsagt  at  give  Møde  paa  Raadstuen  —  formodentlig 
for  at  erfare  Magistratens  endeHge  Afslag.  I  hvert  Fald 
har  baade  han  og  hun  havt  en  Følelse  af,  at  en  Nægtelse 
var  i  Vente;  men  Parret  vidste  ogsaa,  paa  hvilken  Maade 
den  endnu  kunde  undgaas.  De  rejste  begge  til  Fredericia, 
hvor  Kronprinsen  tilbragte  et  ensformigt  Liv  som  Garni- 
sonens Chef;  hans  Hustru  havde  nylig  forladt  ham 
for  aldrig  mere  at  vende  tilbage.  Hvad  der  skete  i  de 
følgende  Dage  fremgaar  af  nedenstaaende  egenhændige 
Breve : 

»Til 

Jomfru  L.  Rasmussen. 
Er  det  en  Drøm,   er  det  en  Virkelighed,  jeg  har  havt 
i  Nat,  saaledes  sidder  jeg  nu  her  og  grubler  [ogj  seer  paa 

de  scharmante  Presenter,  jeg  i  Nat  har  erholdt,  saa  [?] 
er  jeg  ude  af  mig  selv  af  Hendrykkelse;  føler  jeg  paa  mig 
og  andet,  saa  troer  jeg,  det  er  en  kjær,  inderlig  kjær 
Drøm,  thi  det  forekommer  mig  endnu,  at  det  Væsen,  jeg 
meest  elsker  her  paa  Jorden,  min  Louise,  var  hos  mig  og 
ovenikjøbet  voldtog  mig  med  sin  Kjerlighed. 

Ja  Louise,  aldrig  er  jeg  nogensinde  i  mit  Liv  bleven 
saa  consterneret  som  i  Nat,  da  jeg  mødig  og  tret  af  Da- 
gens Besværligheder  kom  hjem  og  fandt  Dig  og  Carl 
[Berling]  hos  mig;  jeg  vilde  slet  ikke  troe,  at  det  var  muligt, 
at  I  saaledes  paa  en  saa  kjerlig  Maade  vilde  overraske 
mig,  og  uendelig  Taknemlig  er  jeg  Eder  derfor. 

Nu   maa  jeg  slutte   med   at  sige  Dig,    elskede  Louise, 

at  der  idag  er  stor  Parade  Kl.  12,   og  at  jeg  møder  der, 

hvis  Du  har  Lyst  at  møde  mig  eller  see  [mig]  enpasent  i 

Cavallerie  Uniform  med  Caske,  saa  gaaer  jeg  derhen  Kl.  IPA 

med  mine  Officerer. 

Din  taknemmelige 

Fredericia  d.  8de  Septr.  1844.  FriTZ^« 

»Til 
Geheime  Etatsraad,  Overpresident  og  Polithi-Schef  Kjerulff^ 

Storkors  af  Dannebroge  og  Dannebrogs  Mand. 

Deres  Høivelbaarenhed. 

I  Anledning  af  en  fra  Jomfrue  Louise  Christine  Rasmussen 
til  Kjøbenhavns  Magistrat  om  Tilladelse  [til]  at  drive  Mode- 
handel indkommen  Ansøgning  datteret  Paris  d.  19.  Juli  og 
forsynet  med  Paategning  af  General-Consul  Delong,  vilde 
jeg  være   Deres    Høivelbaarenhed    meget    forbunden,    om 

^  Kronprinsens  Ungdomsnavn. 

De  vilde  Drage  (!)  Omsorg  for,  at  Bevillingen  udferdigedes 
forinden  October  Flyttedag  dette  Aar  og  for  øvrigt  Clausu- 
leredes  fordeelagtigt  for  Ansøgerinden. 

Da  Ansøgerinden  er  gaaet  i  Compagnie  med  Made- 
raoisellen  Le  Charpentier  i  Paris,  ønsker  Hun  Bevillingen 
udferdiget  med  Tilladelse  at  benytte  Fimaet  (!)  Le  Char- 
pentier et  Comp. 

Deres  velvilligst  hengivne 

Frederik  K.  P.« 
Fredericia  d.  9.  Sept.  1844. 

Overpræsidenten  modstod  ikke  dette  kongelige  Ønske. 
Paa  Tværs  af  Oldermandens  Indstilling  og  sikkert  til 
Laugets  Harme  gav  han  d.  15.  November  1844  Louise 
Rasmussen  Bevilling  til  »saalænge  hun  i  ugift  Stand  for- 
blev« at  forfærdige  og  sælge  Modepynt  bestaaende  af 
»Damehatte  og  Kapper  saml  broderede  Arbejder«.  Endelig 
havde  hun  naaet  sit  foreløbige  Maal,  og  med  sædvanlig 
Iver  og  Energi  startede  hun  nu  i  Vimmelskaftet  en  For- 
retning, der  baade  i  Anlæg  og  Reklame  brød  nye  Baner, 
og  som  paa  sit  lille  Omraade  bidrog  til  Livet  i  Fyrrenes 
vaagnende  København.  Hun  gav  Butikken  et  internationalt 
Præg,  ligesom  hendes  Avertissementer  i  »Berl.-Tid.«  var 
affattet  baade  paa  Dansk  og  paa  Fransk: 

»Magazin 
for  Pariser  Modevarer 
Vimmelskaftet  Nr.  20. 

Hovedstadens  Damer  tillader  jeg  mig  herved  at  under- 
rette om,  at  jeg  under  Firma  Emmy  Lecharpentier  et 
Comp.   har  aabnet  et   Magazin   for   Pariser-Modevare,   af 

Damehatte,  Coiffurer,  Kapper  m,  M.,  i  den  nyeste  og 
reneste  Smag,  og  Alt  forfærdiget  af  de  bedste  Stoffer. 
Under  mit  Ophold  i  Paris  har  jeg  været  saa  heldig  at 
træffe  et  Arrangement  med  det  berømte  Modemagazin 
hos  E.  Lecharpentier,  hvorefter  jeg  ved  Assistence  af 
Mademoiselle  Emmy  Lecharpentier  er  istand  til  at  følge 
enhver  Nuancering  i  den  Pariser-Modeverden  og  altid  vil 
være  forsynet  med  de  nyeste  i  Paris  meest  søgte  Modeller. 
Jeg  er  saaledes  istand  til  at  give  Alt  den  nyeste  Tour- 
nure og  tør  sikkert  haabe  ved  en  omhyggelig  Udførelse 
af  Alt,  hvad  der  anbetroes  mig,  at  vinde  de  ærede  Damers 
Tilfredshed,  som  jeg  herved  tillader  mig  til  at  indbyde 
til  at  tage  mit  Attelier  i  Øiesyn. 

Louise  Rasmussen.« 

Kjøbenhavn,  den  22   November   1844. 

Den  nye  Modehandlerinde  spekulerede  altsaa  i  Køben- 
havnerindernes Smag  for  franske  Moder,  og  i  Overens- 
stemmelse hermed  ansøgte  hun  Kancelliet  om  Tilladelse 
til  at  føre  Pariserfirmanavnet  »Emmy  le  Charpentier  et 
Co«.  Kancelliet  sendte  Begæringen  til  Magistraten,  hvor- 
fra man  gentagne  Gange  forgæves  anmodede  hende  om  at 
bevise  sin  juridiske  Ret  til  at  antage  det  franske  Firmas 
Navn.  Endelig  d.  24.  Maj  1845  svarede  hun,  at  hun  »vel 
var  fuldkommen  vis  paa,  at  Mil.  le  Charpentier  var  enig 
med  hende  i,  at  hun  førte  hendes  Firma,  men  at  hendes 
Skrivelser  dette  betræffende  ei  egnede  sig  til  Fremlæggelse«. 
Paa  Grund  af  de  manglende  Beviser  afslog  Magistraten 
hendes  Ønske. 

Samtidig  med  Butikkens  Aabning  sendte  hun  en  anden 
Ansøgning  til  det  Kgl.  General-Toldkammer  og  Kommerce- 

kollegium  om  at  faa  et  femaarigt  Patent  paa  Eneberet- 
tigelsen til  at  forfærdige  og  sælge  mekaniske  Damehatte, 
hvis  Fabrikation  »hun  smigrede  sig  med  at  have  gjort 
fuldkommen«.  Hattene  var  konstruerede  saaledes,  at  selv 
»den  kostbareste  og  eleganteste  Damehat  ved  Hjælp  af 
en  egen  i  dens  Indre  anbragt  Mekanisme  kunde  nedlæg- 
ges i  en  flad  Æske  og  derved  med  Lethed  transporteres 
paa  Reiser«.  Da  hverken  Bestyrelsen  for  den  polytek- 
niske Læreanstalt  eller  Kgl.  Fabrikdirektør  Rawert  havde 
noget  at  indvende  mod  Opfindelsen,  som  stammede  fra 
Frankrig,  bevilgede  Christian  d.  VHI  d.  5.  Febr.  1845  Pa- 
tentet, mod  at  hun  i  2  Eksemplarer  indsendte  en  Beskri- 
velse med  Tegning  af  Mekanismen,  samt  forpligtigede  sig 
til  inden  et  Aar  at  begynde  Fabrikationen  og  »senere 
dermed  vedblive«. 

Den  sidste  Del  af  Kravet  opfyldte  hun  som  bekendt 
ikke.  Men  hun  indsendte  den  forlangte  Redegørelse,  der 
endnu  opbevares  i  Kommercekollegiets  Arkiv,  og  som 
giver  Oplysning  om,  hvorledes  en  saadan  Hat  kan  laves. 
Opfindelsen  blev  averteret  i  Bladene;  om  hun  tjente  Penge 
paa  den,  kan  vel  næppe  oplyses.  En  anden  af  hendes 
Ideer  vakte  større  Opsigt  og  benyttes  den  Dag  i  Dag:  I 
Butikkens  Vindu  anbragte  hmi  en  »drejende  Voxdame« 
i  udsøgt  Toilette,  og  dette  Paafund  blev  et  udmærket 
Samtalestof  for  Datidens  Københavnere.  Nogle  var  for- 
argede, andre  beundrede  Dukken,  —  men  alle  skulde  de 
se  den.  Louise  Rasmussen  viste  sig  ikke  alene  som  en 
dygtig  Forretningsleder,  men  hun  ejede  ogsaa  foruden 
Fingernemhed  en  medfødt  Farvesans,  som  hendes  Virk- 
sDmhed  ved  Teatret  havde  udviklet.  M.  V.  Brun  roser 
hendes    Smag    og    Talent,    der    sandsynligvis    var  bleven 

mere  paaskønnet  i  Nutidens  store  Modemagasiner.  Un- 
der al  denne  Foretagsomhed  glemte  hun  sin  »tiltagende 
Svaghed«  og  Øjensygdommen;  hun  levede  op  og  saa  lyst 
paa  Livet  —  og  løj  sig  tre  Aar  fra,  da  hun  skulde  op- 
give sin  Alder  paa  Folketællingslisten  1845.  Den  gamle 
Mormoder  delte  ogsaa  denne  Periode  med  hende  i  Værel- 
serne bag  Butikken. 

Den  23.  Januar  1846  skete  en  Begivenhed,  som  senere 
Skribenter,  der  vilde  Grevinden  til  Livs,  uden  historisk 
Baggrund  har  benyttet  til  Ramme  om  hendes  første 
Møde  med  Kronprinsen.  W.  L  Karup  lader  i  Romanen 
»Hovedstadens  Mysterier  og  Aabenbarelser«  Ildebranden 
i  Vimmelskaftet  opstaa  om  Natten;  efter  at  Vægternes 
Brandraab  har  kaldt  Folk  sammen,  kommer  Prinsen 
ridende  paa  sin  graa  Skimmel  for  som  »Æresbrand- 
kaptain«  at  kommandere  Sprøjterne,  hvorved  Forfatteren 
lader  ham  faa  Øje  paa  »den  forføriske  Modehandler- 
inde«,  som  er  stedt  i  Fare,  og  Fr.  Schaldemose  nægter 
sig  heller  intet,  naar  han  aabner  sit  tidligere  citerede 
Heltedigt  »Rasmusine«,  der  maaske  har  en  vis  kultur- 
historisk Interesse  som  Bidrag  til  Belysning  af,  hvad 
Folk  dengang  troede  var  sandfærdig  Cronique  scandaleuse, 
med  følgende  uhøviske  Vers: 

3>0g  nu  en  Sang  om  en  Figurantinde, 
som  blev  gjort  om  til  en  naadig  Grevinde 
ved  Hjælp  af  to  Lægge,  to  Laar  og  en  Brand, 
som  ganske  forplumred'  en  Høiheds  Forstand«. 

—  Branden  i  Vimmelskaftet  opstod  om  Eftermiddagen 
Kl.  3  paa  et  Snedkerværksted  i  Baghuset  til  det  Sted,  hvori 
Louise  Rasmussen  havde  Butik,  og  da  der  fandtes  et  Bom- 
uldsvæveri  i  Ejendommen,  fik  Ilden  rig  Næring,  og  flere  af 

de  tilstødende  Sidebygninger  blev  et  Rov  for  Luerne. 
Dagspressen  kaldte  Branden  »den  stærkeste,  som  i  lang 
Tid  var  set  i  København« ;  men  Kronprinsen  omtales 
ikke  som  nærværende  blandt  Tilskuerne.  Louise  Ras- 
mussens Lyst  til  at  optræde  fornægtede  sig  ikke  ved 
denne  Lejlighed;  i  »Berl.-Tid.«  for  d.  26.  Januar  indryk- 
kede hun  følgende  Tak  til  Publikum: 

»Da  jeg  ved  det  sørgelige  Uheld,  der  ramte  mig  afvigte 
Fredag  ved  lldsvaaden  i  Vimmelskaftet  Nr.  20,  saavel 
hos  de  omboende  Familier  som  mange  Andre,  mødte  en 
Deeltagelse  og  Assistence,  der  altid  vil  blive  mig  i  ufor- 
glemmelig Erindring,  opfylder  jeg  en  kjær  Pligt,  ved 
herfor  at  aflægge  min  forbindtligste  Tak. 

Louise  Rasmussen 

Modehandlerinde. « 

Efter  Branden  flyttede  hun  til  Vimmelskaftet  Nr.  8,  — 
og  ikke,  som  Holten  skriver,  til  Hotel  Tottenberg  i  Vin- 
gaardsstræde  —  og  dér  drev  hun  endnu  i  Foraaret  1847 
sin  Forretning.  Fra  den  nye  Bolig  sendte  hun  d.  20. 
April  1847  skyldige  20.  Rdlr.  til  Prokurator  Kraft,  idet 
hun  meddelte  ham,  at  hun  var  »hjemkommet  fra  en 
Forretningsreise«.  Af  hvilken  Art,  denne  Rejse  har  været, 
ses  af  det  tidligere  (Pag.  7)  citerede  Brev,  dat.  Odense 
Slot,  til  Mad.  Monsees,  hvori  hun  bl.  a.  fortæller,  at  hun 
har  tilbragt  en  overmaade  glad  og  tilfreds  Tid  i  Odense, 
»af  Ømhed  og  Godhed  bestandig  omgiven«.  Brevet  slutter 
med  disse  Linjer: 

»De  er  den  eneste,  for  hvem  jeg  ingen  Hemmeligheder 
har,  og   derfor   er   det  kjært  for  mig  at  kunne  give  Dem 


35 

den  Meddelelse,  at  her  gjøres  Alt,  for  at  gjøre  mig  tilfreds, 
hvilket  jeg  ogsaa  er,  og  det  ville  være  meget  utaknemHg 
af  mig,  om  jeg  ikke  var  det.  Og  nu:  Lev  ret  vel,  og 
glæd  mig  med  et  par  Ord,  som  De  maaskee  vil  give  til 
Berling,  som  da  besørger  dem  til  mig  .  .  . 

Deres  taknemlige 

Louise«. 

Nu  var  Planen  lagt. 

»Her  gjøres  Alt,  for  at  gjøre  mig  tilfreds  .  .  .«  Bag 
disse  diskrete  Ord  skjulte  sig  heftige  Kampe  mellem  Kron- 
prinsens Følelser  og  hans  Omgivelsers  Advarsler.  Man 
opbød  Alt,  for  at  standse  Louise  Rasmussens  voksende 
Indflydelse  paa  ham,  men  alle  Bestræbelser  var  forgæves. 
Hans  Ungdomsven,  C.  E.  Bardenfleth,  der  dengang  var  Stift- 
amtmand i  Odense,  skriver,  at  Kronprinsen  nu  var  »saa- 
ledes  omspændt  af  denne  Qvindes  Garn,  at  han  i  Hen- 
seende til  sine  huuslige  Forhold  aldeles  intet  Hensyn  tog 
til  Udtalelser  fra  dem,  hvem  han  tidligere  villigen  havde 
laant  Øre«. 

Det  vil  med  Ord,  som  rummer  Forstaaelse,  sige,  at 
han  elskede  hende  og  ikke  længer  kunde  undvære  hende. 
Saa  lod  han  Omgivelserne  haabe  og  advare  og  fandt  sig  i, 
at  de  en  Tid  for  Velanstændighedens  Skyld  fjernede  hende 
fra  Slottet  i  Odense  —  for  bagefter  desto  heftigere  at  be- 
søge hende  i  hendes  nærliggende  Bolig.  Den  æstetiske 
Christian  d.  VIII  blandede  sig  ikke  i  Sønnens  private 
Liv;  ud  fra  det  for  ham  karakteristiske  Synspunkt,  at 
hun  var  »saa  forbandet  styg«,  mente  han,  at  Forholdet 
ikke  vilde  vare  længe.  Han  havde  personlige  Erfaringer 
i   saa   Henseende.     Han    og  alle   de   andre   dømte  ud  fra 

deres  egne  Følelser;  man  tænkte  mere  over  Virkning  end 
over  Aarsag,  og  ingen  bestræbte  sig  for  at  se  med  Kron- 
prinsens forelskede  Øjne. 


III 

».  .  .  »Jeg  veed,  hvad  min  Hustru  i 
lange  Aar  har  været  mig,  og  jeg  siger 
ogsaa:  Gud  velsigne  Dig.  min  Kone!« 
Af  en  Tale  af  Frederik  d.  VII  paa 
Jyllandsrejsen  1852. 

Les  extrémes  se  touchent:  Kronprins  Frederik  var 
den  sidste  Mand  af  en  degenereret  Slægt,  Louise  Ras- 
mussen var  en  Opkomling  uden  Aner.  Han  var  fra 
Fødslen  godt  begavet,  men  en  sørgelig  Tilbøjelighed  havde 
tidligt  hindret  hans  Forstandsevners  Udvikling.  Der  var 
de  største  Modsætninger  i  hans  Natur;  han  levede  i  Stem- 
ninger, ligefra  lidenskabelig  Heftighed  til  fuldkommen 
Ligegyldighed,  fra  pirrelig  Selvfølelse  til  sløv  Selvopgivelse. 
Han  kunde  være  godmodig,  jævn  og  lunerig,  men  til 
andre  Tider  var  han  usand  og  handlede  i  grov  Bruta- 
litet eller  Vildskab.  Han  ejede  ingen  Modstandskraft,  hver- 
ken overfor  fremmed  Indflydelse  eller  overfor  sine  egne 
Indskydelser,  og  denne  Mangel  paa  sjælelig  Ligevægt 
vakte  ofte  Tvivl  om  hans  Sindstilstand  var  normal.  Hof- 
livet fængslede  ikke  dette  bredt  anlagte  Friluftsmenneske, 
som  helst  søgte  jævne  Folks  Selskab.  Hans  tidligere 
Hustruer,  disse  formelle  og  uerfarne  Prinsesser,  sarte  som 
Sévresporcelæn,  havde  ingen  Tilknytning  haft  til  hans 
urolige  Hjerte;  de  kendte  kun  Livets  smukke  og  gode 
Sider;  deres  Forestillingskreds  var  en  sigtet  Verden,  hvor 
Bundfaldet    var    holdt  i  Afstand.     De    stødtes    tilbage  af 

det  uslebne  i  hans  Væsen,  hvilket  netop  gjorde  ham  til- 
talende i  jævne  Folks  og  udannede  Kvinders  Øjne.  I 
Louise  Rasmussen  fandt  han  den  Kvindetype,  som  ene 
formaaede  at  fastholde  hans  uregelrette  Natur.  Hun  var 
indenfor  sin  Begrænsning  et  førstehaands  Menneske,  hen- 
des Niveau  var  Proletarens,  men  hun  kunde  iklæde  sit 
Væsen  den  gamle  Verdens  Form.  Hun  fængslede  ham 
ved  sit  simple  Mod,  der  var  betinget  af  Styrke,  ved  sin 
praktiske  Overlegenhed  og  aandrige  Plathed;  hendes  For- 
stand og  Livserfaring  tillod  hende  at  følge  ham  gennem 
alle  Stemninger  og  til  afvekslende  at  give  efter  for  og 
overvinde  hans  fantastiske  Luner.  Hun  virkede  jævnende, 
normaliserende  paa  hans  ubeherskede  Sind,  og  selv  hen- 
des Fjender  maa  indrømme,  at  hun  nærede  Hengivenhed 
for  hans  Person  og  søgte  at  regulere  hans  Trang  til  Drik. 
Med  Rette  kaldte  han  hende  sin  »Skytsengel«. 

Den  20.  Januar  1848  døde  Christian  d.  VIII,  og  d.  9.  Fe- 
bruar noterede  Adjudanten  F.  G.  v.  Muller  i  sin  Dagbog: 
»Louise  Rasmussen  boer  hemmelig  paa  Christiansborg. 
Om  Aftenen  har  Kongen  Whistparti  hos  hende«.  Hem- 
meligheden blev  snart  en  Historie,  som  alle  kendte.  I 
de  bevægede  Martsdage  søgte  han  Raad  hos  hende;  hun- 
var  baade  hans  Dyveke  og  Sigbrit.  Og  nu  steg  hun  og 
Berling  opad  og  tog  efterhaanden  alle  Magtens  ydre  Tegn 
i  Besiddelse.  Et  sidste  Minde  om  Teatertiden,  Figurant- 
indepensionen,  gav  hun  Afkald  paa,  og  d.  20.  September 
1848  blev  hendes  Navn  efter  Kgl.  Bevilling  og  »i  Analogi 
med  flere  lignende  Tilfælde«  forandret  til  Fru  Danner. 
»Louise  Rasmussen«  var  dermed  for  bestandig  stedet  til 
Hvile,  og  »Fruen«  agtede  ikke  som  hun  at  leve  i  det 
Skjulte.    Ved  at  invitere  de  lunerige  Skuespillere  Kristian 

Mantzius,  Christen  Foersom  og  Peter  Knudsen  til  Jule- 
gilde paa  Frederiksborg  Slot  vidste  hun,  at  Kongen  ikke 
alene  vilde  blive  moret  med  alskens  saftige  Historier, 
men  at  hendes  Magt  over  ham  vilde  blive  omtalt.  »Skyts- 
englen« udbredte  ikke  resultatløst  sine  Vinger:  Den  13. 
Marts  1849  modtog  Ministeriet  officiel  Tilkendegivelse  af, 
at  Kongen  havde  besluttet  før  sin  Afrejse  til  Arméen, 
»hvor  kun  Gud  raader  for  Liv  og  Skæbne«,  at  lade  sig 
forene  med  Fru  Danner  til  venstre  Haand  som  ægteviet 
Hustru,  »uden  at  hendes  Stilling  derved  i  det  Offentlige 
skulde  forandres«.  Han  tilføjede  Ønsket  om,  at  Begiven- 
heden »saavidt  muligt  forblev  en  Hemmelighed«.  Under 
en  paafølgende  Samtale  med  Konseilspræsident,  Grev 
Moltke  skal  Kongen  have  besvaret  hans  Indvendinger 
med  at  sige:  »Hende  til  Kone  eller  jeg  er  ikke  Konge 
mere!«.  Alligevel  lykkedes  det  Grev  Moltke  af  udenrigs- 
politiske Hensyn  at  faa  Sagen  stillet  i  Bero  i  første  Om- 
gang. Formodentlig  som  en  Trøst  og  maaske  ogsaa  for 
Husfredens  Skyld  fik  Fruen  paa  samme  Tid  uden  Doku- 
mentforfærdigelse  Titel  af  Baronesse,  hvorefter  Kongen 
skrev  sit  Testamente  i  hendes  Faveur.  Holten  paastaar, 
at  det  var  hende,  som  bevægede  Kongen  til  at  underskrive 
Grundloven,  hvilket  han  kun  modstræbende  gjorde.  Væg- 
ringen var  vel  kun  et  af  hans  skiftende  Luner;  Forfat- 
ningssagen  var  jo  i  Realiteten  afgjort  af  Rigsdagen  og 
Stadfæstelsen  d.  5.  Juni  kun  en  Formalitet.  Fru  Danners 
eventuelle  Andel  i  den  maa  uden  Tvivl  ikke  opfattes 
som  et  Vidnesbyrd  om  en  bevidst  demokratisk  Stræben; 
men  Berling,  nu  Kongens  Privatsekretær,  raadede  hende 
til  at  paavirke  Majestæten  i  folkelig  Retning,  fordi  den 
i  Øjeblikket  var  den  mest  formaalstjenlige.     Grundlovens 

Stadfæstelse  blev  et  vigtigt  Led  i  denne  Bestræbelse,  thi 
den  fri  Forfatning  skaffede  Kongen  en  uhj^e  Popularitet, 
som  paa  forskellig  Maade  kom  baade  Privatsekretæren 
og  Baronessen  til  Nytte. 

I  de  sidste  Maaneder  før  Vielsen  sendte  hun  Mad. 
Monsees  nogle  Breve,  som  i  en  stilfærdig  Tone  for- 
tæller om  hendes  Samliv  med  Kongen  paa  Frederiksborg 
Slot: 

»Det  er  et  sandt  Ord,  at  man  aldrig  bør  opsætte  noget, 
det  har  jeg  ofte  erfaret,  men  aldrig  saa  levende  som  ved 
det  Besøg,  jeg  nu  snart  i  3  samfulde  Maaneder  havde 
paatænkt  at  aflægge  Dem.  Men  uagtet  jeg  hver  Dag,  jeg 
tog  ind,  og  hvergang  paa  U[d]veien  var  betænkt  at  lægge 
Veien  om  forbi  Dem,  saa  har  der  stedse  været  Forhin- 
dring og  det  af  en  saadan  Beskaffenhed,  at  jeg  ikke  har 
kunnet  overtræde  dem.  Jeg  griber  derfor  til  det  sædvan- 
lige Surrogat,  Pennen,  og  hjælper  mig  ved  denne  til  at 
underrette  Dem  om,  at  jeg  befinder  mig  særdes  vel  og 
er,  dersom  vi  Mennesker  for  Alvor  tør  bruge  dette  Ord, 
meget  lykkelig,  thi  den  Omhu  og  Kjærlighed,  jeg  hver 
Dag  seer  omkring  mig,  kan  ei  andet  end  virke  godt  paa 
mig,  og  jeg  ville  være  meget  utaknemlig,  om  jeg  ikke 
paaskjønnede  det.  Denne  hyggelige,  huuslige  Ro,  hvori  vi 
her  leve,  har  en  velgjørende  Følelse  paa  begge,  og  jeg 
sauner  ingen  Moerskab,  naar  jeg  kun  seer  Tilfredshed  om- 
kring mig. 

Jeg  har  faaet  en  Søsterdatter  af  Jfr.  Risberg  ^  til  Kam- 
merjomfrue,  og  vil  hun  vedblive,  som  hun  har  begyndt, 
saa   kan   De  lykønske  mig,   da   hun  besidder  den  Orden 

*  Grevinde  Danners  Dameskrædderinde. 

og  Nøiagtighed,  som  jeg  saameget  har  saunet  .  .  .  Nu 
er  da  den  mørke  og  ublide  Aarstid  indtruffen,  men  naar 
man,  som  De,  har  et  nøisomt  og  fordringsløs  Sindelag, 
saa  kan  man  være  meget  glad,  hvad  enten  Solen  skinner 
eller  Stormen  tuder  .  .  . 

venskabeligst 

L.  Danner.« 

Fredbg.  d.  23.  Octbr.  1849. 

»Kjære  Tante! 

Som  De  vel  af  Avisen  har  erfaret,  har  Kongen  et 
Anfald  af  Forkjølelse,  men  som  nu  er  i  betydelig  Bed- 
ring^. Min  Tid  er  knap,  men  jeg  har  dog  ikke  villet 
lade  Dem  [være]  i  Uvished  [om],  hvorledes  det  gaar,  da 
jeg  kan  vide,  at  De  er  ængstelig  derved.  — 

Hvad  mig  angaaer,  da  er  jeg  vel,  hvilket  er  en  stor 
Lykke,  da  jeg  nu  i  3  Nætter  og  Dage  ikke  har  været  af 
mine  Klæder. 

Jeg  har  ei  mere  Tid.     Lev  vel!     Deres 

Louise« 

Fredbg.  d.  12.  Februar  1850. 

»Lad  mig  hjertelig  takke  Dem,  min  kjære  Tante,  for 
Deres    venlige    Lykønskning    til    min   Fødselsdag.     Deres 

^  Paa  samme  Tid  skriver  F.  G.  v.  Muller  i  sin  Dagbog:  Kongen  blev 
syg  og  maatte  holde  Sengen.  Prins  Ferdinand  og  Prinsesse  Caroline 
sendte  deres  Hofchef  Rømeling  ud  til  Frederiksborg  for  at  spørge  til 
Kongen.  Han  blev  indladt  for  Majestætens  Seng,  hvor  han  forefandt 
Baronessen  og  et  Par  Herrer  samt  et  opdækket  Frokostbord  med 
Champagneflasker.  > Kongen  roste  det  Fruentimmer«,  3'ttrede  Prin- 
sesse Caroline  til  v.  Muller.  Men  Rømeling  fandt,  at  Baronessen  tog 
sig  charmant  ud  med  megen  Anstand  og  Værdighed.  (>Hofliv  under 
trende  Konger«  ved  E.  Bodenhoff,  Pag.  362). 

Brev  var  mig  ret  kjærkommen.  Ifior  bedrøvede  det  mig 
saameget  ikke  at  modtage  et  eneste  Ord  fra  Dem  paa 
den  Dag.  Jeg  har  altid  været  vant  dertil  fra  min  Barn- 
dom, og  jeg  troede  mig  derfor  ifior  ganske  glemt.  Men 
desto  gladere  blev  jeg  overrasket  ved  iaar  at  modtage 
Deres  kjære  Brev,  og  jeg  beder  Dem  at  takke  saavel 
Monsees^,  som  Moder  og  Line^,  for  deres  kjærlige  Hilsener. 
Jeg  befinder  mig.  Gud  være  Lovet,  meget  vel,  og  tilbragte 
igaar  den  gladeste  Geburtsdag,  jeg  endnu  har  oplevet.  Vi 
var  paa  »Nakkehoved«,  3  Miil  fra  Frideriksborg,  og  vor 
Tour  blev  særdeles  begunstiget  af  Veiret,  som  var  saa 
smukt  og  stille. 

Hermed  beder  jeg  Dem  at  modtage  medfølgende 
Gjedde,  som  er  fisket  her  i  Søen^. 

Jeg  er  kun  i  Byen  paa  nogle  Timer  og  faaer  derfor 
ei  den  Fornøielse  personlig  at  hilse  paa  Dem. 

venskabeligst 
Louise 

Fredbg.  d.  23.  April  1850. 

Dette  Brev  er,  som  De  seer,  blevet  noget  forsinket, 
dog  beder  jeg  Dem  alligevel  at  modtage  det  med  Godhed. 
Det  fornøier  mig  ret,  at  De  forleden  benyttede  det  deilige 
Veir  til  en  Kjøretur;  gjentag  det  ofte,  det  forfrisker  og 
forynger!« 

^  Snedkermester  Heinrich  Monsees,  Ejer  af  Amagertorv  Nr.  6, 
1770—1855,  gift  med  Christiane  f.  Nyeberg,  1779—1857.  (Assistents- 
kirkegaard). 

^  Formodentlig  Grevinde  Banners  Halvsøster  Johanne  Caroline 
Mathilde  Jensen,  f.  c.  1834. 

^  Som  bekendt  var  Frederik  d.  VII  en  passioneret  Lystfisker. 

En  halv  Snes  Dage  efter  Slaget  ved  Isted,  medens 
Glansen  fra  Hærens  sejrrige  Felttog  faldt  tilbage  paa  Fre- 
derik den  Syvende  som  Kronens  Bærer,  blev  alle  For- 
beredelser til  Vielsen  trufne  i  Stilhed.  Dennegang  gik  man 
bag  om  Ministeriet,  og  det  var  kun  ganske  tilfældigt,  at 
Kultusminister  Madvig  erfarede,  hvad  der  var  i  Gære. 
Efterretningen  gav  straks  Anledning  til  et  Ministermøde, 
hvor  man  besluttede,  at  Konseilspræsidenten  uopholdelig 
skulde  gøre  Kongen  de  alvorligste  Forestillinger  imod 
Giftermaalet.  Men  dennegang  var  Fru  Danner  stærkere 
end  Grev  Moltke,  og  den  7.  August  1850  viede  Sjællands 
Biskop,  J.  P.  Mynster,  i  Frederiksborg  Slotskirke  de  to 
Mennesker,  som  da  havde  kendt  hinanden  i  c.  16  Aar  og 
levet  under  Tag  sammen  i  halvtredie.  Det  var  netop  denne 
sidste  Omstændighed,  som  for  Mynster  blev  en  af  Hoved- 
grundene til  at  foretage  Vielsen,  der  fandt  Sted  til  Kon- 
gens venstre  Haand.  At  Ægteskabet  var  politisk  uklogt, 
kunde  ikke  opveje  Biskoppens  Overbevisning  om,  at  det 
var  moralsk  rigtigt.  Hans  Tale  var  vistnok  ikke  helt  be- 
hagelig; den  gik  ud  paa,  at  hun  skulde  »hæve  sig  og  ved 
sit  paafølgende  Liv  stræbe  at  bringe  det  tidligere  i  For- 
glemmelse«. Efter  den  kirkelige  Handling  førte  Kongen 
hende  op  i  Slotssalen  og  forestillede  hende  for  Hoffet  som 
»sin  ægteviede  Hustru«.  Ved  Taflet  havde  hun  Prins  Fer- 
dinand til  Bords;  han  var  den  eneste  kongelige  Person, 
som  var  til  Stede  blandt  Gæsterne ^  Samme  Dag  blev 
hun  ved  en  gennem  Justitsministeriet  udfærdiget  Ekspe- 
dition ophøjet  til  Lensgrevinde.  Hun  valgte  Guldbier  om- 
kring sit  kronede   Skjold,    der   bares   af  en   Løve   og   en 

1  Jvfr.  Pag.  14. 

dansk    Hund.     I   Midten   satte    hun   en   Lilje   paa   danne- 
brogsfarvet  Grund,  og  omkring  den  stod  prentet: 

La  fidélité  est  ma  gloire. 

Nogle  Dage  senere  præsenterede  Kongen  hende  »en  fa- 
mille uden  Hoffets  Nærværelse«  for  Enkedronning  Caro- 
line Amalie,  men  han  lod  ikke  Vielsen  komme  til  offent- 
ligt Kundskab,  og  Regeringen  udsendte  heller  ikke  noget 
Aktstykke,  som  gav  Oplysning  om  Begivenheden.  Det  saa 
straks. ud,  som  om  man  ønskede  dette  morganatiske  Ægte- 
skab opfattet  som  en  Folket  uvedkommende  Handling, 
og  at  det  ikke  var  som  Regent,  Kongen  havde  giftet  sig, 
men  som  Menneske.  Dersom  Grevinde  Danner  havde 
formaaet  at  gennemføre  en  fuldkommen  passiv  Hold- 
ning som  hans  Hustru,  vilde  Aristokratiets  og  Embeds- 
mændenes Uvilje  mod  hende  efterhaanden  være  brudt. 
Det  fornemme  Selskabs  Isolation  var  mere  betinget  af 
Anstandshensyn  og  af  Vrede  over  Kongens  Stadfæstelse 
af  Regeringsforandringen  end  af  Sædelighedsfølelse.  Hen- 
des Plads  i  Historien  vilde  være  blevet  ukrænkelig,  hvis 
hun  havde  søgt  at  støtte  og  hjælpe  dette  holdningsløse 
Barn  saaledes,  at  ingen  mærkede,  hvem  det  var,  som  rakte 
Hjælpen.  Nu  er  Dommen  hende  ikke  blid;  den  tillægger 
Berling  og  hende  Hovedskylden  for  den  uheldige  og  for 
Landet  udadtil  skadelige  Stilling,  det  danske  Hof  indtog 
under  Frederik  d.  VIL 

Straks  efter  Vielsen  begyndte  hendes  haabløse  Kamp 
for  at  vinde  Anerkendelse  ved  ydre  Midler  —  en  bitter 
Strid,  som  varede  til  Kongens  Død,  og  som  ofte  stjal 
begges  Livsglæde.  Det  første  Skridt  var,  at  Berling  ind- 
ledte Forbindelse  med  »Bondevennerne« s  Førere  paa  Rigs- 

dagen.  Gennem  ham  modtog  hun  af  Folketingsmand  Balth. 
Christensen  det  Raad,  Dagen  efter  Vielsen  at  være  »for- 
dringsløsere  end  Dagen  før«.  En  anden  af  Førerne,  Oberst 
Tscherning,  havde  ved  Lejlighed  forfægtet,  at  hun  aldrig 
havde  draget  Kongen  »nedad,  men  vel  opad  i  sin  Væren«, 
og  da  hun  hidtil  »havde  bidraget  til  at  fastholde  Hans 
Majestæt  i  folkehg  Retning«,  tog  Partiet  hende  til  Indtægt. 
Førerne  raadede  hende  til  at  betræde  »den  beskedne  Vel- 
gørenheds Vej«  for  derigennem  at  vinde  den  jævne  Be- 
folknings Tillid,  og  Tscherning  dirigerede  denne  usmage- 
lige Velgørenhedspolitik  i  Enkelthederne;  han  fik  endog 
sig  selv  til  at  skrive  Koncept  til  nogle  Breve,  hvormed 
Grevinden  i  kristelig  Aand  skulde  oversende  Bidrag  til  de 
Anstalter,  man  fandt  det  formaalstjenligt,  at  lade  hende 
støtte,  og  Tid  efter  anden  søgtes  hendes  grevelige  Navn 
indarbejdet  i  Offentlighedens  Bevidsthed  ved  Bekendt- 
gørelser i  Bladene,  snart  om  ledige  Skolepladser  fra  Civil- 
listens Intendant,  Etatsraad  Berling,  snart  fra  Pastor  Bruun 
om  Konfirmationslegater.  Uden  at  den  demokratiske  Stræ- 
ben var  hende  en  virkelig  Hjertesag,  gik  ogsaa  hun  paa 
en  Maade  den  politiske  Folkevej,  som  blev  almindelig 
efter  Grundlovens  Givelse.  Men  Berlings  og  Grevinde  Dan- 
ners  Politik  var  kun  for  saavidt  planmæssig,  som  det  i 
Reglen  kun  var  Planer  af  personlig  Art,  de  forfulgte. 

Det  næste  Skridt  var  en  Hyldingsrejse  i  Provinserne. 
Balth.  Christensen  gjorde,  hvad  han  kunde  for  at  præpa- 
rere Stemningen  og  sagde  til  Berling,  at  »naar  man  blot 
gik  lige  paa  og  ikke  selv  fremkaldte  Tvivl,  Betænkelig- 
heder og  Cotteridiscussioner« ,  vilde  Udfaldet  nok  blive 
efter  Ønske.  Og  han  fik  Ret.  Klogt  valgte  man  at  be- 
gynde Turnéen  i  en  af  Rigets  fjernt  liggende  Egne,  Born- 

holm,  hvortil  »Ægir«  ankom  netop  paa  Aarsdagen  for 
Brylluppet.  Rønnes  civile  og  militære  Autoriteter  havde 
selvfølgelig  givet  Møde  paa  Havnen,  men  efter  de  konge- 
lige Damers  og  det  københavnske  Aristokratis  Eksempel 
holdt  Embedsstandens  Fruer  sig  borte,  for  derved  at  de- 
monstrere imod  Grevinden.  Da  Skibet  lagde  til,  viste 
Kongen  sig  og  modtog  den  første  jublende  Velkomsthilsen. 
Han  hilste  og  forsvandt,  men  kom  et  Øjeblik  efter  igen 
—  med  Grevinden  ved  Haanden.  Staaende  paa  Dækket 
og  ombølget  af  fornyede  Hurraraab  slog  han  ud  med 
Haanden  og  udtalte,  da  der  var  blevet  stille,  med  høj  og 
klar  Røst  følgende: 

»Mine  kære  Bornholmere!  Maa  jeg  forestille  Jer  min 
Kone;  hun  havde  Lyst  til  med  mig  at  besøge  og  se  Eders 
smukke  0.« 

Vældige  Hurraraab  hilste  disse  jævne  Ord,  som  Kongen 
uden  Tvivl  sagde  med  den  sjældne  Forening  af  kongelig 
Værdighed  og  folkelig  Jævnhed,  han  i  sine  bedste  Øje- 
blikke ejede.  Et  Instinkt  lagde  ham  tit  de  rette  Ord  paa 
Tungen  i  en  vanskelig  Situation. 

Saaledes  blev  Grevinde  Danner  præsenteret  for  Folket. 

Hendes  Optræden  i  de  følgende  Dage  var  saa  klogt 
beregnet,  at  Byens  Damer  fortrød  deres  Udeblivelse.  Nys- 
gerrigheden sejrede  over  Oppositionen.  Fortrydelsen  endte 
med,  at  en  Deputation  søgte  Foretræde  hos  hende.  Hun 
modtog  disse  Fruer,  som  et  Par  Dage  før  ikke  vilde  se 
hende,  med  intetanende  Elskværdighed  og  underholdt  sig 
med  dem  i  Amtmandens  Have.  Og  saa  festede  Befolk- 
ningen i  otte  Dage,  medens  »det  høje  Par«  drog  gennem 
Øen.  Under  Ballet  i  Rønne  gik  Grevindens  Skobaand  op, 
og   hun    vendte   sig  da  om   til   en   af  Bourgeoisidamerne 

med  Anmodning  om  Assistance.  Tilfældigvis  var  den  paa- 
gældende just  en  af  dem,  der  havde  udtalt  sig  allerskarpest 
imod  hende.  Ikke  destomindre  lagde  hun  sig  nu  huld- 
saligt smilende  paa  Knæ  og  bandt  hendes  Skobaand. 

I  kort  Begreb  giver  denne  Situation  et  Billede  af  hendes 
Stilling  i  Landet:  Man  var  forarget,  det  vil  sige  nysgerrig 
efter  at  se  denne  Eventyrerske  og  høre  hende  tale,  man 
smilede  og  bøjede  sig  for  hende,  og  naar  hun  var  borte, 
—  var  man  igen  forarget.  Kun  Fjernhed  kunde  mulig- 
vis have  bragt  hende  Sejren  —  den  stille  Magts  Sejr.  I 
Stedet  for  valgte  hun  gennemsigtig  Velgørenhed,  kunstige 
Hyldingsrejser,  tendentiøse  Flyveskrifter,  der  ikke  undgik 
skarpe  Svar,  og  søgte  at  gøre  sig  gældende  ved  repræsen- 
tative Lejligheder.  Det  hele  Apparat  var  i  Grunden  for- 
gæves; hun  naaede  aldrig  det,  hun  dybest  inde  stræbte 
efter,  nemlig  at  blive  akcepteret  af  Aristokratiet  baade  her 
og  i  Udlandet,  og  bag  ved  dette  Maal  laa  uden  Tvivl  et 
andet  og  større:  Dronningenavnet.  Hun  maatte  nøjes 
med  at  stirre  betaget  paa  Kronens  Regalier;  Worsaae 
vidner,  at  hun  »ikke  kunde  se  sig  mæt  paa  dem«.  Under 
Kampen  om  Anerkendelsen  havde  hun  mange  bitre  Øje- 
blikke. Ingen  maatte  som  hun  føle  Pressefrihedens  Skor- 
pionslag. Aristokratiets  Damer  demonstrerede  paa  faa  Und- 
tagelser nær  allid  mod  hende,  og  det  pinte  Kongen,  naar 
hans  Hustru  følte  sig  krænket.  Hun  var  det  Menneske, 
han  til  sin  Dødsstund  holdt  mest  af,  og  han  gav  ved 
mange  Lejligheder  sin  Følelse  et  varmt  og  rørende  Ud- 
ti-yk.  Naar  Talerne  for  Grevinden  paa  Rejserne  faldt  trægt 
og  uvilligt,  tog  han  selv  Ordet  for  i  jævne  Sætninger  at 
lægge  P'olk  paa  Sinde,  hvormeget  hun  betød  for  ham. 
Disse  hjertelige  Vidnesbyrd   harmonerede  ikke  altid  med 

Befolkningens  nedarvede  Forestillinger  om  en  Konges  Per- 
son og  Færd,  men  de  Mennesker,  der  saa  ham  paa  nært 
Hold,  var  ikke  i  Tvivl  om,  at  han  stod  i  Gæld  til  hende. 
Uden  Berling  og  Grevinden  var  Kongen  »per du  og  en 
Abdikation  eller  et  Medregentskab  nødvendigt«,  skrev  Kon- 
seilspræsident Rotwitt  til  Balth.  Christensen. 

I  det  daglige  Samliv  søgte  han  at  give  hende  Oprejs- 
ning for  de  Tilsidesættelser,  hun  udsatte  sig  for,  og  mang- 
foldige var  hans  Paahit  for  at  glæde  hende.  Han  skrev 
komiske  Smaahistorier  og  dedicerede  dem  til  hende.  En 
af  dem  kaldte  han:  »Tante  A  eller  det  mislykkede  Land- 
parthi«  —  den  egner  sig  ikke  til  at  trykkes,  men  vidner 
om  hans  forsorne  Lune,  for  hvilket  hun  havde  en  ud- 
mærket Forstaaelse.  Han  skrev  ogsaa  Digte  til  hende; 
de  er  ikke  gode,  men  dog  et  Vidnesbyrd  om  at  han  havde 
bevaret  sin  Ungdomskærlighed,  og  at  hun  stadig  for- 
maaede  at  lade  en  fredelig  Lykkefølelse  strømme  ind  i 
hans  uberegnelige  Sind.  Halvandet  Aar  før  sin  Død  skrev 
han  til  hendes  Fødselsdag: 

»Min  Louise!  modtage  her,  ved  Øresund 
Min  Lykønskning  af  Hjertets  fulde  Grund 
Til  Hendes  46''^  Aar,  med  Velsignelse  og  Lykke 
Gid  Kjerlighed  og  Sundhed  maae  Dig  smykke. 

Gid  Dit  Liv,  til  senest  Aften 

Maae  trækkes  ud  af  Blomster  Saften 

Af  Guds  Kjerlighed. 

Herom  beder  jeg  paa  denne  Aften 

Før  Fødselsdagen  og  for  Natten.  — 

Din 
Fritz.« 

Skodsborg  d.  20.  April  1862. 

—  Grevinde  Danners  senere  politiske  Historie  ligger 
udenfor  denne  Skildring  af  et  Teaterbarns  eventyrlige  Ung- 
domsliv. Det  danske  Teater  har  sine  Eventyrersker,  dets 
Eventyrere  er  kun  faa,  men  paa  Spindesiden  findes  inter- 
essante Typer  og  nogle  af  dem  ligger  Nutiden  saa  nær,  at 
de  endnu  ikke  tilhører  Historien.  Fælles  for  dem  alle  er, 
at  de  ingen  dyb  Tilknytning  har  til  Kunsten,  men  desto- 
mere  til  Livet  bag  Kulisserne.  Den  oplyste  Plet,  som 
Scenen  er,  bliver  for  dem  kun  en  udmærket  Startplads 
for  eventyrlige  Hændelser. 


LYSTEN  UDEN  EVNEN 

ADAM  OEHLENSCHLÅGER  SOM  SKUESPILLER 


I 


Børns  Lege  er  ikke  alene  et  Udtryk  for  deres  Tanker, 
Følelser  og  Anlæg;  de  kan  være  Tidens  Historie  i 
elementært  Begreb.  Dagens  Begivenheder,  for  Eks.  Krig 
eller  en  farefuld  Opdagelsesrejse,  en  Sportspræstation  eller 
en  Flyvers  dramatiske  Død,  præger  i  vore  Dage  Børne- 
nes Fantasiverden.  Dengang  da  Teatret  var  det  aande- 
lige  Samlingssted  i  Hovedstaden,  florerede  Dukketeatrene, 
og  det  var  Mode  blandt  Ungdommen  i  Samfundets  for- 
skellige Lag  at  være  Medlem  af  et  komediespillende  Sel- 
skab. Gennem  Dilettantforestillinger  søgte  den  at  emanci- 
pere  sig  fra  Hverdagslivets  trivielle  Slid  og  at  genopleve 
lykkelige  Indtryk  fra  Scenen. 

For  Drengen  Adam  Oehlenschlåger  var  Teatret 
hans  Drømmes  forjættede  Land.  Scenens  hemmeligheds- 
fulde Verden  virkede  dragende  paa  hans  Indbildnings- 
kraft; den  levede  i  hans  Fantasi  og  prægede  hans  Lege. 
Han  voksede  op  i  en  Tid,  i  hvilken  den  unge  K.  L.  Rah 
bek  i  sine  Skrifter  ivrede  for  at  paa  vise  »Privatteatrenes 
Bestemmelse  og  Nytte«  og  i  Praksis  var  Leder  af  Hol- 
bergopførelserne i  det  alménkendte  »Borups  Selskab«; 
samtidig  blev   Adam  Oehlenschlåger  Sjælen  i  en  Kres  af 

Skoledrenge,  som  ogsaa  dannede  en  Art  »dramatisk  Sel- 
skab«, og  i  en  Ramme  af  Karduspapirsdekorationer,  som 
han  selv  havde  malet,  agerede  han  Jeppe  paa  Bjerget  og 
Herman  v.  Bremen.  En  Billet  til  Komediehuset  paa  Kon- 
gens Nytorv  var  hans  Barndoms  største  Glæde.  Han 
turde  næsten  ikke  opleve  saa  megen  Lykke  —  og  længtes 
dog  inderligt  derefter.  Paa  ægte  romantisk  Vis  kastede 
han  Billetten  bort  for  lukkede  Øjne  og  søgte  saa  atter  at 
finde  den  for  paany  at  juble  over  den  »lig  Bjergmanden, 
der  pludselig  i  et  Kobberværk  finder  en  rig  Sølvaare«. 
Kun  nogle  faa  Gange  havde  han  leende  eller  grædende  sid- 
det i  det  kongelige  Teater;  Indtrykket  derfra  brændte  sig  ind 
i  hans  Sind  og  gik  igen  i  hans  Lege:  Han  skrev  Komedier 
i  Tidens  Smag,  Ifflandske,  Kotzebueske,  Ewaldske  og 
Wesselske,  og  opførte  dem  med  nogle  Jævnaldrende  i 
Spisesalen  paa  Frederiksberg  Slot,  hvor  hans  Fader  var 
Fuldmægtig  hos  Forvalteren. 

Som  Yngling  bevarede  han  denne  overspændte  Be- 
undring for  Scenens  Kunst;  den  syntes  ham  Kulturens 
Blomst,  Menneskeaandens  højeste  Ytringsform.  Han  var 
en  af  disse  unge  Sværmere,  paa  hvem  Skuespillere  ogsaa 
i  det  private  Liv  udøver  en  magisk  Virkning;  de  vandrer 
efter  dem  paa  Gaderne  og  stirrer  fortabt  paa  de  Huse, 
som  gemmer  deres  Skikkelser.  Typen  er  sjælden  i  vore 
Dage,  fordi  Reklamen  og  Filmen  har  nedbrudt  den  værdi- 
fulde Fjernhed  om  Skuespillerens  Person. 

Paa  denne  barnlige  Maade  sværmede  den  sytten-atten- 
aarige  Adam  Oehlenschlåger  sorgløst  omkring  Teatret  og 
dets  Personligheder.  Blandt  en  Flok  Nysgerrige  trængte 
han  sig  ind  i  Madame  Preislers  fattige  Stue  paa  Hjørnet 
af  Lille  Fiol-  og  Skiden-Strædet   den  Majdag,    hun  døde. 

I  Sengen  laa  Resten  af  en  fordums  Skønhed;  letsindig 
og  attraaet,  hjertensgod  og  alle  Dage  værst  mod  sig 
selv  havde  hun  endt  sit  planløse,  35aarige  Liv.  Men 
dette  Billede  af  et  Teaterlivs  Elendighed  nedslog  ikke 
Modet  i  hans  unge  Sjæl.  Da  Instruktør  Schwarz  i  et 
privat  Selskab,  hvor  man  opførte  en  Komedie,  roste  hans 
Spil,  følte  han  Kunstnerens  Ord  som  en  Indvielse.  Paa 
samme  Tid  tændte  den  ranke,  gyldenhaarede  Jomfru 
Marie  Smidth  hans  Hjerte  i  Brand.  Han  kendte  hende 
ikke  og  turde  ikke  nærme  sig  hende,  men  al  hans  Higen 
gik  ud  paa  som  Tilskuer  at  sværme  for  hendes  vemodige 
Øjne.  Hvad  der  dengang  fandtes  af  Poesi  i  Danmark 
elskede  disse  Øjne.  Hun  var  » Dyveke «-Aarets  Muse; 
den  unge  Skuespillerinde  samlede  hele  Byens  Teater- 
interesse om  sin  Fremstilling  af  Heltinden  i  Samsøes  nu 
forglemte  Sørgespil,  hvori  man  nød  sine  Yndlingsstemnin- 
ger,  Sværmeriet  for  Dyd  og  Følsomhed.  »I  Eftermiddag 
overhængte  jeg  min  Fader  saa  længe,  til  jeg  fik  ham 
overtalt  til  at  gaae  ind  til  Byen  med  mig  og  see  Dyveke. 
Det  er  nu  anden  Gang,  jeg  har  seet  Dyveke,  og  det  skal 
vist  ikke  være  min  Skyld,  om  jeg  ikke  seer  hende  den 
3die  Gang«,  skrev  den  unge  Arving  til  Digtningens  Trone 
i  sin  Dagbog.  Han  drømte  vel  om  selv  at  staa  ridderligt 
beskyttende  som  Torben  Oxe  ved  hendes  Side.  Hun  blev 
hans  Ideal,  og  af  det  Ideal  udsprang  senere  Thora  og 
Valborg.  Men  da  hun  giftede  sig  med  Skuespiller  Stephan 
Heger,  trøstede  Oehlenschlåger  sig  »muntert«  med  Jomfru 
Eline  Beck,  et  Skuespillerbarn,  som  han  havde  ageret 
med  i  Komedierne  paa  Slottet. 

For  denne  »skælmske  Blondine«  blev  Legen  snart  efter 
til  Alvor;  hun  forlod  Dilettanternes  Skare  og  forsøgte  sig 

som  virkelig  Skuespillerinde,  og  hendes  Skridt  bidrog 
til  at  modne  Oehlenschlågers  Beslutning  om  selv  at  blive 
Tjener  i  Templet  paa  Kongens  Nytorv.  Thi  den  gamle 
Kasse  med  Jernlænkerne  mellem  Stenene  forvandledes  i 
hans  Fantasi  til  et  Tempel,  der  vogtedes  af  Ypperstepræ- 
sters hellige  Ild.  I  Skæret  derfra  stod  Michael  Rosings 
ukrænkelige  Skikkelse  for  ham.  At  blive  som  han,  var 
Livets  Maal. 

Teatret  trængte  paa  den  Tid  til  en  ung  Elsker. 

Michael  Rosing  og  Peter  Saabye  var  begge  omkring 
de  fyrretyve  Aar,  den  for  Scenens  Erotikere  farlige  Alder, 
hvor  Sminken  og  de  ydre  Hjælpemidler  ikke  længere 
skjuler  og  understøtter,  men  afslører.  Direktionen  indsaa 
Manglen,  og  den  opfordrede  derfor  i  Adresseavisen  »due- 
lige Subjecter«  til  at  melde  sig.  Tiderne  skifte;  i  vore 
Dage,  hvor  den  frivillige  Tilgang  til  det  kgl.  Teater  er 
overstrømmende,  var  en  saadan  Annonce  utænkelig. 

Adam  Oehlenschlåger  nævner  ikke  Avertissementet  i 
sine  Erindringer,  og  dog  var  det  uden  Tvivl  det,  som  blev 
ham  den  ydre  Anledning  til  at  bryde  med  den  Eksamens- 
læsning, der  længe  havde  pint  ham  og  som  endnu  kræ- 
vede mange  Maaneder.  Han  veg  tilbage  for  det  Slid,  som 
forestod. 

Saa  han  sig  i  et  Spejl,  maatte  han  synes,  at  han  havde 
Adkomster  nok  til  at  blive  Skuespiller.  Scenen  er  til  en 
vis  Grad  aaben  for  Alle,  der  blot  er  i  Besiddelse  af  et 
velklingende  Organ,  et  nogenlunde  fejlfrit  Legeme  og  Evne 
til  at  lære  udenad.  Enhver  anden  Kunst  kræver  til  sin 
Udøvelse  en  for  Alle  synlig  eller  hørlig  teknisk  Færdighed, 
der  først  maa  erhverves;  men  Skuespilkunsten  virker 
gennem   Udtryksmidler,  der  er   Mennesket   medfødte,   og 

dens  Teknik  er  usynlig  for  den  Ukyndige.  Drevet  af  sin 
Lyst  syntes  Adam  Oehlenschlåger,  at  den  maatte  være 
en  nem  og  lykkelig  Gerning,  der  ikke  krævede  »videre 
Forberedelse«.  Den  varmblodige,  utaalmodige  Yngling, 
som  med  Heftighed  ventede  Besøgeisen,  der  skulde  udfri 
ham,  men  som  ikke  kendte  sine  Evners  Art,  haabede  i 
Teatret  at  finde  en  Verden,  i  hvilken  Hindringer  bort- 
ryddes, og  Triumfer  opnaaes  uden  Møje  og  uden  Kamp. 


II 

»Fredag  den  15.  December  bliver 
paa  det  Kongelige  Theater  ved  Hans 
Majestæts  høie  Ankomst  opført:  Fæn- 
driken  eller  Den  falske  Mistanke.  Co- 
moedie  i  3  Akter;  og  debuterer  Hr. 
Øhlenslæger  i  Fændrik  Vizars  Rolle«. 
Adresseavisen  13.  Dec.  1797. 

Den  gamle  Oehlenschlåger  nægtede  ikke  sin  Søn  at 
tale  med  Teaterchefen,  Kammerherre  Hauch.  Han  havde 
vel  som  fornuftig  Fader  indset,  at  Adams  Studeringer 
var  meget  problematiske.  Desuden  vilde  Sønnens  Anta- 
gelse   ved   Komediehuset  spare  ham  for  mange  Udgifter. 

I  sin  Stilling  som  Overhofmarchal  saa  Chefen  ofte 
den  unge,  kejtede  Fyr  gaa  omkring  paa  Frederiksberg 
Slot.  Han  vidste,  hvem  han  var,  og  havde  sikkert  lagt 
Mærke  til  de  harmoniske  Træk,  der  prægede  hans  ideale 
Ynglingehoved.  Nu  stod  han  for  ham  og  ønskede  at 
blive  Skuespiller.  Han  var  iført  sit  bedste  Puds  med  en 
Guldring  i  Halstørklædet;  det  sorte  Haar  var  flettet  og 
stukket  op  i  Nakken  under  en  Kam:  Hvid  og  rød  og 
utaalmodig  som  et  Barn ,  der  rækker  efter  en  dejlig  Frugt. 

I  en  advarende  Tone  fortalle  Teaterchefen  ham  om 
alle  de  Vanskeligheder,  der  dengang  som  nu  klæbede  ved 
den  Stilling,  han  begærede.  Om  den  aldrig  hvilende  Kamp 
med  Opgaverne,  Sindets  Ydmyghed  og  Lysten  til  altid, 
altid  at  begynde  forfra.  Om  Skuffelserne,  der  kommer, 
trods  al  Flid  og  Evne,  og  Heldet,  som  ikke  kan  und- 
væres. Vel  ogsaa  om  Skuespillernes  dengang  subalterne, 
sociale  Stilling,  de  Førendes  Almagt  og  de  Sekundæres 
Afmagt.  Men  Adam  Oehlenschlågers  heftige  Natur  lod 
sig  endnu  ikke  belære  af  Ord;  den  trængte  til  at  erfare 
og  udvikles  gennem  Oplevelse.  Han  talte  om  sin  ubæn- 
dige Lyst  og  om  en  Trang,  der  levede  i  ham  og  fik  ham 
til  at  tro,  at  det  var  paa  Scenen,  han  vilde  finde  den 
lykkebringende  Almagt,  Lampen,  der  satte  ham  i  Besid- 
delse af  Alverdens  Skatte.  I  sin  kraftige  Naivitet  har  han 
virket  usædvanlig  ved  sine  rene  Motiver.  Forkærlighed  til  et 
bestemt  Rollefag  havde  han  ikke,  blandt  Kammeraterne 
var  det  særlig  komiske  Roller  hos  Holberg,  han  spillede; 
men  da  hans  Ydre  henviste  ham  til  Elskerne,  bestemte 
den  overvundne  Chef,  at  Michael  Rosing  foreløbig  skulde 
være  hans  Lærer. 

Intet  kunde  være  ham  mere  kærkomment. 

Michael  Rosing  spillede  paa  Teatret  alle  de  Roller,  som 
fængsler  unge  Mennesker  af  Adam  Oehlenschlågers  Na- 
turel indtil  Tilbedelse:  de  ædle  Elskere  i  Komedierne  og 
Heltene  i  Tragedierne.  Nu  skulde  altsaa  den  Lykke  times 
ham,  at  staa  Ansigt  til  Ansigt  med  en  Mand,  som  gennem 
Rampens  Lys  havde  draget  ham  over  i  den  dejlige  Fan- 
tasiverden. Der  var  ingen  Tid  at  spilde!  Ligefra  Teater- 
chefen ilede  han  til  Rosings  Bolig  i  Pilestræde  Nr.  11,  og 
der  havde  han  det  Held  at  træffe  en  Kunstner,  som  uden 

at  miste  sin  Glans  kunde  taale  at  kendes  som  Menneske. 
Rosing  var  en  forstandig  og  tænksom  Mand,  dannet  — 
i  Ordets  alvorlige  Betydning;  den  vigtige  Stilling,  han 
med  Rette  indtog  ved  Teatret,  havde  ikke  drevet  hans 
Selvfølelse  ud  i  Karikaturen.  Han  nærede  dyb  KærHghed 
til  sit  norske  Fædreland  og  fjernede  aldrig  sin  norske 
Akcent;  »Kattegatsk«  kaldte  Frydendahl  hans  malmfulde 
Sprog,  der  i  Samtalerne  med  Oehlenschlåger  forskønnede 
hans  Fantasier  over  Sagatiden;  for  den  vordende  Digter 
blev  dette  Møde  af  en  vækkende  Indflydelse.  Under  Digt- 
ningen af  Hakon  Jarl  saa  han  Helten  i  Michael  Rosings 
Skikkelse. 

Læreren  betragtede  Eleven  med  Kenderøjne,  og  Oeh- 
lenschslåger  troede  i  dem  at  spore  Tilfredshed.  Han  paa- 
tog  sig  at  læse  med  ham.  Rosing  kæmpede  som  Instruk- 
tør for  det  naturlige,  individuelle  Udtryk,  i  Modsætning 
til  det  attende  Aarhundredes  fastslaaede  Manér.  Han  var 
en  Modstander  af  den  i  vore  Dage  just  ikke  ukendte  In- 
struktion, der  tvinger  Skuespillerne  til  at  efterligne  —  ikke 
Naturen,  men  Læreren.  For  talentfulde  Elever  var  han 
altsaa  en  udmærket  Vejleder,  og  mod  de  mindre  begavede 
var  han  prøvende  og  mildt  dømmende.  Han  raadede  Oeh- 
lenschlåger til  at  vinde  Herredømme  over  sit  holdnings- 
løse, næsten  kalvede  Legeme ;  som  Elev  ved  Teatret  havde 
han  Ret  til  Undervisning  i  Dans,  Fægtning  og  Sang. 

Hos  Fægtelæreren  Ems,  en  prøjsisk  Hugaf  fra  Frede- 
rik den  Stores  Tid,  lærte  han  at  bruge  Sabelen,  men  ikke 
Fleuretten,  som  han  med  Foragt  kaldte  et  »uærligt,  snig- 
mordersk«  Vaaben,  og  i  Hofteatrets  Forsal,  der  om  For- 
middagen brugtes  til  Danseundervisning,  lærte  den  fra 
Sverig  flygtede   Danser  Carl  Dahlén   ham   de   første   Pas; 

senere  fortsattes  Undervisningen  af  en  tidligere  Danse- 
skolar Berg,  som  samtidig  indviede  hans  Jævnaldrende 
Eline  Beck  og  Peter  Foersom  i  Terpsikores  skønne  Kunst, 
Ligesom  Oehlenschlåger  havde  foretrukket  Hugget  for  Stik- 
ket, yndede  han  i  Dansekunsten  Menuetten  fremfor  En- 
gelskdansen. Han  giver  i  »Erindringerne«  et  Portræt  af 
sig  selv  midt  i  Teatrets  Vrimmel,  naar  han  kalder  Me- 
nuetten »en  stum  Kiærlighedsscene,  hvori  Ynglingen  og 
Pigen  nærme  sig  hinanden  længselsfuldt,  skilles  derpaa 
frygtsomt  og  beskedent  ad,  komme  igien,  række  hinanden 
Haand,  omfavne  hinanden  flygtigt,  flyve  atter  fra  hin- 
anden, hilse  derpaa  fremmed  og  høfligt  —  og  staae  paa 
samme  Sted,  som  da  de  begyndte,  som  det  i  de  fleste 
flygtige  Forelskelser  er  Tilfældet«.  Hans  første  Sanglærer 
var  Syngemester  Zinck  d.  æ. ;  men  da  en  Italiener,  de  Fer- 
retti,  paa  samme  Tid  forsøgte  at  vinde  Indpas  ved  at  give 
Informationer  for  Teatrets  Unge,  forlod  han  den  lunefulde 
og  teoretiske  Zinck,  der  indberettede  til  Direktionen,  at 
Oehlenschlåger  ejede  »et  fint,  musikalsk  Øre  og  vilde  faa 
en  smuk  Tenorstemme,  som  ved  hensigtsmæssig  Uddan- 
nelse kunde  blive  anvendelig  i  Elskerroller«.  Italienerens 
Undervisning  var  ikke  saa  grundig  som  Tyskeren  Zincks, 
men  den  passede  bedre  til  Elevens  Temperament.  Thi 
Stadighed  var  ikke  Oehlenschlågers  Sag,  og  de  Ferrettis 
staaende  Sætning  blev  derfor:  »Ah  Olanslagero!  magno 
ingenio,  aber  faulenzer!«  Det  er  vist  saare  rimehgt,  at 
hans  Navn  ikke  findes  paa  Indberetningerne,  angaaende 
Elevernes  Flid. 

Som  en  Erstatning  for  den  Undervisning,  Oehlen- 
schlåger nød  paa  Teaterkassens  Regning,  maatte  han,  som 
Skik    og    Brug    var,    for  en  beskeden   Gage  gøre   Korist- 

tjeneste  i  det  løbende  Repertoire.  Hans  første  Optræden 
som  saadan  fandt  Sted  i  Thaarups  »Høstgildet«  d.  4.  Sep- 
tember 1797,  og  som  et  Kuriosum  kan  anføres,  at  han 
den  Aften  stod  paa  Scenen  sammen  med  den  gamle  Jens 
Musted,  som  blev  ansat,  medens  Holberg  levede,  og  nu 
var  den  sidste  af  Personalet  fra  Teatrets  første  Tid.  I  sin 
Glæde  over  Alt,  hvad  der  tilhørte  Scenen,  syntes  Adam 
Oehlenschlåger,  at  denne  Tjeneste  var  et  morsomt  Arbejde. 
Han  følte  sig  lykkelig  ved  at  »svømme  i  Musik«  og  var 
ikke  udviklet  nok  til  at  mærke  Pinen  i  det  aandsfortærende 
Slid,  som  Skuespilleren  udsættes  for  ved  at  tvinges  til  at 
borteliminere  al  dramatisk  Individualitet.  Han  var  nu 
indenfor  de  hellige  Mure,  og  glædedrukken  udførte  han 
dér,  hvilket  Arbejde  man  end  tildelte  ham.  Under  Suf- 
flørens Sygdom  paatog  han  sig  endog  dennes  vanskelige 
Bestilling,  og  Direktionen  indstillede  ham  derfor  til  et 
Gratiale  paa  40  Rdlr.  Den  var  i  del  Hele  taget  særdeles 
velvillig  overfor  ham  —  i  Begyndelsen,  og  der  var  intet 
usædvanligt  deri,  for  det  er  en  Kendsgerning,  som  stadig 
gentager  sig,  at  et  Teaters  Direktion  altid  ser  med  ukri- 
tiske Øjne  paa  den  Aspirant,  der  ejer  det  traditionelle 
Elskerydre,  og  kun  i  en  ringe  Grad  undersøger  den  hans  indre 
Evner.  Saaledes  ogsaa  i  dette  Tilfælde:  Efter  kun  faa  Maa- 
neders  Skole  fik  Oehlenschlåger  Lov  til  at  debutere  i  en 
af  Rosings  Roller,  Titelfiguren  i  F.  L.  Schrøders  »Fæn- 
driken«. 

Det  var  Fredag  den  15.  December  1797. 

Stykket  er  uden  litterær  Værdi,  dets  Forfatter  var  langt 
bedre  Skuespiller  end  Poet ;  men  som  Type  paa  et  rørende 
Lystspil  er  det  karakteristisk  for  Tidens  Smag.  Som  tysk 
Teaterdirektør  kendte  Schrøder  det  brede  Publikums  Øn- 


60 

sker,  og  han  forstod  at  skrive  taknemmelige  Roller  for 
Skuespillerne.  Paa  vort  Teater  havde  Stykket  i  Oversæt- 
telse ved  Skuespiller  Schwarz  holdt  sig  paa  Repertoiret 
en  halv  Snes  Aar;  Titelrollen,  den  unge  Officer,  som 
Oehlenschlåger  spillede,  er  en  Paradefigur,  der  snart  er 
»himmelhoch  jauchzend«,  snart  »zum  Tode  betrubt«,  og 
som  kræver  at  fremstilles  af  en  færdig  Skuespiller.  Han 
skal  være  Herre  over  sit  Legeme;  det  maa  synes  skolet 
under  militære  Øvelser;  der  skal  være  Gratie  over  hans 
Skikkelse,  naar  han  —  ligesom  Damis  i  »Tartuff'e«  —  farer 
ind  paa  Scenen  som  en  Stormvind  og  fører  Handlingen 
videre.  Den  unge  Teaterhelts  Sind  skifter  som  Vejret  i 
April,  og  Replikkens  Overgange  kræver  derfor  en  udviklet 
Taleteknik, 

Hvorledes  skulde  en  opløben  Yngling  uden  kunstnerisk 
Ro  eller  Teknik  kunne  opfylde  disse  Krav?  Dersom  han 
ejede  et  Talent,  havde  han  i  hvert  Fald  ikke  lært  at  bruge 
det.  Direktionen  handlede  uforsvarligt  ved  udelukkende 
at  stole  paa  Debutantens  kønne  Ansigt  og  lade  Tilfældet 
om  Resten.  Han  var  kun  en  ansvarsløs  Dreng,  som  Lysten 
gav  Mod,  men  som  ikke  kendte  Skærene.  Dog,  det  var 
maaske  netop  Ukendskabet  og  Naiviteten,  der  den  Aften 
bar  ham  nogenlunde  frelst  igennem. 

Dagspressen  omtalte  i  hine  Tider  ikke  Teatrets  Fore- 
stillinger; Direktion  og  Skuespillere  var  derfor  fritagne  for 
den  i  vore  Dage  ofte  tvivlsomme  Fornøjelse  Dagen  efter 
en  Premiere  at  læse  et  Dusin  forskellige  Synsmaader;  af 
den  periodiske  Presse  bragte  Maanedsskrifterne  »Minerva« 
og  »Iris  og  Hebe«  kun  kortfattede  Oversigter  angaaende 
Teatrets  Virksomhed.  I  det  førstnævnte  Tidsskrift  skrev 
Rahbek,  at  Debutanten  gav  Haab  om  »at  vorde  brugbar«. 

Han  fremhævede  hans  Ungdom,  hvortil  Skuepladsen 
trængte,  og  hans  tydehge  Organ,  »som  Øvelse  og  Flid  vil 
lære  ham  vedbørlig  at  nytte« ;  men  om  hans  indre  Evner 
siges  intet.  Derimod  skrev  Litteraten  N.  C.  Øst  i  sine  »In- 
telligenzblade«  en  tidsfarvet  Kritik,  der  har  Præg  af  An- 
melderens private  Bekendtskab  til  Debutanten,  og  som 
mellem  Linjerne  giver  nogle  Oplysninger  om  Spillets 
Mangler: 

».  .  .  Debutanten  skal  ikke  have  valgt  Skuespiller- 
standen —  hvilket  desto  værre  saa  ofte  er  Tilfældet!  — 
fordi  han  fandtes  uduelig  til  nogen  anden  —  eller  som 
den  sidste  Tilflugt  efter  udøvede  Laster  —  eller  som  Skalke- 
skjul for  hensigtede  —  men  af  Agtelse  for  Standen,  af 
Lyst  til  den,  og  af  Overbeviisning  om  dens  Værd,  og  har 
man  tillige  den  Forventning,  at  Hr.  Øhlenschlåger  ved 
Flid  og  Talenter  vil  kunde  erhverve  sig  Navn  af  Skue- 
spiller. Disse  Blade  have  engang  erindret,  at  Hr.  Rosing 
ikke  mere  passer  til  de  yngre  Elskerroller;  her  er  dog 
altsaa  en  Udsigt  til,  at  dette  Savn  kan  opfyldes,  naar 
Debutanten  bliver  noget  vandt  saavel  paa  Skuepladsen, 
som  til  den  talrige  Forsamling,  hvilken  ethvert  beskedent 
Menneske,  der  ikke  er  ganske  ligegyldigt,  naturligviis  maa 
have  nogen  Følelse  og  Undseelse  ved  første  Gang  at  træde 
frem  for«. 

Forlegenhed  og  Ubehjælpsomhed,  der  slet  ikke  passede 
til  Rollens  Væsen,  maatte  blive  Hovedindtrykket  af  denne 
Debut.  Oehlenschlåger  var  selv  ligesaa  undseelig  som  El- 
skeren i  en  af  de  Børnekomedier,  han  nylig  havde  skrevet. 
Naar  Ynglingen  deri  er  alene  med  Pigen,  er  han  saa  daar- 
lig  skaaren  for  Tungebaandet,  at  han  helst  løber  sin  Vej. 
Han    »tier  og  føler«,  hedder  det.     Den   unge   Skuespiller 

kunde  ikke  finde  Udtryk  for  den  Varme,  der  glødede  i 
hans  Indre.  Han  trængte  til  at  lære  alt  —  lige  til  at  dække 
sine  røde  Hænder.  Han  tilhørte  foreløbig  den  private 
Øvelse,  Skolen.     Ufærdigheden   var  tydeligt  demonstreret. 

Ikke  destomindre  —  fjorten  Dage  senere  debuterede  han 
for  anden  Gang.  Hans  barnlige  Utaalmodighed  faldt 
sammen  med  en  Bestemmelse  om,  at  enhver  Debutant 
skulde  prøves  tre  Gange,  og  Resultatet  af  hans  Første- 
optræden havde  ikke  forskærtset  Direktionens  Velvilje. 
Han  kunde  altsaa  berolige  sin  Moder,  der  hjemme  i  Fre- 
deriksberg Slots  Buegange  havde  ventet  i  Spænding  paa 
Udfaldet  og  faaet  Trøst  af  Vægterens  Kone  i  de  Ord: 
»Græd  ikke,  Madam,  han  kan  jo  endnu  omvende  sig« ; 
alt  gik  tilsyneladende  glat. 

Den  Rolle,  han  nu  forsøgtes  i,  Søløjtnant  King  i  Todes 
»Søofficererne  eller  Dyd  og  Ære  paa  Prøve«,  var  ogsaa 
tidligere  spillet  af  Rosing.  Paa  en  Nutidslæser  virker 
Stykket  som  en  Forgænger  for  Th.  Overskous  maritime 
Komedier;  Dialogen  er  uvirkehg.  Personerne  taler  det 
stive  Sprog,  Bogsproget,  Den  Figur,  Oehlenschlåger  spil- 
lede, karakteriseres  af  en  af  Stykkets  Personer  i  disse 
Ord:  »Han  er  ligesaa  kæk  som  forliebt  .  .  .  Hans  Væsen 
er  vel  noget  but,  og  hans  Sprog  falder  lidt  skurrende  i 
fine  Øren,  men  hans  Tænkemaade  og  Handling  vilde  gøre 
den  bedste  Mand  i  den  fine  Verden  Ære«.  Det  er  med 
andre  Ord  en  djærv  Sømænd  efter  Teaterrecepten,  og 
man  skulde  tro,  at  Fremstillerens  rødmossede  Naivitet  og 
elskværdige  Kejtethed  bedre  lod  sig  forene  med  denne 
Skikkelse  end  med  den  militæriske  Fændrik.  Men  Oeh- 
lenschlåger kunde  paa  Scenen  end  ikke  legemliggøre  sit 
eget  Ynglingevæsen;   Øst  vidner,  at  han  heller  ikke  mag- 

tede  denne  Rolle:  »Hr.  Forfatterens  Ideal  maa  være  meget 
forskjelligt  fra  Udførelsen«,  skrev  han.  Ved  Stykkets  Gen- 
optagelse to  Aar  senere  mente  Anmelderen,  at  Oehlen- 
schlågers  Spil  nu  var  meget  bedre,  men  hans  Ros  er  be- 
tinget, naar  han  tilføjer,  at  Skuespilleren  stadig  ikke  for- 
maaede  at  give  Figuren  »det  frie,  utvungne  Sømandsvæsen 
i  Gang,  i  Tale  o.  s.  v.«;  han  fremhæver  Udtrykket  for  Hef- 
tighed, men  dadler  hans  bestandige  Mangel  paa  Herre- 
dømme over  Legemet. 

N.  C.  Øst's  Domme  og  Meninger  virkede  ofte  som  Teater- 
direktionens Salt;  et  Sted  i  sit  Tidsskrift  spørger  han: 
»Hvad  nytter  det  Kunsten,  at  Restyrelsen  lader  den  ene 
efter  den  anden  løbe  frem  og,  som  det  kaldes,  tre  Gange 
debutere?  ...  I  Stedet  for  at  man  skulde  give  dem  An- 
ledning til  Øvelse  og  deraf  følgende  Forbedring  i  Kunsten, 
lader  man  dem  gaae  og  tiltage  i  Forværring  .  .  .«  Disse 
Ord  passer  paa  Direktionens  Forhold  til  Oehlenschlåger, 
som  allerede  et  Par  Maaneder  senere  fik  sin  tredie  Chance 
i  Hænde:  Slotsherren  Torben  Oxe  i  Samsøes  »Dyveke«, 
en  smuk  Skikkelse,  hvis  Hovedtræk  er  mandig  Fasthed 
med  en  Understrøm  af  bunden  Varme.  Rollen  er  mere 
menneskelig  end  de  andre,  han  havde  spillet;  i  dens  føl- 
somme Sprog  kan  Fremstilleren  lægge  sin  Sjæl.  Torben 
Oxe  elsker  Dyveke  i  det  skjulte  og  omgærder  hende  med 
skønne  Tanker  og  med  en  Kærlighed,  der  kun  vil  Til- 
bedelse, da  hun  ikke  elsker  ham.  De  Følelser  havde 
Adam  Oehlenschlåger  nylig  gennemlevet,  og  derfor  tænkte 
han  vel,  at  Erindringen  om  dem  kunde  give  Torbens 
Replikker  Friskhed  og  Varme.  Han  drømte  om  den 
Lykke,  det  maatte  være  at  sige  disse  smukke  Ord ,  thi 
den    duehvide    Dyveke    var   jo    —    Marie    Heger!      Han 

skulde  opnaa  at  fremstille  den  Kvindes  ridderlige  Ven, 
som  han  havde  elsket  i  Fjernhed  —  endda  i  det  samme 
Skuespil,  der  gemte  dejlige  Minder.  Tanken  næsten  svim- 
lede for  ham. 

—  Men  Drømme  flygter,  naar  Virkeligheden  er  nær, 
og  Oehlenschlåger  blev  den  Aften  knust  af  Scenens  nøg- 
terne Krav,  Alt,  hvad  han  som  Tilskuer  havde  sanset  i 
Rampens  Mystik,  hver  en  Stemning,  som  havde  glødet  i 
hans  Fantasi,  forflygtigedes  og  blev  uden  Værdi  for  ham, 
nu,  da  han  selv  skulde  være  Scenens  Brændpunkt.  Blufær- 
dighed og  Undseelse  var  ene  tilbage;  Manden  og  Elskeren 
Torben  Oxe,  som  vil  dø  for  sin  Dyveke,  blev  til  en  frygt- 
som Yngling,  der  siger  store  Ord  uden  at  kunne  give  deres 
Indhold  Udtryk.  Øst  omtalte  denne  Frygtsomhed,  og 
Rahbek,  der  beklager  Spillets  Mangel  paa  Adel  og  Kraft, 
raadede  ham  —  idet  han  ligesom  lagde  sin  Haand  paa  hans 
Skulder  —  endnu  engang  til  at  uddanne  sit  »meget  gode« 
Organ;  han  haabede  da,  at  Debutanten  »ikke  vilde  finde 
sin  anvendte  Møie  mislønnet«. 

Kun  én  Gang  spillede  Adam  Oehlenschlåger  Torben 
Oxe;  ved  den  næste  Opførelse  overtog  Peter  Saabye  atter 
Rollen.  Ung  Adams  Mod  var  slaaet  ned;  det  blev  ham 
en  Pine  efterhaanden  at  erfare,  at  Skuespillerens  legende 
Kunst  først  hviler  paa  Talent  og  dernæst  paa  Love.  Dem 
skulde  han  underkaste  sig;  han  kunde  ikke  nøjes  med 
paa  Teatret  som  en  Aladdin  at  tage  Maal  af  de  unge 
Piger;  Kravet  var,  at  han  skulde  slide  i  Timerne  hos 
Ems,  Berg  og  Ferretti,  og  hos  Rosing  var  fantasifulde 
Samtaler  om  Sagaernes  Helte  ikke  nok.  Man  kunde  ikke 
springe  fuldfærdig  ind  paa  Scenen  som  Athene  fra  Torden- 
gudens Pande. 

Nede  fra  Tilskuersalen  havde  Kunsten  set  saa  nem  og 
morsom  ud  —  eller  den  havde  lokket  og  draget.  Nu  var 
Mystikken  ved  at  forsvinde. 


III 

Da  Oehlenschlåger  havde  debuteret  tre  Gange,  tilstil- 
lede Direktionen  ham  følgende  Skrivelse: 

»Pro  Memorial 

Det  har  allernaadigst  behaget  Hans  Majestæt  Kongen 
under  12**  Martii  d.  A.  paa  Directionens  allerunderdanigste 
Forestilling  at  ansætte  Hr.  Øhlenschlæger  som  Skuespiller 
ved  Theatret  med  120  Rd,  aarlig  Gage  fra  P'^  Februar  d. 
A.  og  desuden  at  tillade  Directionen,  at  naar  De  ved  at 
freqventere  Syngeskolen  blev  duelig  til  Sanger,  Dem  da 
maatte  tilstaaes  et  aarligt  Tillæg  af  80  Rd. 

For  hvilken  Gage  Dem  paalægges  at  udføre  alle  Roller, 
som  af  Dem  fordres,  saavel  i  Skue-  og  Sørgespil  som  i 
Syngestykker,  hvilke  opføres,  være  sig  paa  det  Kongelige 
Danske  Theater  eller  et  hvert  andet  Sted,  som  dertil  maatte 
bestemmes  af  den  Kgl.  Theater-Direction,  hvilket  ligeledes 
finder  Sted  uden  nogen  vildere  Gotgiørelse,  om  det  maatte 
behage  Hs.  Majestæt  at  bestemme  Skuespils-Opførelse  paa 
fleere  Dage  end  de  nu  brugelige  fire  Spilledage,  om  det 
endog  var  alle  Dage  heele  Aaret  igiennem.  De  er  frem- 
deeles  forbunden  at  gaae  ind  i  Synge-Chorene  paa  Theatret 
og  ved  Concerterne  ved  Hoffet  eller  i  de  Kirker,  hvor 
Hans  Majestæt  Kongen  og  de  Kongelige  Herskaber  ere 
nærværende,  samt  flittig  at  freqventere  Syngeskolen  for  at 

danne  Dem  til  Sangen,  saavidt  Deres  Stemme  og  Talent 
for  Musiken  det  tillader. 

Hvilket  tilkiendegives  Hr.  Skuespiller  Øhlenschlæger  til 
Efterretning. 

Directionen  for  det  Kgl.  Skuespil,  d.  16''*  April  1798. 

Hauch.        T,  Thaarup.         Kierulf.« 

Efter  kun  faa  Maaneders  scenisk  Virksomhed  var  han 
altsaa  kongelig  Skuespiller  med  Udsigt  til  Roller  og  Haab 
om  dette  Ubestemmelige,  som  kaldes  en  Fremtid. 

I  sin  Naivitet  troede  han,  at  den  daglige  Tilværelse 
paa  Teatret  var  et  Liv  i  Munterhed  og  Aandsfrihed,  for 
at  Kunsten  ret  kunde  trives.  Ogsaa  i  den  Retning  kom 
han  til  at  gøre  modsatte  Erfaringer;  Virkeligheden  viste 
ham  et  Billede  paa  Fattigdom,  Misundelse  og  overdreven 
Forfængelighed.  Hans  følsomme  Beskedenhed  passede  kun 
daarligt  til  Skuespillerstandens  noget  højrøstede  Væsen ; 
bag  Kulisserne  trives  de  indadvendte  Naturer  ikke  nær 
saa  godt  som  Broder-Lysligheden  eller  den  hvidglødende 
Stræber.  Kollegerne  bedømte  hinanden  haardt,  naar  de 
var  adskilte,  og  den  Artighed,  som  de  i  Omgang  viste 
hverandre,  kaldte  de  selv  Falskhed.  I  Begyndelsen  til- 
talte det  daglige  Løsgængeri  ham,  der  netop  kom  fra 
Studier  og  udstrakt  Læsning;  ligesom  »det  unge  Menneske« 
i  »Set.  Hansaftens-Spil«  kom  han 

»de  kiære  Piger  saa  nær, 
de  smukke  især«, 

men  det  varede  ikke  længe,  inden  han  frastødtes  af  den 
raa  Tone,  som  herskede  mellem  hans  Jævnaldrende.  Han 
mærkede  snart,  at  Billardspil  og  Punchdrikkeri  i  Kamme- 
raternes  Kres    blot    efterlod   Træthed   og  stjal    hans  Tid. 

Hans  Personlighed  var  for  stærk  til  at  gaa  til  Bunds  i  et 
maalløst  Driveri;  bag  det  undseelige  Væsen  udvikledes 
efterhaanden  en  udpræget  Selvstændighed,  der  uden  Per- 
sonsanseelse  vidste  at  hævde  sig,  naar  nogen  traadte  ham 
for  nær.  Den  kom  til  Udtryk  overfor  den  nye  Teaterchef, 
Generalmajor  Waltersdorff,  som  ved  Begyndelsen  af  Oeh- 
lenschlågers  anden  Sæson  afløste  Kammerherre  Hauch 
Uden  at  kende  noget  til  Sagen  blev  han  en  Dag  kaldt  op 
til  Direktionen  og  anklaget  for  som  Korist  i  P.  A.  Heibergs 
»Indtoget«  at  have  slaaet  Skuespiller  H.  C.  Knudsen  i  Ryg- 
gen. Ved  en  klar  og  bestemt  Optræden  overbeviste  den 
nittenaarige  Yngling  saavel  Chefen  som  de  to  Meddirek- 
tører, Forfatteren  Th.  Thaarup  og  Professor  Kierulf,  om 
sin  fuldstændige  Uskyldighed. 

Men  den,  som  optræder  selvstændigt  bag  et  Teaters 
Kulisser,  er  ilde  faren,  dersom  Selvstændigheden  ikke  har  et 
Rygstød  i  kunstnerisk  Autoritet.  Den,  der  staar  alene  dér, 
kommer  let  til  at  staa  udenfor.  Enhver  anden  Kunstner 
kan  virke  i  Frihed  og  Uafhængighed,  han  kan  selv  vælge 
sit  Emne  og  søge  og  elske  Ensomhed,  fordi  han  maaske 
først  ene  føler  sig  fuldkommen  fri.  Men  det  kan  Skuespil- 
leren ikke;  snart  trænger  han  til  at  understøttes  af  en, 
snart  forstyrres  han  af  en  anden. 

Adam  Oehlenschlåger  maatte  efterhaanden  erkende,  at 
Teaterchef  Hauchs  kedsommelige  Advarsler  var  dybt  be- 
grundede. Paa  en  Maade  havde  han  altfor  let  naaet  den 
Stilling,  han  higede  efter,  og  nu  da  Vanskelighederne  op- 
taarnede  sig  omkring  ham,  ejede  han  hverken  Mod  eller 
Kraft  til  at  rydde  dem  bort.  Lysten  alene  kan  ikke  drive 
Værket.  Kun  Talentet  giver  det  rette  Mod  og  den  rette 
Styrke   til   at  trodse   alle  Hindringer  i  en  saa  sammensat 

Organisme,  som  Teatret  er,  hvor  mekanisk  Virksomhed 
lindes  Side  om  Side  med  Aand,  ideel  Stræben  med  Egoisme. 
Han  maatte  med  Smerte  erfare,  at  Skuespillere  med  færre 
Kundskaber  ofte  spillede  meget  bedre  Komedie  end  han; 
i  sin  Beruselse  havde  han  slet  ikke  tænkt  over,  hvad  det 
i  Grunden  drejede  sig  om,  naar  man  vilde  dyrke  den 
Kunst.  Der  er  noget  hemmelighedsfuldt  i  Evnen  til  at 
faa  Naturen  til  at  oplade  sin  Røst,  men  det  Sprog,  den 
taler,  er  letfatteligt  for  Alle.  De  Skuespillere,  som  spiller 
bedst  Komedie,  begynder  altid  indefra;  de  føler  den  Per- 
sons Væsen,  de  skal  fremstille,  som  en  Del  af  dem  selv. 
Ud  fra  den  rige  Samling  af  Oplevelser,  som  Iagttagelses- 
evnen under  Livets  Gang  har  oplagret  i  deres  Indre, 
henter  de  allehaande  Bidrag,  som  tjener  til  at  levendegøre 
deres  Figurer.  Men  Adam  Oehlenschlågers  Fantasi  gik 
ad  andre  Veje;  lidt  efter  lidt  forstod  han,  at  det  ikke  var 
som  Skuespiller,  han  skulde  finde  Udløsning  for  det  Væld 
af  Kræfter,  der  aldrig  lod  hans  Sjæl  i  Ro. 

Og  saa  kom  Reaktionen. 

Dilettanttismens  første  lykkelige  Periode  var  forbi.  Ro- 
sings velmente  Opmuntringer  virkede  ikke  længere  paa 
ham,  ejheller,  at  Udførelsen  af  den  fjerde  og  sidste  store 
Rolle,  han  fik.  Løjtnant  Cederstrøm  i  Kotzebues  »Armod 
og  Højmodighed«,  til  Dels  lykkedes  og  skaffede  ham  nogen 
Anerkendelse:  Han  ønskede  helst  »at  være  fri  og  nøjes 
med  at  se  de  andre  spille«.  Ulysten  næredes  yderligere 
af  Direktionens  nu  svigtende  Interesse;  andre  Elskeremner 
dukkede  frem  og  forsøgtes,  og  Oehlenschlågers  Repertoire 
svandt  efterhaanden  ind  til  ubetydelige  Roller  af  let  komisk 
Art,  f.  Eks.  Apothekersvenden  i  »Mester  Geert  Westphaler«, 
Christen  Griffel  i  »Den  Stundesløse«  og  —  underlige  Tanke 

—  Poeten  i  »Barselstuen«.  Man  lod  ham  nu  spille  paa 
de  Fejl,  Kejtetheden  og  Undseelsen,  som  det  netop  gjaldt 
om  at  rette.  Troen  havde  forladt  baade  Direktionen  og 
ham  selv. 

Det  sidste  Aars  Tid,  han  drev  omkring  paa  Teatret, 
var  lidet  lykkelige  Dage.  Den  tvungne  Kortjeneste  og 
Gentagelsen  stjal  hans  Glæde  over  at  »svømme  i  Musik«, 
Prøverne  kedede  ham,  og  han  hadede  Stillingens  Sub- 
ordination. Han,  der  om  et  Par  Aar  skulde  forme  Tids- 
alderens Poesi,  led  under  Stykkernes  og  Rollernes  Mangel 
paa  indre  Værdi,  og  det  blev  ham  modbydeligt  at  lære 
slet  skrevne  Sætninger  udenad.  Han  følte,  at  kostbare 
Ungdomsaar  spildtes.  Men  efterhaanden  som  Kærligheden 
til  Scenen  svandt,  steg  hans  Skrivelyst.  Hans  poetiske 
Natur  trængte  til  at  ytre  sig  i  en  friere  Selvstændighed, 
og  hans  Stolthed  og  Æresfølelse  voksede  derved.  Det,  han 
skrev,  var  famlende  Forsøg,  men  de  gav  hans  Dage  Ind- 
hold og  bidrog  til  at  løse  Forholdet  til  Teatret.  Dér 
bragte  hverken  hans  Komediespil  eller  Skriveri  ham  An- 
seelse; »Manden  med  de  skjulte  Talenter«,  som  et  vittigt 
Hovede  blandt  Skuespillerne  døbte  ham,  havde  vistnok 
svært  ved  at  anslaa  Teaterfolkets  kammeratlige  Tone,  et 
forsorent  AUemandssprog,  der  er  rigt  paa  Platheder,  som 
ikke  alle  ere  aandfulde.  Fortrolighed  havde  han  vistnok 
kun  til  sine  Aandsfrænder  Stephan  Heger  og  Peter  Foersom, 
der  begge  siden  hen  i  Livet  fortrød,  at  de  havde  givet 
Teatret  deres  Ungdom.  Dersom  Adam  Oehlenschlåger 
havde  været  en  ringere  Personlighed,  var  han  sandsyn- 
ligvis forblevet  Skuespiller  indtil  sin  Død,  maaske  æret 
af  de  vekslende  Direktioner  for  sin  Skikkelighed.  Han 
havde  jo  Adkomster  nok  til  Scenen,  men  manglede  dette 

Uhaandgribelige  og  Hemmelighedsfulde,  som  kaldes  Talent, 
og  som  først  giver  alt  det  andet  Værd.  Men  den  kunst- 
neriske Trang,  som  levede  i  ham,  tillod  ingen  Akkord; 
den  krævede  fuld  Tilfredsstillelse.  Vægterkonens  Ord  til 
hans  Moder  blev  til  Virkelighed.     Han  omvendte  sig. 

Hos  sin  Værtinde  Madam  Møller  paa  Vestergade  Nr.  26 
traf  han  Brødrene  Ørsted.  Ved  at  se  disse  sine  Jævnaldrende 
sidde  tavse,  studerende,  som  i  en  Munkecelle,  forstod  han, 
hvad  uselvisk  Forskning  af  Kærlighed  til  Videnskaben 
vil  sige.  Modsætningen  mellem  deres  flittige,  indadvendte 
Liv  og  den  Tomhed,  Teatret  efterlod  i  hans  Sjæl,  virkede 
overvældende.  Han  havde  givet  det  halvtredie  Aar  af 
sin  Ungdom  og  var  blevet  skuffet  paa  alle  Punkter.  Livet 
dér  var  for  ham  ikke  til  at  holde  ud;  som  en  Dreng, 
der  har  gjort  noget  galt,  stod  han  en  Dag  i  Biblioteket 
paa  Elers  Kollegium  og  græd.  Men  H.  C.  Ørsted  trøstede 
ham;  det  var  endnu  ikke  for  sent  at  studere;  Broderen 
lovede  at  manuducere  ham. 

Adam  Oehlenschlåger  tog  saa  den  Beslutning,  at  søge 
sin  Afsked  ved  Sæsonens  Slutning.  Nu  havde  han  et  nyt 
Maal  at  styre  efter;  men  Taalmodighed  var  ikke  hans 
Sag,  og  den  endelige  Skilsmisse  fra  Teatret  blev  karak- 
teristisk for  hans  Naturel.  Da  han  den  8.  November  1799 
spillede  Sekretæren  i  »Myndlingerne«,  gjorde  han  sig  skyl- 
dig i  en  Fortalelse,  om  hvilken  han  i  »Erindringerne« 
siger,  at  den  kun  drejede  sig  om  et  enkelt  Ord.  Imid- 
lertid var  Uheldet  stort  nok  for  den  ivrige  Regissør  Clau- 
sen til  at  notere  det  i  Journalen: 

»I  5*^  Acts  8'^^  Scene  var  en  liden  Forvirring,  som  fore- 
kom den  Inspectionshavende  Instrukteur  og  Regisseuren 
at  komme  fra  Hr.  Øhlenslæger«. 

Fem  Dage  senere  idømte  Direktionen  ham  en  Mulkt 
paa  én  Rdlr.,  »da  han  foruden  anden  Forsømmelse  efter 
Regisseurens  Anmeldelse  desuden  ikke  havde  vidst  sin 
Rolle  i  »Myndlingerne««.  Herover  følte  Oehlenschlåger  sig 
saare  fornærmet.  Han  skrev  straks  til  Regissør  Clausen 
angaaende  Beskyldningen  for  »de  andre  Forsømmelser  c 
Brevet  er  desværre  ikke  bevaret,  men  af  Clausens  Svar 
fremgaar  det,  at  Oehlenschlåger  ønskede  at  vide,  om  Re- 
gissøren ogsaa  mundtlig  indberettede  eventuelle  Fejl  til 
Direktionen,  hvad  Clausen  benægtede,  idet  han  forøvrigt 
henviste  ham  til  Journalen,  »hvor  intet  er  anført,  som 
ikke  stemmer  med  Sandhed«. 

Dette  Svar  var  egnet  til  yderligere  at  opirre  Oehlen- 
schlåger ;  hans  ubetydelige  Fortalelse  blev  altsaa  atter  fore- 
holdt ham  af  en  Mand,  hvem  han  i  Følge  hele  sin  Natur 
maatte  hade.  Clausen  var  en  forhenværende  Prokurator, 
der  havde  forsøgt  sig  som  Skuespiller;  hans  mangfoldige 
Skrivelser  til  Direktionen  vidner  mindre  om  Aandsdan- 
nelse  end  om  en  Sagførers  Øvelse  i  at  dreje  Sagerne  til 
egen  Fordel.  Mod  denne  snu  Bureaukrat  stod  en  fyrig 
Yngling,  hvis  Heftighed  var  ligesaa  ubændig  som  hans 
Naivitet.  Dagen  efter  gav  han  sin  Harme  Luft  i  en  la- 
konisk Afskedsansøgning,  der  i  sin  Tone  var  enestaaende 
i  Teatrets  Historie: 

»Pro  memoria 
Grunde  have  aftvungen  mig  den  Beslutning  at  forlade 
Theatret.    Den  første  og  sidste  Godhed,  Directionen  viser 
mig,  er  saa  snart  som  muligt  at  udvirke  min  Afsked  hos 
Hs.  M.  Kongen. 

d.  16.  Novbr.  1799.  AdAM    ØHLENSLÆGER.« 


73 

Men  det  varede  endnu  nogen  Tid,  inden  han  slap  fri. 
Formodentlig  ansaa  Direktionen  Brevet  for  en  Overilelse, 
som  han  vilde  angre.  Jens  Baggesen,  der  var  bleven 
Meddirektør,  sagde  en  Dag  til  ham  paa  Teatret,  at  An- 
søgningen havde  været  ham  paafaldende  i  to  Henseender, 
først  paa  Grund  af  den  smukke  Haandskrift  og  dernæst, 
fordi  han  aldrig  havde  set  et  Brev  skrevet  i  den  Tone  til 
Direktionen.  Oehlenschlåger  svarede,  at  eengang  skulde 
være  den  første,  og  at  Teatret  selv  havde  stemt  ham  i 
denne  Tone.  Da  Angeren  stadig  udeblev,  og  han  endog 
fra  November  Maaneds  Udgang  ønskede  sig  fritaget  for  al 
Tjeneste  —  hans  sidste  Optræden  var  som  Frantz  Reen- 
beck  i  »Den  forladte  Datter«  d.  30.  November  1799  — 
skrev  Direktionen  gennem  Baggesens  Haand  d.  15.  De- 
cember til  Kongen: 

»Skuespiller  Øhlenslæger  har  i  en  saare  laconisk  An- 
søgning til  Directionen  begiært,  at  den  ved  en  allerunder- 
danigst Forestilling  til  Deres  Majestæt  vilde  forskaffe  ham 
sin  Afsked  fra  Theatret. 

Endskiøndt  Directionen  for  Følgernes  Skyld  maae  aller- 
underdanigst ved  denne  Leilighed  ansøge  Deres  Majestæt 
om  at  befale,  at  ingen  af  Skuespiller-  eller  Dandse-Sel- 
skabet  ordentligviis  kan  erholde  Afsked  forinden  den 
Saison,  i  hvilken  den  forlanges,  er  aldeles  til  Ende,  saa 
maae  Directionen  dog  allerunderdanigst  ansøge  Deres  Maje- 
stæt om  at  bevilge  bemeldte  Skuespiller  Øhlenslæger  sin 
Afsked  strax,  da  han,  uagtet  han  vel  ikke  mangler  Talent 
til  eengang  i  Fremtiden  at  kunne  vorde  en  duehg  Skue- 
spiller,  dog  nu,   efter  at   hans  Lyst  dertil  er  forsvunden. 

og  hans  Talent  desuden   uudviklet,  er  aldeles  undværlig 
for  Skuepladsen«. 

Den  3.  Januar  1800  underskrev  den  sindssyge  Kong 
Christian  den  Syvende  Kronprins  Frederiks  Resolution: 

»Øhlenslægers  Afskeed  accorderes;  ligeledes  bifaldes 
Directionens  Forslag  ei  at  forafskedige  nogen  af  Theatrets 
Personale  for  Fremtiden,  førend  at  Theater-Saisonen  er 
forbi,  hvilket  sidste  bekjendtgiøres. 

Christian  r 

Frederik  C.  P.« 

Den  8.  Januar  opfyldte  Direktionen  omsider  Oehlen- 
schlågers  Ønske  og  gav  ham  Ordre  til  at  aflevere  »Roller, 
Bøger,  Musicalier  eller  andet  Theatret  tilhørende,  som 
maatte  være  i  hans  Værge«,  og  endelig  den  16.  Januar 
1800  stod  han  sidste  Gang  paa  Teaterkontoret  for  at 
hente  sin  Gage  fra  1.  November  til  Afskedsdagen  —  21 
Rdlr.  Den  Dag  sagde  Stephan  Heger  til  ham:  »Nu  skal 
Du  ikke  sætte  Din  Fod  her  før  som  Direktør!« 

Det  ;blev  han  som  bekendt  aldrig  —  uden  Tvivl  til 
Held  for  ham  selv.  Men  Tiden  lærte  ham,  at  disse  Skue- 
spilleraar  ikke  var  spildt.  De  fik  indirekte  Betydning  for 
hans  Udvikling;  i  dem  lærte  den  vordende  Digter  Teatrets 
ydre  Teknik  at  kende  og  kom  ejendommelige  Mennesker 
paa  nært  Hold  —  ligesom  en  Bygmester  sine  Folk  —  og 
hans  Geni  blev  sig  sin  Natur  bevidst. 

Han  maatte  endnu  bestaa  Kampe,  inden  han  under- 
lagde sig  Scenen  som  Organ  for  sine  Tanker. 

I  de  følgende  Aar  kasserede  Direktionen  hans  tidligste 
Arbejder  »Anden  April  1801«  og  »Freias  Alter«;  først  ti 
Aar  senere,  under  Indstuderingen  af  »Axel  og  Valborg«, 
satte  Professor  ved  Universitetet  Adam  Oehlenschlåger  atter 
sin  Fod  paa  det  Teater,  der  da  havde  opført  baade  »Hakon 
Jarl«  og  »Palnatoke«.  — 

Hans  Historie  som  Skuespiller  har  sine  analoge  Til- 
fælde fra  Teatrets  ældste  Tid  til  vore  Dage;  som  en  Hi- 
storie om  Misforstaaelsen  af  den  kunstneriske  Drift  eller 
om  Lysten  uden  Evnen  er  den  typisk. 


FORFÆNGELIGHED  OG 
GALSKAB 

CHRISTIAN  DEN  SYVENDE  SOM  SKUESPILLER 

DET    FRANSKE    HOFTEATER 

Fuhren  doch  den  Kehraus  durch  alle  die  Zimmer!« 
Gennem  Selskabets  kaade  Latter  og  Støj  skar  Chri- 
stian den  Syvendes  Stemme.  Og  man  greb  hverandre 
i  Hænderne  og  hvirvlede  afsted  gennem  Christiansborgs 
Gemakker  og  Sale.  Monarken  var  i  Spidsen;  han  dan- 
sede, hoppede  og  sprang  paa  sine  tynde  Silkeben.  Han 
vilde  have  alle  Glædens  skingrende  Pauker  rørte,  og 
Festhvivlen  skulde  fortsættes  gennem  Uger,  Maaneder,  Aar. 

»Imorgen  skal  vi  have  Bal  paré  ved  Hoffet,  paa  Tirs- 
dag Appartement,  paa  Onsdag  Bal  i  Domino,  paa  Torsdag 
skal  der  være  Bal  hos  Prins  Frederik,  og  paa  Lørdag 
giver  Bernstoff  en  Fest,  som  den  kongelige  Familie  vil 
overvære«,  skrev  Kammerherre  Gregers  Juel  til  Gesandten 
i  Stockholm  Schack  Rathlou  i  et  Brev  fra  Frederik  den 
Femtes  Dødsaar.  Seks  Dage  i  Træk  holdt  Hoffet  Bal 
paa  Frederiksborg  i  Vinteren  1768.  Parforcejagterne  af- 
vekslede med  Ringridningen,  Kanefarterne  i  Fakkellys  med 
Maskerader  og  Koncerter  eller  med  Kgl.  Majestæts  særlige 
plaisirs,  de  franske  Komedier  og  den  italienske  Opera. 

Den  syttenaarige  Enevoldsherre,  Tvillingrigernes  sal- 
vede Hersker,  havde  sagt  til  Kirurgen  Wohlert,  at  han 
vilde    rase    i    to    Aar,    og    vildt  og  voldsomt  gennemførte 


80 

han  sit  Forsæt.  De  galante  Fester  under  den  højsalige 
Monark  blev  til  raa  Bacchanaler  under  Sønnen.  I  sine 
utrykte  »Hemmelige  Efterretninger«  giver  Historikeren  P. 
F.  Suhm  en  malende  Skildring  af  Kongens  natlige  Togter; 
den  er  bygget  paa  Selvsyn.  Suhm  mødte  ham  paa  Gaden 
en  Aften  Kl.  11^/2  i  Januar  1768;  først  kom  Yndhngen, 
Grev  Conrad  Holck,  derefter  Kongen  med  »Støvlet  Ka- 
thrine«, den  Kvinde,  han  blandt  alle  Kvinder  følte  sig 
mest  tiltalt  af,  »en  Hore  af  30  Aar,  som  havde  været  til- 
fælles for  alle  og  var  ey  kiøn,  men  velvoxent,  raffineret, 
dristig  og  uinteresseret«.  De  var  bevæbnet  med  lange 
Stokke,  »og  løbe  Folk  paa  Ærmerne,  støtte  dem,  sloge 
Vinduer  ind,  iblant  andre  hos  Kræmer  Jørgensen,  hos 
den  berygtede  Hore  Madame  Mads  Madsen,  og  ginge  ind 
i  et  Hore  Hus  paa  Gothersgaden,  hvor  de  med  Steen, 
som  de  havde  fyldt  Lommerne  med,  sloge  alle  Vinduerne 
ind  i  3  Etager,  hvilke  til  Spectacel  bleve  saaledes  staa- 
ende  i  nogle  Dage.  Ja,  de  bankede  i  det  Hus  den  be- 
kiendte  Hore  Cæsilia  af,  og  hørte  man  paa  Gaden,  at 
hun  raabte  indenfor:  Ak!  Deres  Majestæt,  spar  mit  Liv  I 
De  sloge  og  Speile,  Borde,  Stole  itu  og  kastede  ud  af 
Vinduerne  paa  Gaden.  Vægterne,  der  i  Begyndelsen  ei 
vidste,  hvo  der  giorde  dette,  pebe,  og  Politiet  kom  til, 
men  de  bleve  snart  underrettede,  stode  med  Hænderne 
over  Kaars,  forfærdede  og  hørte  og  saae  til«.  Men  disse 
og  andre  Udskejelser,  Kongen  hengav  sig  til,  kunde  i 
Længden  ikke  skjules;  gennem  Gesandtskabsberetningerne 
hørtes  de  helt  ude  i  Evropa.  Dog,  dette  Kraftspild  betød 
ikke  ungdommelig  Livsglæde,  fordi  Opdragelsens  og  Tvan- 
gens strenge  Tid  var  forbi;  denne  vilde  Livstrang  beteg- 
nede ikke  en  lidenskabelig  Galnings  Kaadhed  eller  Over- 

skud  af  Kraft,  men  var  Udslag  af  en  Sygdom,  som  mere 
og  mere  fik  Herredømmet  over  hans  Sind,  og  drev  ham 
til  at  søge,  hvad  han  troede,  tjente  ham  bedst  til  at  blive 
ufølsom  for  Smerter,  »rask  og  usaarlig«,  og  derved  nærme 
ham  til  det  syge  Fuldkommenhedsideal,  han  nærede. 

Christian  den  Syvendes  Forfængelighed  var  uden  Græn- 
ser; paa  de  mest  forskellige  Omraader  vilde  han  glimre 
ved  Aandsoverlegenhed.  Men  arbejde  kunde  han  ikke, 
han  havde  en  sand  Afsky  for  Alvor  og  Flid ;  alt  skulde 
naaes  ligesom  i  ét  Ryk.  Uden  Kendskab  til  Krigsførelsen 
udover  militære  Parader  —  eller  Slagsmaal  med  Vægtere 
i  Københavns  Smaagader  —  troede  han  som  Hærfører 
at  overgaa  sit  Forbillede  Frederik  den  Store;  han  kaldte 
sig  en  Elsker  og  Dyrker  af  Voltaire  og  bevidnede  ham  i 
Breve  sin  Beundring;  men  i  Virkeligheden  kunde  intet 
Værk  af  Aand  fængsle  ham.  Ogsaa  Musik,  Sang  og 
Skuespilkunst  vilde  han  mestre.  Ligesom  Prøjserkongen 
lærte  han  at  spille  Fløjte,  og  Johan  Ernst  Hartmann 
underviste  ham  paa  Violinen,  medens  Sarti  maatte  lære 
ham  at  synge,  skønt  Naturen  havde  nægtet  ham  en  be- 
hagelig Stemme.  Men  han  følte  aldrig  den  Afstand,  der 
var  mellem  hans  Selvtillid  og  hans  Ydeevne. 

I  sin  Dødsstund  sagde  Kejser  Nero  de  berømte  Ord : 
»Hvilken  Kunstner  taber  Verden  ikke  i  mig«.  Christian 
den  Syvendes  Tro  paa  sine  Evner  som  Skuespiller  var 
ingenlunde  mindre,  og  ligesom  Nero  yndede  han  en  Tid 
at  vise  dem  i  Praksis.  Hans  livlige  Mimik  omtales  ofte 
i  Samtidens  Memoirer,  og  der  fortælles  fra  hans  tidlige 
Ungdomsaar  nogle  Træk,  som  kan  tyde  paa,  at  han  har 
haft  Evne  til  mimisk  at  efterligne  eller  til  at  give  sine 
Iagttagelser  et   dramatisk    Udtryk.     Som   Dreng  hævnede 

han  sig  paa  sin  strenge  Opdrager  Reventlow  ved  at  efter- 
abe ham  bag  hans  Ryg,  og  hverken  Frederik  den  Femte 
eller  Ministrene  gik  Ram  forbi.  Han  gav  dem  Øgenavnet 
»Parykkerne«,  og  da  han  selv  var  kommet  til  Magten, 
karikerede  han  deres  Optræden  i  Statsraadet.  Men  hans 
særlige  Objekter  var  Præsterne,  der  vævede  Kirkens  Vad- 
mel over  hans  utaalmodige  Hoved.  En  Historie  oplyser 
os  om  Parodiernes  Art.  Under  en  Spadseretur  i  Sønder- 
marken lod  han  en  Tue  agere  Prædikestol,  sprang  op 
paa  den  og  holdt  en  baade  vittig  og  bidende  Parodi  paa 
kgl.  Konfessionarius  Quist,  naar  han  prædikede.  Det  var 
især  de  Mennesker,  som  stillede  Krav  til  ham,  han  ikke 
skaanede.  Men  bag  det  maliciøse  Blik  lurede  Sindssygen; 
han  maatte  skaffe  sig  Luft  i  et  respektløst  Railleri,  og 
et  farligt  Publikum  føndt  han  i  Pagerne;  deres  Latter  og 
Bifald  fik  Modet  til  at  blusse  og  ætsede  hans  Spot,  men 
derved  skærpedes  hans  hjerteløse  Betragtning  af  Omgivel- 
serne; i  alt,  hvad  han  saa,  greb  han  kun  det  mangelfulde, 
der  slog  ham  langt  stærkere,  end  det  gode  rørte  ham. 

Christian  den  Syvendes  Lyst  til  at  optræde  som  Skue- 
spiller hørte  sikkert  sammen  med  hans  Trang  til  at  synes 
en  anden,  end  den,  han  egentlig  var.  Han  hittede  paa 
mærkelige  Historier  om  sin  Herkomst,  men  Evnerne  førte 
ham  altid  i  Triumf  til  Tronen.  Paa  en  Rejse  i  Holsten 
vilde  han  tilsidesætte  al  Etikette  og  forklædt  træde  ind  i 
Undersaatternes  jævne  Klasse,  for  at  prøve,  hvilken  Lykke 
han  vilde  gøre  ved  sine  personlige  Egenskaber.  Og  i 
Antwerpen  vilde  han  flygte  bort  som  Soldat.  Naar  han 
saa  atter  naaede  Samfundets  Tinder,  skyldte  han  kun  sig 
selv  sin  Lykke.  Af  Naturen  var  han  oplagt  til  at  forstille 
sit  Væsen  og  dække  sig  under  Maske;  med  et  giftigt  Smil 

og  Forsikring  om  Naade  og  Venskab  var  det  ham  en 
Glæde  at  lade  en  Yndling  uanet  faa  Afsked  —  »gøre 
Springet«,  som  han  kaldte  det.  Man  hørte  ham  bede  og 
bekende  Troen  i  tilsyneladende  Alvor,  men  straks  efter 
^orde  han  sig  lystig  derover  og  bristede  af  Latter. 

Altfor  tidlig  blev  denne  sygelige  Fantasi  berørt  af 
Scenens  bestikkende  Verden;  kun  fem  Aar  gammel  sad 
han  en  Aften  i  Holbergs  Dødsaar  i  den  kongelige  Loge 
og  hørte  det  italienske  Operaselskab,  som  Frederik  den 
Femte  yndede.  De  fremmede  Sangere  i  Sydens  spraglede 
Dragter  bragte  Barnets  Fantasi  i  Kog.  Flere  Aar  efter 
vævede  han  dette  Indtryk  sammen  med  sine  Vrangfore- 
stillinger og  betroede  Kabinetssekretær  Reverdil,  at  han 
altid  havde  anset  disse  Sangere  for  at  være  overordnede 
Væsener,  som  det  var  hans  Maal  efter  gennemgaaede 
Prøvelser  og  Metamorfoser  at  komme  til  at  ligne.  Man 
tør  deraf  slutte,  at  den  sceniske  Optræden  ikke  alene  har 
tiltalt  hans  Forfængelighed  ved  at  skaffe  ham  personlig 
Hyldest,  men  ogsaa  haft  en  hemmelig  Mission  for  ham; 
.dækket  af  Rollens  Ord  og  store  Handlinger  troede  han 
selv  at  »skride  fremad«  mod  den  usaarlige  Fuldkommen- 
hedstilstand, som  var  hans  Drømmes  Maal. 

Valget  af  Rollen  tyder  derpaa. 

Det  var  Sultan  Orosman  i  Voltaires  »Zaire«,  et  Værk, 
der  aandeligt  bærer  det  attende  Aarhundredes  franske 
Stempel,  smidigt  og  elegant  af  Form ,  men  uden  Sted- 
farve og  psykologisk  Menneskeskildring.  Allerede  vor 
tidligste  danske  Teaterkritiker,  Rosenstand -Goiske,  kla- 
gede over  Heltens  Usandsynlighed ;  han  virker  mere 
som  en  galant  Franskmand  fra  Voltaires  egen  Tid,  end 
som   en   Østerlandets   Sultan   fra  omkring  det  tolvte  Aar- 

hundrede.  Men  Tragediens  Ry  var  udbredt  over  Evropa, 
og  ethvert  Teaters  jeune  premier  spillede  Hovedrollen. 
Paa  det  danske  Teater  havde  C.  P.  Rose  med  Succes 
kreeret  den  ti  Aar  forud. 

Handlingen  foregaar  i  Orienten. 

Voltaire  lader  Kampen  staa  mellem  den  fangne  Slavinde 
Zaires  Kærlighed  til  Landets  islamitiske  Hersker  Orosman, 
og  hendes  kristne  Tro  og  Hjemve  mod  Frankrig.  Oros- 
man  vil  tage  hende  til  Hustru,  men  da  han  tror  at  op- 
dage, at  hun  elsker  en  fangen  Ridder  Nerrestan,  dræber 
han  hende  i  glødende  Skinsyge.  Da  han  omsider  faar 
at  vide,  at  Nerrestan  var  hendes  Broder,  gør  han  efter 
gammel  Teaterskik  sin  Uret  god  igen  —  ved  at  dræbe 
sig  selv. 

Orosman  er  smuk,  mandig,  han  har  vist  sig  som  en 
betydelig  Hærfører,  og  Krigslykken  straaler  om  hans 
Navn;  i  elegante  Vers  udtrykker  han  sin  Kærlighed  til 
Zaire;  bliver  han  harmfuld,  er  Motivet  Retfærdighed, 
og  han  er  bestandig  højsindet  i  Brugen  af  sin  uindskræn- 
kede Magt. 

Ingen  af  disse  Egenskaber  ejede  Christian  den  Syvende 
i  Livet;  men  destomere  tilfredsstillende  har  det  været 
for  ham  at  fremstille  dem  paa  Scenen  og  føle  Orosmans 
Glorie  om  sin  Pande. 

Derfor  er  Valget  af  denne  Rolle  karakteristisk  for 
ham. 

Eflerat  her  for  kort  siden  efter 
Foranstaltning  er  ankommen  en  Troup 
Franske  Skuespillere,  hvilke  skulle  op- 
føre Franske  Spectacles  paa  den  Kgl. 
Danske  Skueplads,  er  det  allernaadigst 
befalet,  at  de  denne  Aften  skulle  gløre 
første  Begyndelse  dermed  i  Deres  Kongl. 
regierende  Majestæters  og  flere  Per- 
soners af  den  Kongl.  Familie  Aller-  og 
Naadigste  Overværelse.  Af  Tilskuere 
i  Almindelighed  betales  for  Indgangen, 
som  for  de  danske  Skuespil. 

Berlingske  Tidende  22.  Dec.  1766. 

Ingen  dansk  Konge  har  øst  saa  store  Summer  ud  til 
Teatervæsenet  som  Christian  den  Syvende  i  sine  første 
Regeringsaar,  men  desværre  kom  kun  en  mindre  Del  af 
Guldet  Skuespilkunsten  paa  det  nationale  Teater  til  Gode. 

Dette  befandt  sig  i  Tiden  omkring  Frederik  den  Fem- 
tes Død  i  en  af  de  Kriser,  hvor  dets  Eksistens  stod  paa 
Spil;  Gælden  oversteg,  hvad  Huset  og  Dekorationerne 
var  værd;  Skuespillerne  havde  hverken  Autoritet,  social 
Anseelse  eller  Penge.  I  ni  Maaneder  maatte  de  »sørge« 
paa  halv  Gage  for  salig  Kongen ;  et  Geni  som  Geert  Lon- 
demann,  Datidens  Olaf  Poulsen,  skulde  ernære  Kone  og 
Børn  for  tre  Rigsdaler  om  Ugen  og  endda  bevare  sin  vis 
comica!  Man  forstaar,  at  han  stræbte  at  komme  bort 
fra  al  denne  Armod  ved  —  forgæves  —  at  søge  Pladsen 
som  Færgemand  ved  Vordingborg  Færgested.  »Jeg  kan 
ej  kan  ej  længere  se  og  høre  den  Jammer  og  Elendighed 
af  disse  fattige  og  nødlidende  Mennesker,  som  ingen  kan 
hjælpe«,  skrev  Teaterchef  v.  d.  Liihe. 

»O  Konge!  Naadigst  se  til  Danske  Skuespil«,  bad  Rose 
i  Prologen,  da  Teatret  omsider    blev  genaabnet,  og  Chri- 

stian  den  Syvende  for  første  Gang  overværede  en  Fore- 
stilling som  Konge.  Hans  Nedladenhed  gav  sig  i  1767  et 
synligt  Udslag  paa  c.  7000  Rdlr.  til  Teatret  paa  Kongens 
Nytorv,  men  samme  Aar  kostede  det  Landet  over  30,000 
Rdlr.  at  underholde  de  franske  Skuespillere.  Kabinets- 
sekretær Reverdil  giver  Kammerpagen  I.  U.  Sperling  Skyl- 
den for  »denne  Galskab  og  taabelige  Udgift«;  men  Driv- 
fjedren  i  den  kostbare  Forlystelse  var  uden  Tvivl  den 
kvindekære  Grev  Conrad  Holck.  Da  Frederik  den  Store 
nylig  havde  rejst  et  fransk  Hofteater  paa  Gendarmenplatz 
i  Berlin,  har  det  sikkert  været  en  let  Sag  for  Holck  at 
faa  Kongen  bragt  i  den  Tro,  at  han  kom  paa  Højde  med 
Forbilledet  ved  at  smykke  det  danske  Hof  med  Aktører 
fra  Versailles'  Periferi,  og  da  Holck  i  1769  blev  »Direc- 
teur  des  spectacles«  kunde  han  til  sine  øvrige  amusements 
føje  en  Art  Harem  af  franske  Aktricer  og  italienske  San- 
gerinder, som  var  afhængige  af  hans  Vilje. 

I  Sommeren  1766  fik  Frederikskirkens  Arkitekt,  Pro- 
fessor N.  H.  Jardin,  Ordre  til  at  omdanne  »det  kgl.  parti- 
culaire  Rustkammers«  Rum  over  Christiansborgs  søndre 
Stald  til  et  Teater,  der  i  en  Skikkelse  fra  Christian  d.  VIH's 
Tid  henligger  øde  den  Dag  i  Dag.  Det  blev  en  antik 
Sal  for  Selskabelighed  og  ikke  for  Kunst,  et  Dukketeater 
i  blaa,  hvide  og  gule  Farver,  oplyst  af  en  matgj^lden 
Tone  fra  Voksflammerne  i  fem  bøhmiske  Lysekroner, 
hvoraf  de  tre  hang  foran  Scenen.  Loftet,  der  bares  af 
22  joniske  Søjler,  var  malet  som  antikke  Bjælker;  Aab- 
ningerne  mellem  dem  forestillede  Luft  og  Skyer,  Prosce- 
niet var  perlefarvet  og  inddelt  i  Felter  ved  forgyldte  Lister 
med  en  gylden  Roset  foroven  og  Elefanthoveder  i  Hjør- 
nerne.    Orkestret,   hvor   Sarti   var  Maitre   de  Chapelle  og 

J.  E.  Hartmann  Maitre  de  Concert,  blev  ved  en  Brystning 
skilt  fra  Parterret  (nu  Orchestre  fauteuil),  som  bestod  af 
36  Sæderækker  med  rødt  Betræk.  Bag  disse  laa  Amfi- 
teatret og  10  blaa  Loger,  som  kaldtes  Parterre  noble. 
Deres  Brystning  var  ligesom  paa  Etagernes  Loger  perle- 
graa  og  smykket  med  nedhængende,  runde  Festons,  gult 
i  gult  med  Roser,  Baand  og  Guld.  Derinde  fordelte  det 
fornemme  Selskab  sig  efter  Rang;  la  haute  volée  havde  i 
Begyndelsen  gratis  Adgang;  Pladsen  var  kneben,  saa  man 
kunde  ret  give  sig  Næstens  Rygte  og  Intrigen  i  Vold. 
Dog  skete  det,  at  en  »Borgerlig«  slap  ind;  en  Aften  saa 
Kabinetssekretær  Reverdil  til  sin  Forargelse  Støvlet  Ka- 
thrine sidde  i  en  Loge  i  anden  Etage  ovenover  Hof- 
damernes, der  laa  ligeoverfor  Kongens,  hvori  Dronning 
Caroline  Mathilde  sad.  Paa  højre  Side  mod  Ridebanen, 
henne  ved  det  rosenrøde  Fortæppe^,  lignede  den  konge- 
lige Loge  en  hængende  Blomsterkurv;  den  smykkedes  af 
røde  Fløjelsdrapperier  med  Guldkvaster  og  dens  røde  og 
gyldne  Brystning  var  buet  stærkere  ud  end  de  øvrige 
Loger  i  første  Etage  og  prydet  med  et  forgyldt  Løve- 
hovede  med  Ring  i  Munden,  Guirlander  og  gyldne  Palme- 
grene. Inde  i  Logen  mod  Væggenes  hvide  Paneler  og 
blinde  Døre  stod  en  højrød  Stol,  der  var  større  end  de 
øvrige;  der  sad  Herrens  Salvede,  »Nordens  Uundværligste«, 
og  pintes  af  sine  vanvittige  Tanker:  med  alle  Tegn  paa 
sjælelig  Uro  ledte  han  efter  seks  »moralske  Blinde«,  der 
som  usaarlige  og  fuldkomne  Skikkelser  levede  i  hans 
mystiske  Fantasi;  han  kaldte  dem  »comme-ca«  og  haa- 
bede  at  finde  dem  blandt  de  franske  Skuespillere  eller 
italienske  Sangere.  Yndlingshunden  »Gourmand«  ved 
^  Det  var  8.7  m  bredt,  5,65  m  højt. 

hans  Side  sad  langt  roligere  end  sin  Herre;  den  lyttede 
til  Komedien  og  saa  paa  Balletterne  med  et  andagtsfuldt 
Udtryk,  der  gjorde  Publikum  bristefærdigt  af  Latter. 

Parterrets  og  Amfiteatrets  Gulve  kunde  hejses  i  Vejret 
ved  Hjælp  af  fire  nedenunder  opstillede  Maskiner,  saa- 
ledes  at  de  kom  i  Højde  med  det  horisontale  Scenegulv. 
Hele  Rummet  blev  paa  den  Maade  forandret  til  én  stor 
Sal,  som  udmærket  egnede  sig  til  Maskerader,  hvor  indtil 
800  Mennesker  kunde  deltage.  Krystalkroner  ovre  fra 
Slottet  oplyste  den  yderligere.  Ved  saadanne  Lejligheder 
skjultes  Kulisserne  under  store  Lærreder,  der  var  malet  i 
antik  Stil  som  Tilskuersalen,  og  Logerne  blev  ved  Hjælp 
af  Tæpper  omdannet  til  smaa  Kabinetter,  hvor  Støvlet 
Kathrine,  efter  hvad  Suhm  fortæller,  demaskeret  spillede 
Pharao  med  Kongen  og  lærte  ham  »brav  at  drikke 
Punch«.  Det  var  som  bekendt  her,  at  det  næstsidste 
Kapitel  af  Struensees  fyrstelige  Eventyr  blev  udspillet. 
Bag  følgende  dagligdags  Linjer  i  Adresseavisen  fra  1772 
skjuler  sig  hans  Skæbnes  Besegling  og  derigennem  Afslut- 
ningen paa  et  farverigt  Kapitel  i  Danmarks  Historie: 

»Paa  Torsdag  den  16.  Januar  bliver  paa  det  Kongl. 
Hof-Theater  holdet  Bal  Masque  paré  en  Domino  for  alle 
9  Classer  af  Rangen.« 

Nogle  Dage  efter  Hofrevolutionen  skrev  en  Tilskuer 
i  sin  Dagbog  disse  ubehjælpsomme  Linjer,  der  giver  et 
Begreb  om  den  Frygt,  man  i  den  Tid  nærede  for  et 
Attentat  mod  Kongen,  naar  han  sad  i  Logen:  »Da  der 
i  Opareten  [»Desertøsen«]  ved  det,  [at]  et  Barn  skreg 
paa  Gangen,  kom  en  panisk  Skrek  over  alle,  at  de 
meente,   nogen  vilde    attaquere    Kongen,   saa    de   løb   ud 

af  Comoedien  og  derved  giorde  en  sterk  Trængsel  og 
Aliarm,  som  varede  et  Qvarteer«.  Dagen  efter  udsendtes 
følgende : 

Placat 
betræffende  de  franske  Comedier. 

Herved  bliver  bekiendgiort,  at  herefter  paa  Det  Kongel : 
Hof-Theatre,  naar  Comedien  sammesteds  opføres,  aldeeles 
ikke  tillades  nogen  Entrée  for  Børn,  ey  heller  nogen  tillades 
udi  Amphitheatre,  Parterre  Loger  og  2den  Etage  Loger, 
uden  de,  som  med  behørige  Billets  er  forsynede,  hvilke 
Billets  samme  Dags  Formiddag  imellem  Klocken  10  og 
11  slet  af  hændtes  udi  Forsalen  ved  Hoftheatret.  Iliige- 
maade  bliver  enhver  ombedet  at  comportere  sig  saaledes, 
som  det  sømmer  sig  udi  det  Høykongl:  Herskabets  Nær- 
værelse, og  ikke  ved  at  tale  høyt,  eller  giøre  Tumult, 
enten  inden  for  eller  ud  paa  Gangene  foraarsage  Con- 
fusion  udi  Spectaclets  Fremgang.  De,  som  derimod  for- 
seer sig,  kand  vente,  at  Entreen  dem  dereffter  bliver 
nægtet. 

Christiansburg  d.  23.  Januari  1772. 

BlELKE 
Hans   Kongl.   Mayls.   Hof  Marechal. 

Selve  Scenen  (Theatrura)  var  dyb  og  rummehg;  under 
den  laa  en  lav  Maskinkælder.  Kulisserne  (Fløyene)  løb  paa 
Skinner  (Machiner),  og  da  der  ikke  var  Snoreloft,  sad  Bag- 
tæpperne (Faldtæpperne)  paa  Stænger  og  kunde  rulles  sam- 
men. Teatermaler  N.  G.  Lunds  Regninger  giver  et  fyldigt 
Indtryk   af   Dekorationerne,    som   han   malte    i   alle   Stil- 

arter  til  de  Udstyrsstykker  med  Forvandlinger,  som  Kon- 
gen særlig  yndede.  Maleren  benyttede  undertiden  Scenen 
i  hele  dens  Dybde  og  udfyldte  den  med  fritstaaende  Træer 
og  Buske  malet  paa  Træ  »for  destobedre  at  kunde  forskaffe 
vores  allernaadigste  Konge  et  fuldkommen  behagelig  Pro- 
spekt« ;  til  Kroningsballetten  fremstillede  han  bl.  a,  en 
Pyramide  med  Kongens  og  Dronningens  Navne  »durch- 
sigtig«,  fire  Triumfvogne  trukket  af  Havdyr,  samt  en  »Luft- 
machine,  hvorpaa  Cupido  indføres«,  og  til  en  Gratulations- 
ballet  i  Anledning  af  Dronningens  »glædelige  Opkomst« 
efter  Kronprinsens  Fødsel  malte  han  Prospekter  af  Chri- 
stianshavns Kirketaarn,  Kastellet  og  Volden,  Kastelskirken 
og  Vindmøllen,  samt  et  Parti  af  »norske  Fieide  med 
Nordstiernen  durchsigtig«. 

Rampen  blev  dannet  af  64  Bhkæsker,  hver  til  tre 
Vokslys,  og  ikke  mindre  end  117  Blikplader,  hver  til  »to 
gode  og  forsvarlige  hviide  Tallig-Lys«,  var  anbragt  rundt 
omkring  paa  Væggene  og  bag  paa  Kulisserne  eller  i 
Skuespillernes  Paaklædningsværelser.  Disse  »Kamers«  (12 
i  to  Etager)  laa  paa  hver  Side  bag  Scenen,  og  som  en 
sidste  Rest  af  Christian  d.  VII's  Hofteater  findes  enkelte 
af  dem  endnu;  ét  har  Traditionen  kaldt  Dronningens 
Værelse,  men  der  er  ikke  megen  Grund  til  at  tro,  at  hun 
skulde  have  nedladt  sig  til  at  benytte  Teaterpersonalets 
Rum  som  Aftrædelsesværelse.  Naar  Maskerader  afholdtes, 
skruede  Hofkleinsmeden  tværtimod  Vinkeljern  paa  Døren 
til  disse  Kamre. 

Udgiften  til  selve  Teatret  androg  over  10.000  Rdlr. 
Courant,  men  den  Sum  var  kun  ringe  mod  de  hundrede 
Tusinder,  som  i  de  følgende  seks  Aar  rullede  bort  til  dets 
daglige    Drift.     Den  kgl.  »particulaire  Kasse«  havde  faaet 

kgl.  Approbation  paa,  at  flere  af  disse  Beløb  skulde  ud- 
redes af  den  almindelige  Statskasse,  men  da  de  Depu- 
terede for  Finanserne  i  en  drøj  Forestilling  havde  sat  sig 
herimod,  maatte  Planen  opgives. 

»Der  blev  skrevet  til  et  fransk  Selskab,  at  det  ufor- 
tøvet maatte  komme  herop«,  skriver  Th.  Overskou  lako- 
nisk, men  de  nærmere  Omstændigheder  ved  Indkaldelsen 
fortæller  han  intet  om. 

Genferen  P.  H.  Mallet,  der  tidligere  havde  været  Pro- 
fessor i  fransk  Litteratur  i  København  og  Lærer  for 
Christian  d.  VII  som  Kronprins,  aflagde  i  1766  et  Besøg 
i  Danmark  og  blev  surnumerær  Sekretær  ved  den  danske 
Legation  i  Paris  med  det  Hverv  at  indberette  litterære 
Nyheder  til  København.  Da  hans  Rejseudgifter  staar  op- 
ført i  Particulairkassen  1766  under  Regnskabet  »wegen 
der  frantzosischen  Comoedien«,  var  det  uden  Tvivl  ham, 
som  underhandlede  med  Truppens  Direktrice,  Madame 
Belleval.  I  Begyndelsen  af  December  1766  kom  Skipper 
Bois'  Frugtskude  hertil  fra  Rouen ;  50  hollandske  Ducater 
fik  han  for  Fragten  og  en  Ducat  om  Dagen  for  Kosten 
til  syv  franske  Acteurs,  som  i  tre  Uger  havde  døjet  Søens 
Kvaler;  i  Frost  og  Sne  kom  Resten  af  Truppen,  ialt  24 
Mennesker,  via  Korsør  hertil  henimod  Jul.  Over  12000 
Livres  medgik  til  Direktricens  Rejseudgifter  og  til  »die 
Truppe  zu  engagieren,  und  das  nothige  mit  derselben  zu 
regulieren«.  Den  21.  December  underskrev  Kongen  Kon- 
trakten »um  wochenlich  das  ganze  Jahr  durch,  2  Mahl  in 
der  Woche,  einen  Tragoedie  oder  eine  Comoedie  und 
Opera  comique  oder  dergleiche  Piéce  aufzufuhren«,  men 
da  han  var  for  optaget  af  denne  nye  Adspredelse  til  at 
kunne  vente  med  at  se  Truppen  spille  til  Hofteatret  stod 

færdigt,  gav  han  Ordre  til,  at  den  allerede  næste  Dag 
skulde  optræde  paa  Komediehuset  paa  Kongens  Nytorv 
—  uden  at  tage  Hensyn  til,  at  Teatrets  ordinære  Fore- 
stilling var  averteret  eller  til  Konkurrencen,  som  han  paa- 
førte  de  danske  Skuespillere.  Disse  maatte  tilmed  bære 
den  Ydmygelse,  at  se  de  Franske  føre  Prædikatet :  »Kon- 
gens ordinaire  Comoedianter,  Hoffet  til  Ziir  og  Honneur«. 
»Dersom  alle  de  Fremmede  blive  her,  gaar  den  danske 
Skueplads  reent  under«,  skrev  Rosenstand-Goiske  i  sin 
»Dramatiske  Journal«,  »en  Himmelens  Straf  maa  hvile 
over  Dannemark,  at  det  altid  til  sin  egen  Ulykke  fore- 
trækker Fremmede.« 

Havde  de  endda  været  Kunstnere,  hvis  Fremstilling 
næredes  af  selve  Livet!  Men  for  dem  var  Skuespilkun- 
stens Væsen  ikke  at  holde  et  Spejl  op  for  Naturen  og 
vise  Dyden  dens  egne  Træk  og  Skændselen  dens  eget 
Billede.  De  deklamerede  hult  og  søgte  at  erstatte  Følelse 
og  Forstand  med  stereotype  Smil  og  kælne  Toner  eller 
Brøl  og  Balletfagter.  Rosenstand-Goiske  anbefalede  de 
unge  danske  Talenter,  Jomfru  Halle  (Caroline  Walter)  og 
Fr.  Schwarz,  hellere  at  kopiere  Naturen  end  den  »mono- 
tone og  sukkende«  Madame  Clericout  og  den  »slette« 
Monsieur  Belleroches;  naar  Heltefremstilleren  la  Tour, 
som  kaldtes  »den  Rasende«,  fik  Bersærkergang  i  de  Vol- 
taireske Tragedier,  begyndte  Kongens  andagtsfulde  Hund 
at  hyle.  Der  er  noget  karakteristisk  i  dette  Billede.  Maaske 
agerede  de  mere  menneskeligt  i  Lystspillet  og  Syngestyk- 
ket,  men  i  Tragediespillet  satte  de  daarlige  Spor.  Et 
Minde  om  denne  Form  for  Skuespilkunst  lever  endnu  i 
Parodien  »Kjærlighed  uden  Strømper«;  Rahbek  fortæller, 
at  ved  en  Privatopførelse,  hvor  Wessel  selv  spillede  med, 

blev  de  høje  Steder  i  Stykket  spillet  højtragisk,  de  kælne 
smeltende,  og  de  lave  lavt,  alt  i  den  dybeste  Alvor. 

»Jeg  var  med  min  Kone  og  Suhms  paa  Fransk  Co- 
moedie«,  skrev  Geheimeraad  Luxdorph  i  sin  Kalender: 
»Trouppen  er  elændig  slæt«.  Men  én  forstandig  Mands 
Dom  betød  intet,  fordi  Selskabet  havde  det  Fortrin  at 
komme  fra  Verdens  toneangivende  Land;  alene  dets  Sprog 
betragtedes  som  »en  stor  Behagelighed«  af  de  fornemme 
Folk,  hvoraf  Tilskuerne  bestod.  Naar  en  Del  Tragedier 
og  Syngestykker  undtages,  var  de  to  Teatres  Repertoire 
ensartet,  og  Rivaliseren  blev  ikke  undgaaet.  Det  Danske 
—  »Byens  Teater«  —  havde  sin  Styrke  i  Fremstillingen,, 
det  Franske  i  Dragterne  og  den  ydre  Iscenesættelse.  Men 
naar  Franskmændene  erfarede,  at  man  paa  Kongens  Ny- 
torv forberedte  en  fra  fransk  oversat  Nyhed,  kastede  de 
sig  med  Iver  over  Indstuderingen  af  Originalen  og  naaede 
derved  nogle  Gange  at  faa  Premiere  først.  I  14  smukke 
Bind  under  Fællestitlen  »Theåtre  Royal  de  Dannemare« 
udgav  Boghandler  Philibert  de  Stykker,  hans  Landsmænd 
opførte,  og  solgte  dem  »avec  Permission  du  Roi«.  Men  da 
Kongen  i  1768  rejste  til  Udlandet,  og  Adgangen  til  Teatret 
ikke  længer  var  gratis,  stod  næsten  alle  Logerne  tomme^ 
hvorfor  Direktricen  i  »Adresseavisen«  indbød  til  et  Abonne- 
ment. De  bedste  Loger  kostede  40  Rdlr.  om  Maaneden, 
»de  andre  betaltes  efter  Proportion«.  Hun  meddelte,  at 
man  spillede  tre  Gange  om  Ugen;  men  en  Maaneds  Tid 
efter  gaves  kun  to  Forestillinger  ugentlig,  og  —  »Loger 
kunde  stadig  faas«.  Hofteatret  havde  ingen  Rod  i  Byens 
Befolkning. 

Den  Gage,  Franskmændene  fik,  tillod  dem  at  leve  som 
ingen  dansk  Skuespiller  formaaede,  og  de  var  tilmed  fri- 

tagne  for  at  betale  Skat.  Medens  Christopher  Ørsted  yd- 
mygt kvitterede  for  320  Rdlr.  om  Maaneden  til  sig  selv 
og  sine  Kammerater,  hævede  Madame  Belleval  den  tre- 
dobbelte Sum  —  958  Rdlr.  —  til  sin  Trup  i  samme  Tids- 
rum. Under  Opholdet  i  København  giftede  hun  sig  med 
Balletmester  J.  B.  Martin  og  fik  i  den  Anledning  100  Du- 
cater  i  Bryllupsgave  af  Kongen.  løvrigt  betalte  han  ikke 
alene  Skuespillernes  »theatralske«  Dragter,  Flitter  og  Stads, 
men  ogsaa  deres  Medikamenter  —  Forfatteren  Clemens 
Tode  var  Teatrets  Læge  —  og  Vognleje.  Og  de  franske 
Damer  satte  ikke  gerne  deres  Fødder  paa  de  københavnske 
Brosten;  maaske  derfor  blev  Forbruget  af  »Laxativ«  saa 
betydeligt.  I  det  daglige  Samliv  var  de  et  endnu  uroligere 
Folkefærd  end  deres  danske  Kolleger.  Stridigheder  og 
Slagsmaal  hørte  til  Dagens  »Orden«,  og  da  de  betragtedes 
som  kgl.  Husbetjente,  blev  de  straffet  med  Arrest  i  Blaa- 
taarn,  og  sidenhen  blev  som  bekendt  denne  Straf  ogsaa 
anvendt  med  Held  mod  stridbare  danske  Skuespillere. 

Men  i  Begyndelsen  nød  de  Livet  ved  Hoffet  i  fulde 
Drag.  De  havde  uhindret  Adgang  til  Kongens  Gemakker, 
hvor,  skriver  Suhm,  »al  optænkelig  Liderlighed  blev  ud- 
øvet«. Ikke  uden  Bitterhed  skrev  Kammerherre  Gregers 
Juel  i  et  Brev  fra  Marts  1767:  »Det  er  god  Tone  nu 
til  Dags  at  tilbringe  seks  til  otte  Timer,  ja  tidt  endog  hele 
Dagen  med  Skuespillere  og  Skuespillerinder«.  Han  kunde 
have  tilføjet:  og  Natten  med,  thi  paa  Vognmandens  Reg- 
ninger findes  ofte  en  Bemærkning  om,  at  Kusken  har 
»haalt  ved  Slaattet  fra  12  til  4  Slæt  om  Maarningen«. 
Det  var  en  Hemmelighed,  som  alle  vidste,  at  Selskabets 
Helt  i  Tragedien  og  første  Elsker  i  Komedien,  la  Tour, 
stod    i    Forhold    til    Caroline    Mathildes     Kammerfrøken 

Marie  Elisabeth  v.  Eyben,  men  det  morede  Kongen  at 
kalde  ham  »l'amant  de  la  Reine«.  Acteurerne  beskæftigede 
hans  syge  Eantasi;  dersom  Folket  gjorde  Opstand,  naar 
han  havde  afskaffet  Conseillet  og  regerede  despotisk,  vilde 
han  gifte  sig  med  en  fransk  Actrice,  samle  sig  en  Hoben 
Penge  og  leve  med  hende  en  particulier  i  F'rankrig.  Han 
tog  dem  med  i  Sommeren  1767  paa  Rejsen  i  Holsten, 
hvor  de  optraadte  rundt  omkring  paa  Slottene,  og  viste 
dem  sin  farlige  Fortrolighed  og  Interesse;  den  blev  i  Reg- 
len efterfulgt  af  Misundelse  og  Kulde.  Efter  kun  tre 
Maaneders  Forløb  maatte  to  Skuespillere,  Chevallier  og 
Bienfait,  som  begge  spillede  et  betydeligt  Repertoire,  »gøre 
Springet«.  Frederik  Schwarz  fortalte  Overskou,  at  Kongen 
i  et  Anfald  af  Lede  raabte:  »Holzerne  KerlsI  Geziertes 
Zeug!  Amusieren  doch  die  drolligen  Dånen  weit  besser!« 
Og  senere  kastede  han  en  Dag  i  spontant  Raseri,  som 
var  et  af  hans  Sygdoms  Kendetegn,  Møbler  ned  i  Hovedel 
paa  dem  fra  Christiansborg  Slots  Altan. 

Deres  Repertoire  var  meget  righoldigt ;  Tragedier,  Lyst- 
spil og  komiske  Syngestykker  vekslede  efter  Kontraktens 
Ordlyd.  Premieren  paa  det  danske  Teater,  22.  Dec.  1766, 
bestod  af  »Hypermnestre«,  Tragedie  i  5  Akter  af  le  Mierre 
og  »Annette  et  Lubin«,  Komedie  i  1  Akt  af  Fa  vart.  Ved 
Aabningsforestillingen  paa  Hofteatret,  30.  Januar  1767, 
fremsagdes  en  Prolog  af  dens  Forfatter,  Acteuren  Des- 
champs,  og  derefter  opførtes  »Le  Roi  et  le  Fermier«, 
Komedie  i  3  Akter  af  Sedaine,  Musikken  af  Monsini.  I 
Løbet  af  den  første  Maaned  gav  de  ikke  mindre  end  syv 
forskellige  Forestillinger,  deriblandt  »Misanthropen« 
og  »Tartuffe«,  men  »Zaire«,  den  mest  yndede  af  alle  Vol- 
taires   Tragedier,    spillede    de  ikke  før  i  Sommeren  1768, 

mens   Kongen   var  i  Udlandet.     Man  aner  derigennem  et 
Forbud. 

Alligevel  ønskede  han  at  se  Tragedien  opført  paa 
Dansk,  inden  han  selv  spillede  deri  paa  Fransk;  det 
maa  have  været  en  af  hans  pludselige  Indskydelser,  som 
altid  voldte  Teatermester  Als  meget  Bryderi,  for  den  29. 
Dec.  1766  fik  Komediehuset  Ordre  til  at  give  Zaire  samme 
Aften.  Stykket  var  ikke  spillet  i  over  tre  Aar,  og  da 
Scenen  den  Formiddag  benyttedes  af  de  Franske,  maatte 
en  Repetition sprø ve  i  Hast  afholdes  i  Jomfru  Bottgers 
Hjem.  Men  da  Kongen  denne  ene  Aften  havde  været  en 
interesseret  Tilskuer,  blev  Tragedien  atter  henlagt.  Nu, 
da  han  selv  var  i  Færd  med  at  indstudere  Orosmans 
Rolle,  har  hans  Forfængelighed  ikke  tilladt  hverken  Rose 
eller  la  Tour  at  spille  den  samtidig. 


III 


I  sine  utrykte  »Hemmelige  Efterretninger«  skriver 
Suhm: 

»Kongen  havde  den  hele  Vinter  øvet  sig  i  at  lære  Oros- 
mans Rulle  i  »Zaire« ;  derpaa  begyndte  han  med  nogle 
Favoriter  at  opføre  den  først  alene  i  nogle  faae  udvalgtes 
Nærværelse,  men  siden  blev  Conseillet,  de  fornemste 
Damer  etc.  ordentligen  hver  Gang  tilsagde,  og  tilsidst 
agerte  han  otTentlig  paa  Hof-Theatret  for  alle  Folk,  hvor 
jeg  selv  saae  ham«.  Geheimeraad  Luxdorph  har  noteret 
Dagen  for  denne  i  Sandhed  kongelige  Skuespillers  pri- 
vate Debut;  den  16.  Marts  1767  skrev  han  i  sin  Ka- 
lender: 

»Kongen  med  de  andre  spiller  Zaire.  Grev  Holst[einJ 
og  endeel  flere  tilsiges  at  være  Tilskuere«. 

Forestillingen  fandt  Sted  i  det  forgyldte  Spisegemak 
paa  Christiansborg  Slot.  Dér  havde  Kongen  ladet  ind- 
rette en  transportabel  Scene,  som  fulgte  ham  til  Brug  for 
de  franske  Skuespillere,  naar  Residensen  blev  forlagt  til 
Lystslottene.  Af  dette  intime  Teater  er  nu  kun  Regningerne 
tilbage,  og  gennem  dem  faar  man  at  vide,  at  Prosceniet 
var  af  perlefarvet  Lærred,  dekoreret  med  musikalske  In- 
strumenter og  »antique  Ornamenter  og  Zirater«,  og  at  to 
kunstige  Palmetræer  spredte  deres  gyldne  Blade  paa  begge 
Sider  af  Sceneaabningen.  Fortæppet  var  som  paa  Hof- 
teatret rosenrødt  og  prydet  med  Snore  og  Frynser. 

En  Trappe  førte  fra  Scenen  til  Gemakket  bagved. 
Rampen  dannedes  af  28  Blikæsker  »hver  med  tre  Wæger 
til  F'lamme«,  medens  tre  »Blick-Machiner  med  Klapper« 
formodentlig  blev  brugt,  naar  Lyset  skulde  dæmpes  i 
sidste  Akt,  hvor  Orosman  dræber  Zaire.  Kulisserne  var 
malet  paa  begge  Sider;  de  forestillede  enten  »en  Skouw 
med  klibbede  Taxestrær,  mahlet  en  perspective  med  Lan- 
skab  og  Hauge-Wesen«,  eller  et  tyrkisk  Gemak  med  Ud- 
sigt til  en  Grav. 

Men  det  var  ikke  alene  Dekorationen,  som  gav  et  Bil- 
lede af  Tragediens  Handlingssted;  ogsaa  Dragterne  var 
østerlandske.  Man  nøjedes  ikke  som  Marie  Antoinette 
med  at  agere  i  Hyrdindedragt  med  en  blomstersmykket 
Stav  i  Haanden.  Christian  den  Syvende  sværmede  for 
den  eksotiske  Klædedragt;  paa  de  offentlige  Maskerader 
viste  han  sig  maskeret  som  Sultan.  Til  Orosman  leverede 
Hofjøden  Wessely  ham  et  Sølvstof  til  en  Dragt  »å  la 
Turque«  med  Pludderbukser  og  vig  Talar.     Ovenpaa  en 

spansk  Paryk  bar  han  en  Turban,  rigt  prydet  med  Perler. 
Hvid  og  rød,  med  sin  Krumsabel  draget  til  Mandsmodels 
Pris  har  han  lignet  en  commedia  dell'arle  Statuette  af 
Meissenerporcelæn.  Og  da  han  talte  udmærket  Fransk  — 
den  franske  Schweitzer,  Kabinetssekretær  Reverdil  havde 
ydermere  indøvet  Rollen  med  ham  —  har  Voltaires  Tra- 
gediesprog, det,  Lessing  som  Modsætning  til  Shakespeares 
kaldte  »Kjærlighedens  Kancellistil«,  uden  Tvivl  lydt  fuld- 
endt fra  hans  Læber. 

Nogle  af  Orosmans  Replikker  har  en  tilfældig  Hentyd- 
ning til  Kongens  private  Liv.  Tænker  man  for  Eks.  paa 
de  vilde  Optøjer  og  Slagsmaal,  han  deltog  i  gennem  Ga- 
derne om  Natten  og  hans  forargelige  Samliv  med  Støvlet 
Kathrine,  maa  Sætninger  som  dem,  der  følger,  have  været 
af  en  ejendommelig  ironisk  Virkning: 

>Jeg  kan  i  mit  Serail  min  Elskov  frit  fornøje, 
enhver  Slavinde  vil  sig  for  den  Naade  bøje. 

Jeg  rolig  paa  mit  Slot  Befaling  give  kan 
og  i  Vellysters  Skjød  regere  Folk  og  Land. 

Men  denne  søde  Lyst  en  grusom  Ende  haver 
jeg  mange  Konger  ser,  som  den  har  gjort  til  Slaver«. 

Kongen  betalte  sine  Medspillendes  Dragler;  gennem 
Regningerne  kan  man  konstruere  Rollebesætningen: 

Orosman,  Sultan  i  Jerusalem Christian  VII. 

Lusignan,  en  gammel  Prins  af  de 
kristne  Kongers  Slægt,  der  tid- 
ligere har  regeret  i  Jerusalem.  .    Oberstløjtn.  C.  H.  Mushardt. 

Zaire \     Sultanens    (    Madame  de  Gabel. 

Fatime |     Slavinder     \ Madame  A.  S.  Biilow. 

Nerrestan .  .  .  I       franske      /   Kabinetssekretær  Reverdil. 

Chattillon..  .  /      Riddere      (   Kammerjunker  Enevold  Brandt. 

Corasmin  .  .  .  \  Officerer  hos  /    Greve  Conrad  Holck. 

Meledor )     Sultanen     (    Kammerjunker  F".  E.  Krogh. 

En  Slave Hofjunker,  Løjtn.  F.  L.  Levetzau. 


99 

Det  var  Kongens  Ønske,  at  Dronning  Caroline  Mathilde 
skulde  spille  Slavinden  Fatimes  Rolle,  men  hendes  Over- 
hofmesterinde,  Madame  v.  Plessen,  satte  sig  derimod  og 
sagde  til  Kongen:  »Sire!  permettez  moi  de  vous  repre- 
senter, que  si  la  Reine  ne  peut  point  jouer  le  premier 
role,  c'est  que  j'avoue,  le  second  ne  peut  nullement  lui 
convenir«.  »Vraiment  Madame«,  sagde  Kongen,  »vous 
avez  raison,  la  Reine  n'aura  point  ce  role«. 

Alle  havde  Dragter  i  Rollernes  Karakter.  Fru  Gabel, 
født  Baronesse  Rosenkrantz,  en  indtagende  og  aandfuld 
Dame,  var  klædt  i  en  tyrkisk  Dragt  prydet  med  Sølv  og 
Guld,  Reverdil  bar  som  den  overvundne  Kriger  et  gyldent 
Harnisk,  medens  Enevold  Brandt  til  Partikulairkassens 
Regnskab  har  specificeret  sin  hvide  Ridderdragt  og  Skræd- 
derens mange  Forandringer  helt  ud  i  Mark  og  Skilhng. 

Det  lykkedes  virkelig  Christian  den  Syvende  at  besejre 
sine  Tilskuere  baade  denne  første  Aften  og  senere,  da 
han  —  8.  Maj  1767  —  efter  et  Statsraad  spillede  for  sine 
Ministre.  Hoffets  unge  Lykkejægere  følte  det  som  Dagens 
Parole  at  udsprede  hans  Ry  som  Skuespiller.  Hans 
»mesterlige«  Fremstilling  kom  i  Alles  Munde,  og  i  Hi- 
storien blev  det  hans  Skæbne  kun  at  høste  Ros  for  denne 
for  en  Enevoldsherre  unægtelig  noget  begrænsede  Gerning. 
Professor  Edvard  Holm  har  samlet  Samtidens  bevarede 
Vidnesbyrd  til  en  Højesteretsdom,  naar  han  skriver,  at 
Kongen  skal  have  spillet  »fortrinligt«.  Den  er  bygget  paa 
Kilder,  som  ikke  kom  Kongen  for  Øje,  og  som  derfor 
ikke  har  deres  Udspring  i  en  overdreven  Loyalitet.  Johan 
Bulow  fremhævede  ham  som  den  bedste  Skuespiller  blandt 
de  Optrædende,  og  Luxdorph  kaldte  hans  Deklamation 
»meget  varm«  og  roste  hans  Anstand.    Men  U.  A.  Holsteins 

Kritik  er,  trods  sin  Korthed,  den  mest  oplysende.  Han 
skriver,  at  Kongen  spillede  Komedie  som  en  god,  gam- 
mel Skuespiller.  Det  vil  med  andre  Ord  sige,  at  han 
spillede  i  Franskmændenes  Manér,  en  Form  for  Skuespil- 
kunst, som  ikke  taaler,  at  man  glemmer  at  se  med  Da- 
tidens Øjne.  Enkelthed  og  Jævnhed  i  Tragediespillet  var 
ikke  i  Tidens  Smag;  i  hine  Dage,  som  i  vore  ikke  mindre, 
faar  den  stærke  legemlige  Anstrengelse  ofte  Skuespilleren 
til  at  tro,  at  han  føler  den  Lidenskab,  han  skal  tolke,  og 
denne  Illusion  kan  atter  bibringe  Tilskueren  en  Tro  paa, 
at  han  virkelig  ser  og  hører  noget  stort  og  gribende.  Den 
Deklamation,  som  man  dengang  kaldte  »meget  varm«,  be- 
stod i  at  lade  Ordene  gennem  smukke  Stemmer  flyde  ud 
i  en  syngende  Klage  for  pludseligt  at  hæve  Organet  til  en 
krampagtig  Svulstighed,  som  var  Spillets  fornemste  Virke- 
middel. Karakteristik  og  Situationsfølelse  var  ikke  som 
nu  Alfa  og  Omega;  selv  Gangen  og  Plastikken  var  afmaalt 
og  konventionel.  Og  netop  til  denne  stereotype  Fremstil- 
ling har  Kongen  haft  det  Fortrin,  at  han  i  ydre  Forstand 
beherskede  sit  spinkle  Legeme,  som  gennem  Aar  var 
trænet  i  Dansemester  Pierre  Laurent  den  ældres  Skole. 
Dertil  ejede  han  en  betydelig,  men  ufrugtbar  Tilvendelses- 
evne,  før  Sløvsindet  havde  lammet  hans  Vilje;  han  fattede 
uden  Vanskelighed,  hvad  han  vilde  fatte,  men  saa  snart 
det  drejede  sig  om  en  personlig  Bearbejdelse  af  Stoffet, 
var  han  ubehjælpsom  og  uden  Dybde.  Man  forstaar,  hvor 
vigtigt  det  har  været  for  ham  under  Opførelsen  af  »Zaire« 
at  have  Orosmans  franske  Fremstiller,  la  Tour,  siddende 
paa  en  Skammel  bag  første  Kulisse;  han  har  uden  Tvivl 
ikke  alene  suffleret  Replikkerne,  men  ogsaa  Tonefaldet  og 

Overgangene,  og  derved  givet  den  tyrkiskklædte  Attrap 
paa  Scenen  et  mekanisk  Liv. 

To  Dage  før  Frederik  den  VI's  Fødsel  —  26.  Januar 
1768  —  spillede  Christian  den  Syvende  første  Gang  paa 
selve  Hofteatret.  I  Tiden  siden  den  seneste  Opførelse 
havde  Kabinetssekretær  Reverdil  maattet  »gøre  Springet«. 
Hans  Fjender  ved  Hoffet  —  og  da  navnlig  Grev  Holck, 
som  løj  med  Fripostighed  —  fik  Kongen  paa  den  Tro,  at 
Reverdil  ansaa  sig  for  at  være  en  bedre  Skuespiller  end 
sin  Herre.  Reverdil  forsikrer,  at  han  ikke  havde  givet 
Kongen  Anledning  til  Skinsyge,  men  Sladderen  gjorde  den 
tilsigtede  Virkning  paa  hans  Forfængelighed  og  bidrog 
væsenligt  til,  at  den  fortjenstfulde  Mand  fik  Befaling  at 
være  ude  af  Byen  med  en  Frist  af  24  Timer.  Denne 
Ordre  leder  Tanken  hen  paa  Nero,  der  lod  en  Skuespiller 
dræbe,  fordi  Folket  tiljublede  ham  Bifald  ved  Kejserens 
Side. 

Reverdils  Rolle  blev  overtaget  af  Generaladjudant  F. 
C.  U.  Ahlefeldt;  Titelrollen  havde  ogsaa  skiftet  Fremstiller 
den  Aften,  men  de  to  konkurrerende  Lykkejægere,  Holck 
og  Brandt,  var  ikke  veget  fra  den  kongelige  Skuespillers 
Side.  Fru  Bulow,  født  Danneskjold-Laurvig,  den  tidligere 
Fatime,  var  nu  selve  Zaire.  Ved  Hoffet  havde  hun  i  Mod- 
sætning til  Rollens  tidligere  Fremstillerinde,  Fru  Gabel, 
ikke  det  bedste  Ry  paa  sig.  Man  har  ment,  at  hun  var 
det  »vellystige  Bekendtskab«,  som  senere  førte  Struensee 
til  København.  Den  kokette  Dame  vidste  at  imødegaa 
alle  misundelige  Øjne,  som  hvilede  paa  hende,  da  hun 
som  Kongens  Elskede  paa  Scenen  stod  ved  hans  Side. 
Hun  hyldede  sig  i  et  Sølvflor  overstrøet  med  grønne  Stjer- 
ner, under  det  anede   man  en  hvid  Silkedragt;   Livet  var 

besat  med  et  Sølvstof  af  grønlig  Farve  og  smykket  af 
Mosaik  Pailletter  og  dobbelte  Kniplinger.  3000  Kr.  i  mo- 
derne Penge  kostede  dette  skønne  Syn  Landet, 

Digteren  Klopstock  var  blandt  Tilskuerne  ved  hin 
mærkelige  Forestilling,  da  Danmarks  og  Norges  enevældige 
Konge  optraadte  som  Skuespiller  og  derved  gjorde  Aftenen 
til  en  enestaaende  Begivenhed  i  vor  Teaterhistorie.  Selv- 
behageligt fortæller  han  i  et  Brev,  at  Kongen  gerne  saa 
ham  blandt  Tilskuerne,  fordi  han  havde  Forstand  paa 
Komedie,  og  beretter  videre,  hvorledes  det  hændte  sig,  at 
han  kom  til  at  sidde  i  Amfiteatret,  »hvor  Etatsraaderne 
vare  de  sidste«,  og  ikke  i  Parterret,  hvortil  hans  Billet 
lød  —  men  om  Tilskuernes  Stemning  er  han  tavs.  Dog 
vilde  han  forbeholde  sig  at  sige  til  Kongen,  at  selv  om 
han  spillede  smukt,  maatte  han  dog  hellere  ikke  spille. 
Imidlertid  fortæller  senere  Breve  ikke,  om  han  fik  givet 
Kongen  denne  tvivlsomme  Ros;  —  det  er  næppe  sand- 
synligt. 

Tre,  maaske  fire  Gange  ialt  koncentrerede  Christian 
den  Syvende  sin  svigtende  Vilje  om  denne  Rolle.  Hoffets 
Kavallerer  opførte  ud  paa  Foraaret  1768  »Cæsars  Død« 
af  Voltaire,  men  Kongen  var  passiv.  Den  sceniske  Op- 
træden havde  intet  Værd  for  ham  mere;  den  var  vel  et 
Stadium,  et  gennemgaaet,  paa  hans  tænkte  Vej  mod  Fuld- 
kommenheden. 

Men  trods  den  Interesseløshed,  i  hvilken  han  efter- 
haanden  sank  hen,  vedblev  Teatret  at  have  en  vis  vane- 
mæssig Magt  over  ham.  Efter  at  Hofteatret  var  nedlagt 
som  kgl.  Scene,  tilbragte  han  sit  Liv  igennem  flere  Aftener 
om  Ugen  i  Byens  Teater.    Men  hans  Holdning  dér  var  i 


103 

høj  Grad  præget  af  hans  Sygdom ;  en  tysk  Skribent,  Dr. 
G.  Merkel  saa  ham  en  Aften  i  Oktober  1797: 

»I  en  stor,  særHg  dekoreret  Loge  til  højre  for  Skue- 
spillerne lagde  jeg  Mærke  til  noget  paafaldende.  Indeni 
den  syntes  kun  at  være  en  Dame  og  en  sortklædt  lille 
Mand  med  en  Stjerne  paa  Brystet.  Under  Forestillingen 
var  han  meget  opmærksom,  men  fniste  bestandig.  Ved 
Aktens  Slutning  sprang  han  op  og  gik  hurtig  frem  og  til- 
bage i  Logen.  En  Stol  stod  ham  i  Vejen,  han  hoppede 
over  den.  Damen,  der  samtidig  med  ham  havde  rejst 
sig,  og  med  Ryggen  vendt  mod  Publikum  syntes  at  tale 
til  ham,  skød  Stolen  til  Side,  men  han  trykkede  sin  Haand 
mod  hendes  Bryst  og  tvang  hende  frem  mod  Balustraden, 
som  vilde  han  styrte  hende  ud  over  den.  Da  et  Par  Skik- 
kelser i  samme  Øjeblik  blev  synlige  i  Baggrunden,  slap 
han  Taget  og  fortsatte  sin  Gang  frem  og  tilbage,  leende 
over  Damens  tomme  Forskrækkelse.  »For  Guds  Skyld  — 
hvem  er  den  Mand?«  hviskede  jeg  til  en  Bekendt,  som 
jeg  var  gaaet  paa  Komedie  med.  »Hys«,  svarede  han, 
»se  ikke  der  hen.  Han  tager  det  let  ilde  op.  Det  er 
Kongen«.  —  Nej,  jeg  saa  ikke  mere  derhen.  Jeg  saa 
nogle  Øjeblikke  slet  intet  omkring  mig.  Saa  dybt  havde 
Synet  af  den  ulykkelige  Mand  grebet  mig  .  .  .« 

Ligesom  Kapelmester  Sartis  Yndest  hos  ham  beroede 
paa,  at  han  forstod  at  underholde  ham  med  allehaande 
mekaniske  Kunster  og  Eksperimenter,  saaledes  var  det  i 
Teatret  Udstyrsballetter  med  mekaniske  Forvandlinger,  der 
fangede  hans  Opmærksomhed.  »Solche  spectacles  will 
der  Konig  sehr  gern  haben«,  skrev  Oberst  Køller-Banner, 
idet  han  gav  Ekvilibristen  Brambilla  Lov  til  at  agere  paa 
Holbergs   Scene    med    sine    »Pantoministre,   Springere   og 

Capriolmagere  samt  sin  geschickte  lille  Engelskmand«. 
Efterhaanden  som  Kongens  lyse  Øjeblikke  blev  sjældne, 
tabte  han  ogsaa  i  ydre  Forstand  Herredømmet  over  sig 
selv.  Den  tyske  Digter  Fr.  v.  Matthisson  saa  ham  i  1794 
klædt  i  Søofficersuniform  og  friseret  efter  gammel,  fransk 
Mode  gaa  med  smaa,  hastige  Skridt,  smaaleende,  frem  og 
tilbage  i  Logens  Baggrund,  uden  at  bryde  sig  om  det, 
som  foregik  paa  Scenen.  Da  Teen  var  serveret,  og  en  af 
Damerne  i  Følget  netop  skulde  til  at  drikke,  blæste  han 
saa  voldsomt  i  hendes  Kop,  saa  at  Indholdet  sprøjtede 
vidt  omkring.  Naar  han  følte  sig  mindre  tiltalt  af  et  An- 
sigt, bandede  han  og  brugte  plumpe  Ord,  som  kunde 
høres  af  de  Omkringsiddende,  eller  han  gav  sit  spontane 
Mishag  til  Kende  paa  en  Maade,  der  var  uforenelig  med 
hans  Stilling  som  Kronens  formelle  Bærer.  Af  Teatrets 
Regnskaber  fremgaar  det,  at  han  ofte  knuste  Kikkertglasset 
og  rev  Blade  ud  af  den  tyske  Tekstbog  til  Aftenens  Pro- 
gram, som  var  fremlagt  i  Logen,  eller  slog  »Steenpotten 
udi  Comodiet«  itu.  En  Aften  kastede  han  Kikkerten  i 
Hovedet  paa  Skuespiller  H.A.Clausen  og  raabte:  »Tag 
den  op  I«  Men  da  Skuespilleren  imponerede  Kongen  ved 
ikke  at  tabe  Fatningen,  lo  han  og  mumlede:  »Courage 
hat  er  dennoch!«  En  anden  Aften  raabte  han  fra  Logen 
til  Jomfru  A.  S.  Jacobsen,  »at  han  ikke  kunde  se  de  Andre 
for  hendes  store  Næse«.  Selv  om  han  var  sindssyg,  saa 
var  han  dog  Konge  og  havde  i  hvert  Fald  Underskriften 
i  sin  Magt;  Direktionen  turde  derfor  ikke  sidde  hans  Kri- 
tik overhørig,  og  derved  mistede  Teatret  et  Talent  for  de 
ældre,  komiske  Roller.  Jfr.  Jacobsen  ansattes  ved  Garde- 
roben, og  hendes  Stemme  blev  brugt  i  Koret,  —  men  hun 
selv  maatte  blive  udenfor  Scenen.    Da  hun  engang  under 

en  Forestilling  var  kommet  for  langt  frem  i  Kulissen, 
skimtede  han  hende  fra  Logen  og  raabte:  »Madame  der, 
kommer  hun  nu  igen  med  sin  store  Næse?  Tag  den  væk, 
jeg  kan  ikke  se  for  denl«  — 

I  vore  Dage  internerede  man  de  to  sindssyge  Konger 
af  Bayern,  men  dengang  lod  man  Monarken  demonstrere 
sit  Vanvid  for  Publikums  Øjne.  Folket  skulde  glædes 
over  Synet  af  den  Konge,  som  Gud  havde  givet  det.  Den 
religiøse  Opfattelse  af  Kongemagten  var  sikkert  Skyld  i, 
at  den  offentlige  Mening  saa  længe  som  muligt  vægrede 
sig  ved  at  tro  paa  Kongens  Sygdom.  Man  søgte  hellere 
at  skjule  den  eller  at  bære  over  med  hans  uberegnelige 
Indfald.  Nutidens  Betragtning  af  Sindssyge  som  syge 
Mennesker  eksisterede  ikke  dengang;  de  Daarekister,  der 
fandtes  her  i  Landet,  var  mere  indrettet  som  Fængsler 
for  Forbrydere  end  som  Opholdssted  for  lidende  Mennesker. 

Paa  den  moderne  Læser  virker  den  aarlige  Fødsels- 
dagsvirak,  som  Christian  den  Syvende  i  Teatret  var  Gen- 
stand for,  baade  pinlig  og  tragikomisk.  Endnu  i  1798  maatte 
Jens  Baggesen  bekvemme  sig  til  at  skrive  følgende  Epilog, 
der  blev  sunget  efter  Opførelsen  af  Operaen  »Erik  Eiegod« : 

End  klæder  Mildhed  Tvillingrigets  Trone; 
En  Eiegod  end  bærer  Landets  Krone: 
O!  neppe  spørger  Læben:   »Hvo  er  han?« 
Før  Hiertet  svarer:   »Christian!« 

I  Velstand  og  Roe 

Saa  trygge  vi  boe; 

Thi  Christian  er 

Eln  Fader  saa  kiær; 

I  Fædrelands  Gavn 

Han  søger  sit  Navn; 

Han  værner  vor  Fred, 

Velsigner  hans  Fied. 

Da  Grev  Holck  havde  »gjort  Springet«,  blev  Enevold 
Brandt  i  1770  »Intendant  des  menus  plaisirs«  og  som  saa- 
dan  »Directeur  des  spectacles«.  Dermed  havde  han  naaet 
et  af  sine  store  Maal:  en  tom,  men  godt  lønnet  Beskæftigelse 
og  rig  Lejlighed  til  Selskab  med  Teaterdamer,  som  var 
afhængige  af  hans  Vilje.  Han  kendte  Kongens  Lyst  til 
nye  Ansigter  og  skiftende  Underholdning  og  sendte  derfor 
med  store  Bekostninger  en  Kaptain  i  det  norske  Infanteri- 
regiment Duval,  der  havde  medvirket  i  Opførelsen  af 
»Cæsars  Død«,  til  Nederlandene,  Tyskland  og  Frankrig 
for  at  engagere  nye  Acteurs  og  Actricer.  Uden  Tvivl  for 
at  have  saa  lidt  at  gøre  med  Teatrets  daglige  Drift  som 
muligt  oprettede  Brandt  et  Skuespillerraad,  som,  bestaaende 
af  Inspektøren,  Regissøren  og  fem  Skuespillere,  skulde 
komme  sammen  én  Gang  om  Ugen  »pour  se  consulter 
sur  les  affaires  qui  concernent  le  bien  du  spectacle«.  Men 
allerede  det  første  Møde  resulterede  kun  i,  at  ethvert 
Medlem  talte  kraftigt  for  egen  Fordel,  saa  at  der  opstod 
Skænderi,  og  da  næste  Møde  tog  samme  Vending,  gik 
Komiteen  fra  hinanden  for  ikke  oftere  at  samles.  Efter 
Struensees  Diktat  skrev  Brandt  et  Brev,  ved  hvilket  Arve- 
prins Frederik  vistes  bort  fra  sin  Halvbroder,  Kongens 
Loge  i  Teatret,  hvorefter  de  to  Yndlinge  tog  Plads  ved 
hans  Side.  C.  D.  Biehl  fortæller,  at  hun  en  Aften  saa  Brandt 
støde  til  Kongen  for  at  stille  sig  frem  og  tale  med  nogen, 
som  stod  nedenfor  Logen  i  Byens  Teater,  »og  der  var 
sikkert  ikke  et  Menneske  tilstæde,  der  jo  med  Glæde  var 
bleven  hans  Bøddel,  dersom  det  var  bleven  fordret«. 
Under  Brandt  naaede  Udgiften  sin  Kulmination ;  fra  Januar 

til  December  1772  opslugte  Teatervæsenet  omtr.  80.000  Rdlr. 
Courant.  Men  inden  Regnskabsaaret  var  til  Ende,  havde 
Direktørens  Hoved  »gjort  Springet«  paa  Skafottet. 

Efter  Hofrevolutionen  var  Teatrets  Dage  som  fransk 
Talescene  talte;  Hofmarskal  Bielke  og  Inspektør  Joseph 
Pierre  Texiér,  som  i  Juli  1772  blev  Direktør,  havde  i 
Grunden  kun  den  Opgave  at  afvikle  de  økonomiske  For- 
hold. »Rygtet  siger,  at  det  bekostelige,  det  unyttige,  det 
skadelige  Hofteater  skal  gaa  under« ,  skrev  Rosenstand- 
Goiske  i  Oktober,  og  Rygtet  talte  sandt;  d.  3.  April  1773 
gaves  den  sidste  Forestilling. 

Tolv  Aar  efter  Franskmændenes  Bortrejse  skrev  Rahbek 
til  Fr,  Schwarz : 

»Erindre  Dig  selv,  at  vort  Sørgespil  og  Drama  har  Aar 
for  Aar  forbedret  sig,  siden  det  franske  Theater  kom  bort, 
og  dets  Unoder  glemtes  ...  Vi  takke  vor  gode  Skiebne, 
der  tog  Franskmændene  fra  os,  før  de  fik  os  fordærvet«. 


ET  IMITATIONSTALENT 

CHARLOTTE  PHISTER 

FØDT  OEHLENSCHLÅGER 

Naar  Adam  Oehlenschlåger  om  Aftenen  sad  ved  Kla- 
veret og  foredrog  sine  kæreste  Sange,  hændte  det, 
at  hans  seks-syvaarige  Charlotte  listede  sig  ind  i  Stuen 
og  lyttede  til  Faderens  bløde  Stemme.  Faldt  Maane- 
skinnet  paa  hende,  lignede  hun  en  Alf,  som  blev  draget 
af  Tonernes  Magt. 

Adam  Oehlenschlåger  var  stolt  af  Barnets  musikalske 
Sans.  Han  tog  hende  ind  til  sig  og  sang  for  hende,  og 
snart  kunde  hun  klokkerent  gengive  alle  hans  Sange. 
Senere  maatte  Husets  Gæster  beundre  denne  spæde  Barne- 
stemme, der  klang  saa  indsmigrende  til  Klaverets  sprøde 
Toner.  »Fru  Pølse«  eller  »Byrnet«,  som  Forældrene  kaldte 
hende,  blev  efterhaanden  Digterhjemmets  Seværdighed  og 
fik  Sikkerhed  i  at  optræde.  Men  Alfebarnet  forsvandt, 
og  en  lille  bevidst  Virtuos  kom  i  Stedet. 

Charlotte  Oehlenschlåger  voksede  op  under  Modsæt- 
ningernes Tegn  i  et  Kunstnerhjem,  hvor  Ide  og  Virkelig- 
hed laa  i  Strid  med  hinanden.  Hun  var  sine  heftige  og 
lidenskabelige  Forældres  endnu  mere  heftige  og  liden- 
skabelige Førstefødte,  et  forkælet  Barn,  stridig  og  lunefuld, 
men  altid  tilgivet;  hun  lærte  tidlig  at  tro,  at  ingen  kunde 
modstaa  hende.     Hvad   hun  vilde,   det  gennemførte  hun. 

uden  at  tage  Hensyn  til  Forholdene;  naar  alt  gik  efter 
Ønske,  var  hun  barnlig  og  blid,  men  mærkede  hun  Mod- 
stand, rystede  hun  Huset  med  sin  Rasen.  Ro  og  Taal- 
modighed  var  dette  iltre  Væsens  Modsætninger;  hun  havde 
aldrig  lært  at  lyde  eller  at  rette  sig  efter  andre. 

Denne  Ragnhild,  som  enten  maatte  sejre  eller  dø, 
ejede  flere  af  den  Art  Talenter,  der  blænder  Overflade- 
Mennesker.  Hun  var  i  Samtale  koket,  vittig  og  morede 
ved  sin  skarpe  Evne  til  at  imitere  Næstens  Røst  og  Be- 
vægelser, en  Arv  fra  Moderens,  den  Hegerske  Slægt;  hun 
dansede,  sang  og  spillede  og  havde  stor  Færdighed  i  at 
manøvrere  med  andres  Tanker  —  endda  paa  fremmede 
Sprog.  Hvad  hun  sværmede  for  i  Dag,  omtalte  hun  en 
Maaned  efter  med  Foragt.  Altid  syntes  hun  at  mene, 
hvad  hun  i  Øjeblikket  sagde,  men  Ordene  havde  ligesom 
ikke  faaet  Tid  til  at  fæste  Rod  i  hendes  Indre ;  hun  kom 
idelig  i  Modsigelse  med  sig  selv. 

I  streng  Forstand  var  Charlotte  Oehlenschlåger  ikke 
smuk,  men  hun  var  egenartet  og  pikant,  lille  og  velskabt. 
Hun  lignede  ikke  Samtidens  unge  Piger,  for  der  var  ingen 
Stil  over  hendes  Væsen;  kæk,  hensynsløs  og  overmodig 
svævede  Datteren  af  Skjaldenes  Adam  fra  Bal  til  Bal, 
indtagende  mange,  stødende  andre  fra  sig,  farlig  og  dra- 
gende for  unge  Mænd  ved  sin  Erotik.  Den  fik  tidligt  et 
ublufærdigt  Udtryk;  der  er  noget  karakteristisk  i,  at  hun 
som  Barn  kyssede  en  elsket  Fugl  ihjel.  Hendes  Jævn- 
aldrende, Johanne  Luise  Påtges,  saa  hende  en  Aften 
agere  Elverpige  ude  paa  Ermelundshuset  hos  Fru  Anna 
Wexschall.  Hun  løsnede  sit  lange,  gule  Haar  og  skred  frem 
gennem  Havens  Gange  i  Maaneskinnet,  ikke  uvidende 
om,   at  denne   Allegori  paa  Sommernatten  klædte  hende. 

Johanne  Luise  Påtges  forundrede  sig  over  hendes  LivHg- 
hed  og  Frihed  og  blev  næsten  bange  for  hende,  fordi 
der  var  noget  i  Øjnenes  Udtryk,  som  hun  fandt  upassende; 
hun  vidste  ikke,  hvad  det  var,  men  maatte  uvilkaarhgt 
slaa  sine  Øjne  ned,  naar  hun  tahe  til  hende. 

Da  Charlotte  Oehlenschlåger  var  19  Aar  gammel,  for- 
lovede hun  sig  med  stud.  jur.  Eduard  Hvidt,  Søn  af  den 
store  Skibsreder,  Etatsraad  L.  N.  Hvidt.  Det  var  en  For- 
bindelse, som  maatte  glæde  Familiens  borgerlige  Elemen- 
ter; den  syntes  at  sikre  hende  en  solid  Fremtid  som 
Embedsmandsfrue.  Den  unge  Mand,  hun  blandt  Bal- 
salenes mange  Tilbedere  havde  givet  sit  Jaord,  tilhørte  et 
af  Byens  bedste  Huse,  hvor  borgerlig  Aand  og  Orden 
herskede,  og  hvor  man  derfor  ikke  med  ublandet  Glæde 
saa  den  tilkommende  Svigerdatter  udfolde  sig.  Eduard 
Hvidt  var  en  viljefast  Slider;  en  af  Charlottes  Veninder 
kalder  ham  »et  højst  retskaffent  Menneske« ;  ved  at  fri  til 
Charlotte  havde  han  uden  Tvivl  begaaet  sit  Livs  første 
Letsindighed,  der  maatte  betales  med  pinefulde  Timer. 
Han  maatte  finde  sig  i,  at  hun  viste  andre  unge  Mænd 
stor  Opmærksomhed,  naar  det  behagede  hende,  og  hos 
Svigerforældrene  hentede  han  næppe  Trøst;  hvis  nogen 
ønskede  Charlotte  mere  besindig  og  praktisk,  affejede 
Oehlenschlåger  Kritikken  ved  at  sige,  »at  de  vilde  gøre 
hans  Paradisfugl  til  en  Gaardhøne«. 

En  skønne  Dag  fløj  Paradisfuglen  bort  fra  Reden  paa 
Nørregade.  Med  Forlagsboghandler  Heinrich  Brockhaus 
og  hans  Kone,  som  under  et  Besøg  i  København  var  ble- 
ven charmeret  af  hende,  rejste  hun  imod  Eduard  Hvidts 
Ønske  til  Leipzig.  Ude  i  det  fremmede  fandt  hun  nye 
Mennesker,  hun  kunde  behage  eller  forarge,  og  blandt  de 

første  var  Digteren  Ludvig  Tieck.  Som  en  Mestersvøm- 
mer styrtede  hun  sig  ud  i  Selskabslivet  uden  Tanke  for 
andet  end  sin  Ungdom  og  Skønhed  og  spillede  paa  Tysk 
i  private  Kredse  den  friske  og  mest  mundrappe  af  alle 
Holbergske  Piger,  Pernille  i  »Den  Stundesløse«.  Hvorefter 
det  hele  endte  med,  at  Fru  Brockhaus  blev  jaloux,  og  saa 
maatte  Oehlenschlåger  rejse  ned  og  hente  sin  Lotte  hjem. 
Ikke  længe  efter  fik  Byen  indenfor  Voldene  en  hævet 
Forlovelse  at  snakke  om;  Familien  Hvidt  fik  sit  Lam 
tilbage,  og  Oehlenschlåger  beholdt  sin  Paradisfugl.  I 
Sommeren  1831  skrev  han  til  Tieck:  »Min  Datters  For- 
lovelse med  den  unge  Hvidt  er  opløst.  De  unge  Folk 
passede  heller  ikke  for  hinanden.  Hvidt  er  et  bravt  Men- 
neske, har  ogsaa  lært  noget,  er  flittig  og  ordentlig,  men 
er  heltigennem  prosaisk.  Han  holder  ikke  af  Spøg,  ikke 
af  Begejstring,  ikke  af  Musik;  i  sit  to  og  tyvende  Aar  er 

• 

han  allerede  som  Brudgom  vranten  og  knotten  som  en 
gammel  Ægtemand.  Det  gaar  ikke.  Lotte  er  Fyr  og  Flam- 
me. Enthusiastisk  og  ofte  vild  og  voldsom  i  sine  Følelser. 
Det  gaar  ikke.  De  har  givet  hinanden  Jaord  i  en  alt 
for  tidlig  Alder.  Nu  er  Baandet  —  ikke  sønderrevet  — 
men  venligt  og  mildt  opløst.  Hans  Familie  ønsker  det 
sandelig  ogsaa.  løvrigt  græder  Lotte  endnu  ofte,  fordi 
hun  har  brudt  med  ham  og  beklager  Tabet  af  en  Lykke, 
som  hun  aldrig  nød  —  saaledes  er  Kvinderne  I« 

Saadan  var  i  hvert  Fald  Charlotte  Oehlenschlåger. 
Da  hun  ikke  længere  havde  sin  brave  og  flittige,  men 
»prosaiske«  Kæreste  omkring  sig,  længtes  hun  efter 
ham.  I  sin  Fortvivlelse  skrev  hun  et  Brev  til  Familiens 
Husven,  Fuldmægtig  A.  E.  Boye,  og  bad  ham  gøre  et 
Forsøg    paa    at    hele    Bruddet  igen;    intet    karakteriserer 

Mennesker  bedre  end  deres  Breve,  særlig  de,  som  blev  til 
i  Lidenskab: 

Kiæreste  Boye! 
»Da  jeg  ikke  veed,  om  De  kommer  her  til  Middag, 
maa  De  tilgive,  at  jeg  plager  Dem  med  nogle  Linier,  som 
ikke  vel  taale  Udsættelse.  De  vil  sikkert  ikke  blive  vred, 
fordi  jeg  henvender  mig  til  Dem  herom,  thi  jeg  veed, 
hvor  trofast  en  Ven  De  er  os  Alle.  Jeg  har  nemlig,  som 
De  nok  selv  med  Deres  Forstand  har  kunnet  giætte,  me- 
get angret  mit  overilede  Skridt  og  har  i  Haab  om,  at 
det  kunde  blive  godt  igjen,  skrevet  til  Hvidt  og  sagt  ham, 
hvor  bedrøvet  jeg  er,  og  hvor  ubeskrivelig  jeg  ønskede, 
at  det  skulde  blive  ved  det  Gamle;  jeg  har  intet  Svar 
faaet  derpaa,  og  jeg  nægter  Dem  ikke,  jeg  har  den  Troe, 
at  det  er  hans  Fader,  som  holder  ham  tilbage;  thi  at  al 
Følelse  for  mig  allerede  hos  ham  skulde  være  udslukt, 
holder  jeg  ikke  for  rimeligt  og  naturligt;  thi  dertil  holdt 
han  for  meget  af  mig  før.  Nu  beder  jeg  Dem,  kiæreste 
Boye,  om  at  bevise  mig  det  Venskab  at  gaa  til  ham,  og 
sige  ham,  at  jeg  naturligviis  aldrig  engang  kunde  ønske, 
at  han  skulde  gjøre  noget,  som  kunde  skaffe  ham  hans 
Faders  Vrede,  men  at  dersom  han  endnu  holder  af  mig 
som  før,  han  [da]  slet  ikke  behøvede  at  lade  noget  Men- 
neske vide,  at  en  Forklaring  havde  mellem  os  fundet 
Sted,  og  at  jeg  slet  ikke  forlangte  at  see  ham  for  det 
første,  indtil  han  kunde  blive  enig  med  sin  Fader  derom ; 
men  desværre,  kiære  Boye,  det  vil  [han]  neppe  kunde 
[blive],  thi  hans  Fader  er  vist  saa  lykkelig  over  at  være 
mig  qvit,  saa  han  aldrig  giver  sit  Samtykke  til  en  Gien- 
forening;  jeg  indseer  ogsaa,  at  der  fra  Eduards  Side  ud- 
fordredes en   større   Kiærlighed,   end  jeg  kan    gjøre  For- 

dring  paa,  for  at  lade  ham  brouillere  sig  øieblikkelig  med 
sin  Fader,  thi  for  saa  slet  kan  jeg  ikke  holde  ham,  at 
han  kunde  være  uforsonlig  mod  sin  Søn;  men  leider  ces 
jours  de[s]  fétes  sont  passés,  hvor  Eduard  for  min  Skyld 
agtede  saadant  for  Ringe,  og  hvor  fortjener  jeg  det  ikke, 
at  han  ikke  mere  holder  af  mig,  som  har  krænket  ham 
saaledes  ved  min  øieblikkelige  Galskab,  som  neppe 
mere  vender  tilbage;  thi  jeg  har  betalt  for  dyre  Lærepenge. 

Min  kjære,  gode  Boye,  jeg  overlader  min  Skiæbne  nu 
til  Deres  Venskab;  jeg  er  overbevist  om.  De  vil  gjøre  for 
mig,  hvad  De  kan;  som  sagt,  Forlovelse  ønskede  jeg  paa 
ingen  Maade  skulde  finde  Sted,  dersom  han  ogsaa  øn- 
skede det  gamle  Forhold  tilbage;  det  vilde  kun  give  Folk  An- 
ledning til  mere  Snak,  og  hans  Forældre  Ret  til  at  behandle 
mig  med  mere  Kulde  endnu,  end  de  før  have  gjort  det. 

Jeg  reiser  formodentlig  med  Rinna  [Hauch]  til  Sorøe, 
og  [det]  vilde  være  herlig,  naar  jeg  kunde  tage  min  Eduards 
trofaste  Hjerte  som  en  hemmelig  Eiendom  med  mig;  jeg 
forlanger  intet  udvortes  Beviis;  men  denne  Tanke  er  for 
dristig ! 

Vær  nu  ikke  vred,  kiæreste  Ven,  for  dette  Venskab, 
som  jeg  fordrer  af  Dem ;  naar  det  er  Dem  mueHgt,  vil  De 
vist  hjelpe  til  at  trøste 

Deres  Dem  inderlig 

hengivne  Lotte. 

Men  Eduard  Hvidt  var  standhaftig,  og  ikke  længe 
efter  havde  Frøken  Charlotte  forvundet  sit  Tab  og  kastet 
sig  ud  i  en  anden  Forelskelse,  som  i  høj  Grad  var  hendes 
Forældre  imod.  Byens  mest  omtalte  unge  Skuespiller 
hed    paa  den  Tid    Ludvig  Phister.     Han  vakte  Opsigt 

baade  ved  sit  alsidige  Talent  og  sit  ekstravagante  Liv, 
der  medførte  en  Gæld,  som  oversteg  hans  Indtægt.  I 
Frederik  d.  VI's  København  kunde  en  Skuespiller  ikke 
uden  Kritik  holde  Tjener  og  Ridehest;  Phisters  Rygte  var 
ligesaa  tvivlsomt,  som  hans  skarpe  Tunge  var  uomtviste- 
lig. Denne  begavede  Stræber  traf  —  ifølge  hans  Udtalel- 
ser til  Nordmanden  Jonas  P.  Collet  —  en  Formiddag 
Charlotte  Oehlenschlåger,  og  allerede  om  Middagen  sagde 
han,  at  hun  skulde  blive  hans  Kone.  Det  var  just  den 
Fart  og  Dristighed,  som  tiltalte  hende!  Men  da  For- 
ældrene mærkede,  hvad  der  var  i  Gære,  blev  hun  forvist 
til  det  Hauchske  Hjem  i  Sorø.  Dog,  Phister  lod  sig  ikke 
skræmme.  Om  Natten  sadlede  han  sin  Hest  og  red  i 
skarpt  Trav  de  ti  Mil  for  at  mødes  med  sin  Elskede. 
Naar  Carsten  Hauch  vilde  forhindre  disse  natlige  Stævne- 
møder, opstod  voldsomme  Scener.  Den  ene  Dag  svor 
hun,  at  hun  aldrig  vilde  se  sin  Elskede  mere;  den  næste 
Nat  var  hun  sammen  med  ham  i  flere  Timer.  Engang 
maatte  Hauch  søge  Hjælp  hos  sin  Kollega  ved  Akademiet 
P.  Hjort,  hvem  han  vidste,  at  Charlotte  havde  Respekt 
for.  Hjort  fandt  hende  lukket  inde  i  det  største  Værelse; 
udenfor  korsede  Familien  sig  i  en  meget  angreben  Til- 
stand. Efter  tre  Timers  Parlamentering  skrev  hun  uden 
paa  et  lukket  Brev  til  Phister:  »Jeg  samtykker  i,  at  Prof. 
Hjort  aabner  dette  Brev,  meddeler  Indholdet  til  hvem,  han 
vil  og  handler  derefter«.  Men  Brevet  gik  kun  ud  paa,  at 
alle  hendes  Løfter  var  uden  Gyldighed;  de  maatte  kun 
opfattes  som  Skærm  imod  Forældrenes  Tvang.  Formen 
var  Lafontaines  Romaner  fuldkommen  værdig.  Omsider 
bad  Hauch  sig  fritaget  for  den  ubehagelige  Tilsynspost, 
og  saa  blev  Charlotte  hentet  hjem. 

Hjemme  i  Bispegaarden  paa  Nørregade  lykkedes  det 
hende  efterhaanden  som  sædvanlig  at  faa  sin  Vilje  tvun- 
get igennem;  Forældrene  opgav  til  sidst  Modstanden.  En 
Aften  kom  Oehlenschlåger  hjem  fra  Teatret  med  Phister 
ved  Haanden  og  sagde:  »Han*  har  spillet  fortræffeligt  i 
Aften,  han  er  en  god  Fyr,  og  jeg  har  lovet  ham,  han 
skal  blive  vores  Svigersøn«.  Og  saa  blev  Forlovelsen 
deklareret  under  almindelig  Glæde  og  Skaaldrikning.  Stem- 
ningen skiftede  let  i  Digterkongens  Hus. 

Da  Isen  var  brudt,  blev  Familiens  Syn  paa  Phister 
snart  forvandlet.  Han  ejede  en  betydelig  Evne  til  at 
indtage  de  Mennesker,  han  vilde  vinde;  han  var  sle- 
ben og  elegant  som  en  petit  maitre,  dertil  klog  og  mali- 
ciøs  og  ikke  banal.  Han  vidste  altid  at  finde  sig  et  sjæleligt 
Skjul,  hvorfra  han  kunde  iagttage  og  nyde  sine  Medmen- 
nesker, for  bagefter  at  benytte  dem.  Et  udpræget  For- 
standsmenneske  var  han;  der  er  for  hans  menneskelige 
Jeg  noget  karakteristisk  i,  at  han  paa  Scenen  kun  var 
uheldig  i  de  Roller,  hvor  han  skulde  virke  ved  jævn 
Følelse  alene.  Oehlenschlåger,  som  for  kort  Tid  siden 
havde  sagt  til  J.  P.  Mynster,  at  han  ikke,  saalænge  hans 
Øjne  var  aabne,  vilde  give  sit  Samtykke  til  Datterens 
Forbindelse  med  Phister,  befandt  sig  snart  udmærket  i 
hans  morsomme  Selskab,  medens  Fru  Oehlenslåger,  altid 
stærk  i  Kærlighed  saa  vel  som  i  Vrede,  havde  travlt  med 
at  forsikre  Vennerne  i  Sorø,  at  de  unge  Mennesker  »stærkt 
og  sjældent  elskede  hinanden«,  og  at  Phister  »mod  alle 
Julemærker  var  et  meget  godt  Menneske,  men  uhyre 
heftig  og  meget  stolt  .  .  .  Aldrig  i  Verden  er  nogen  fal- 
skere omtalt  end  han  .  .  Jeg  udbryder  saare  ofte  som 
Bera  om  »Hagbarth  og  Signe«:  Havde  jeg  vidst,    at    den 

Kiærlighed  var  saa  stærk,  jeg  havde  da  vist  aldrig  stridt 
med  dem«.  Fru  Oehlenschlåger  var  overbevist  om,  at 
Ægteskabet  vilde  blive  lykkeligt:  »Men  for  at  det  skulde 
kunne  blive  det,  maatte  Lotte  have  samme  Virkekreds 
som  han,  især  da  hun  sværmer  for  den,  og  deri  har  vi 
ei  villet  hindre  hende«.  Dette  blev  skrevet  en  Maanedstid 
efter  Forlovelsen  og  atter  en  Maanedstid  senere,  paa  Oeh- 
lenschlågers  Fødselsdag  i  1832,  blev  det  unge  Par  hjemme- 
viet  i  Bispegaarden  af  Stiftsprovst  Clausen. 

Charlotte  Phister  behøvede  ikke  at  rase  for  at  faa  sit 
seneste  Indfald  gennemført;  med  de  Forbindelser,  hun 
havde,  stod  alle  Døre  til  Teatret  aabne.  Hendes  ivrige 
Moder  betroede  P.  Hjort  i  Sorø,  at  baade  Jomfru  Henriette 
Jørgensen  og  Instruktør  Frydendahl  var  tilfreds  med 
Charlottes  Prøver,  og  da  C.  N.  Rosenkilde  udtalte  sig 
tvivlende  om  hendes  Talent  og  endog  tilføjede,  at  han 
»ikke  havde  ringeste  Agtelse  for  Oehlenschlågers  Dom  om 
Skuespiller-Evner«,  tilkendegav  Fru  Oehlenschlåger  ham  i 
et  meget  skarpt  Brev,  at  Charlottes  Sanglærer,  Prof.  Siboni, 
havde  billiget  Planen,  og  at  hun  havde  mere  Tillid  til  Phi- 
sters  Dom  end  til  Rosenkildes.  løvrigt  mente  Fru  Oeh- 
lenschlåger, at  »Retfærdiggørelsen  for  at  Oehlenschlågers. 
Datter  gik  til  Teatret  laa  deri,  at  hun  elskede  sin  Mand 
og  havde  Lyst  og  Tilbøjelighed  til  at  blive  Skuespillerinde.« 

Paa  dilettantisk  Vis  vidste  hun  ikke  selv,  hvad  hun 
vilde  spille.  Man  talte  først  om,  at  hun  burde  de- 
butere i  et  Sangparti,  f.  Eks.  i  »Figaros  Bryllup«  eller 
»Ungdom  og  Galskab«,  men  til  sidst  fandt  man  det  klo- 
gest, at  lade  hende  forsøge  sig  i  en  mindre  fordrende 
Skuespilrolle,  der  svarede  til  hendes  Væsen,  og  omsider 
faldt  Valget  paa  Josepha   i   Kotzebues    Lystspil    »Armod 

og  Højmodighed«,  som  ikke  var  opført  i  seksten  Aar. 
Det  var  paafaldende  at  vælge  et  Stykke  netop  af  Kotze- 
bue,  hvis  Komedier  paa  den  Tid  endelig  var  et  tilbagelagt 
Stadium  paa  den  danske  Scene,  og  Publikums  Protest 
udeblev  heller  ikke;  men  i  »Armod  og  Højmodighed« 
havde  Oehlenschlåger  for  over  30  Aar  siden  i  sin  Skue- 
spillertid vundet  sine  eneste  sceniske  Laurbær,  og  rime- 
ligvis kunde  den  fantasifulde  Familie  nu  ikke  modstaa 
Overtroen.  Dersom  ethvert  Menneske  evnede  at  frem- 
stille sig  selv  paa  Scenen,  maatte  Josephas  Rolle  synes 
passende  for  Charlotte  Phister;  den  skal  spilles  som  en 
kaad  og  vittig  Backfisch,  der  altid  har  rappe  Svar  paa 
rede  Haand ;  Taarer  staar,  som  hun  siger,  »i  høj  Pris  hos 
hende«.  Hun  behages  af  enhver  elskværdig  Mand  og 
lader  sig  gerne  sige  smukke  Ord. 

Debuten  blev  imødeset  med  stor  Spænding,  den  var 
en  københavnsk  Begivenhed,  som  det  bedste  Selskab  vilde 
overvære.  Direktionen  kunde  roligt  ansætte  den  paa 
Aarets  daarligste  Teateraften,  Dagen  før  Lillejuleaften 
1832;  Huset  blev  udsolgt  alligevel.  Debutantens  Veninder 
i  Parkettet  glædede  sig  til  at  se  hende,  ikke  mindst  i 
Scenen  med  Phister,  der  spillede  en  Tjener;  hun  kunde 
sagtens  spille  Komedie,  mente  de;  de  havde  jo  selv  hørt 
hende  »tale  efter  Folk«  og  moret  sig  storartet  derover.  — 
Men  de  forvekslede  Imitationstalentet  med  den  egentlige 
Fremstillingsevne. 

Charlotte  Phisters  første  Optræden  blev  en  Skuffelse, 
ogsaa  for  hende  selv.  Tænk,  at  det  virkelig  var  saa 
svært!  Det  saa  saa  nemt  ud.  Skuespillerne  havde  ofte 
været  en  Skive  for  hendes  Vid,  naar  hun  sad  nede  i 
Salen   som   Tilskuer.     Men  nu  opdagede  hun,   at  det  var 


121 

vanskeligere  at  tale  og  bevæge  sig  paa  en  Scene,  end  hun 
havde  troet.  Det  var,  som  om  den  baade  slugte  og  ud- 
leverede hende.  Hendes  Selvsikkerhed  blev  slaaet  ned  af 
en  Lammelse  af  alle  Organer;  hun  manglede  ligesom  Klør 
til  at  holde  sig  fast.  Men  derved  dræbtes  det  Lune,  hun 
i  sit  Selvsværmeri  troede,  vilde  bære  hende  paa  en  Latter- 
bølge over  alle  Skær.  Skønt  hun  gjorde,  hvad  man  med 
et  daarhgt  Udtryk  kalder  for  »Lykke«,  og  skønt  Pressen 
gav  hende  et  Moratorium,  følte  hun  selv  —  og  sagde  til 
J.P.Mynster  —  at  hun  havde  ydet  noget  »Jux«.  For- 
øvrigt gav  Genoptagelsen  af  det  Kotzebueske  Stykke  An- 
ledning til  en  heftig  Kamp  mellem  Applaus  og  Hyssen; 
dog  var  det  Klapperne  mindre  vigtigt,  skrev  »Kjøben- 
havns-Posten«,  at  haandhæve  Forfatterens  forlængst  udaf 
Kursen  satte  Ære  end  at  ytre  sig  mod  et  Mishag,  de 
netop  den  Aften  fandt  »mindre  passende«.  Men  det  Bi- 
fald, som  man  fandt  mindre  passende  ikke  at  yde  Digter- 
kongens Datter,  kunde  ikke  dække  over  den  indre  Tom- 
hed, hun  følte.     Hun  manglede  Besiddelsens  Glæde. 

Kun  én  Gang  spillede  Charlotte  Phister  denne  Rolle, 
og  siden  kom  »Armod  og  Højmodighed«  aldrig  paa  det 
kgl.  Teaters  Plakat.  Men  da  hendes  udadvendte  Natur 
intet  Udbytte  havde  af  Erfaringer,  var  hun  to  Maaneder 
senere  igen  parat  til  at  forsøge  sig,  dennegang  i  et  Sang- 
parti,  Heltinden  i  »Lirespillerinden  Fanchon«,  et  vammelt- 
sentimentalt  fransk  Syngestykke,  hvis  Succes  paa  det 
danske  Teater  skyldtes  den  da  afdøde  Madame  M.  E. 
Zinck,  som  vore  Oldeforældre  beundrede  i  Titelrollen. 
Men  baade  deri  og  i  Tryllespillet  »Cendrillon«,  den  næste 
af  Mad.  Zincks  Roller,  Charlotte  Phister  spillede,  viste  det 
sig,   at  hendes   Energi   og  Trods   ikke   kunde   fyldestgøre 

Scenens  Fordringer.  Hun  lignede  en  forskrækket  Due, 
der  lige  er  sluppet  ud  af  Slaget;  Øjnene  var  snart  bøn- 
faldende, snart  forskræmte,  hendes  Hovedbevægelser  var 
hastige  og  bratte,  som  hos  et  Barn,  der  stjæler  sig  til 
noget,  og  hendes  Rødme  kunde  Sminken  næppe  dække. 
Den  Hyldest,  hun  modtog,  særlig  da  hun  efter  et  for- 
gæves Forsøg  slap  igennem  en  af  Fanchons  Arier,  kunde 
ikke  betragtes  som  et  Bifald  for  Sangerinden,  men  som 
en  Deltagelse  for  Digterens  Datter,  Stemningen  i  Teatret 
bevægede  ham  til  et  Digt,  hvoraf  et  Vers  lyder: 

>Jeg  stod  beklemt,  da  for  et  samlet  Folk 
Du  ængstlig  traadte  frem  som  bange  Qvinde; 
Dog  var  din  Røst  alt  Hiertets  Tolk, 
Og  mangen  Taare  saae  jeg  rinde.« 

I  et  Brev  til  P.  Hjort  roste  J.  P.  Mynster  hendes  Sang- 
stemme, men  i  de  muntre  Partier  forekom  hendes  Tale- 
stemme ham  paafaldende  pjattet:  »Jeg  skulde  efter  denne 
Forestilling  troe,  at  hun  er  meest  skikket,  ikke  til  de 
muntre  Roller,  som  hun  selv  har  meent,  ikke  til  de  tra- 
giske, som  hendes  Flader  i  den  sidste  Tid  har  meent,  men 
til  de  naiv  rørende.  Hun  fik  iøvrigt  et  Bifald,  som  man 
vel  kunde  kalde  forskrækkeligt,  ikke  blot  fordi  det  var 
saa  stærkt,  men  fordi  overdreven  uretfærdig  Roes  frem- 
kalder ligesaa  uretfærdig  Dadel.  Ellers  har  hun  hidtil  i 
sin  Ægtestand  skikket  sig  vel,  og  det  vil  uden  Tvivl  gaae 
godt  saalænge  den  forestaaende  Rolle  ved  Lyst  og  Frygt 
kan  tilstrækkeligen  sysselsætte  hende.     Siden  —  ?« 

De  sidste  Linjer  røber  et  dybt  Kendskab  til  Charlotte  Phi- 
sters  Natur;  Ordet  siden  virker  næsten  profetisk.  Hendes 
tomme  Energi  maatte  beskæftiges  udefra;  Hverdagslivet 
kedede  hende,  hun  var  endnu  ikke  modnet  til  en  Hustrus 

og  Moders  Gerning.  Da  hun  havde  spillet  sin  fjerde  og 
sidste  Rolle,  Julie  i  Du  vals  Lystspil  »Det  sælsomme  Lot- 
teri«, hvori  hun  i  en  Forklædningsscene  fik  Lejlighed  til  at 
kokettere  med  sine  Sprogkundskaber,  forventede  hun  straks 
at  blive  ansat  som  kgl.  Skuespillerinde.  Publikums  ved- 
holdende kritikløse  Hyldest  gav  hende  Mod  til  at  tro,  at 
Læretiden  var  udstaaet,  og  at  Beviset  for  hendes  sceniske 
Evner  var  ført.  Hendes  Personlighed  var  paa  en  Maade 
gaaet  op  i  det  skønne  Blændværk,  som  Publikums  Be- 
gejstring er.  Men  nu  begyndte  Skuffelserne  at  jage  hende 
ud  af  Illusionernes  Rige.  Efter  de  aflagte  Prøver  turde 
Direktionen  ikke  indstille  hende  til  Ansættelse:  den  op- 
fordrede hende  end  ikke  til  at  blive  ved  Teatret,  men 
overlod  hende  paa  Forespørgsel  selv  at  bestemme,  om 
hun  »som  Elev  vilde  uddanne  sine  Evner«.  Dette  Brev 
saarede  hendes  Forfængelighed,  og  i  Vrede  begik  hun  den 
Fejl  at  gaa  udenom  Direktionen  og  skrive  direkte  til  Fre- 
derik d.  VI  for  at  anraabe  om  »hans  naadige  Beskyttelse, 
uden  hvilken  hun  maatte  opgive  sine  gladeste  Forhaab- 
ninger,  thi  efter  den  Opdragelse  og  Dannelse,  hun  havde 
nydt,  vilde  hun  anse  det  utaknemligt  mod  sin  Fader  at 
modtage  Ansættelse  som  Elev«.  Men  Kongens  Resolution 
gik  ud  paa,  »at  det  skulde  have  sit  Forblivende  med  Di- 
rektionens Bestemmelse«.  Denne  var  dermed  afskaaret 
fra  et  eventuelt  Tilbagetog;  hun  havde  selv  fremkaldt  sin 
Skæbne. 

Der  blev  nu  Graad  og  Tænders  Gnidsel  i  Familien.  Den 
eneste  nevtrale  var  Phister;  han  egnede  sig  bedre  til  at  puste 
til  Ilden,  end  til  at  rage  Kastanjer  ud  af  den.  Fru  Oeh- 
lenschlåger  var  som  altid  uforfærdet  som  en  Løvinde:  »Man 
har  ikke  behandlet  os  ærligt«,  skrev  hun  til  Teaterdirektør 

Chr.  Molbechs  Kone,  »Haanen  kom  os  ganske  uforberedt«. 
Hun  mente,  at  have  haft  Grund  til  at  tro,  at  Molbech  var 
Charlottes  beskyttende  Ven  i  Direktionen.  Hun  havde  selv 
hørt  ham  sige,  at  Teatervæsenet  gennem  Charlotte  havde 
faaet  fornyet  Interesse  for  ham.  Charlotte  havde  ikke  valgt 
Skuepladsen  for  Brødets  Skyld;  hun  var  »en  Gren  af  en 
herlig  Stamme«.  —  Men  Adam  Oehlenschlåger  brugte  ikke 
den  bebrejdende  Tone;  han  søgte  at  faa  en  fredelig  Ord- 
ning gennemført  og  sendte  Direktionen  et  Brev,  som  gør 
hans  Faderhjerte  Ære: 

1833,  24.  August. 

»Ved  min  Hiemkomst  fra  en  lille  Udenlandsreise  har 
jeg  erfaret,  at  den  Kongelige  Theaterdirection  ikke  har 
troet  at  burde  antage  min  Datter  Charlotte  Phister  endnu 
som  fast  Skuespillerinde,  men  som  Eleve,  og  at  hun  har 
vægret  sig  ved  at  modtage  dette  Tilbud,  Som  hendes 
Fader,  hvem  hendes  Fremtidsvel  naturligviis  ligger  sær- 
deles paa  Hiertet,  vover  jeg  i  denne  Anledning  at  giøre 
den  Kongelige  Theaterdirection  mit  allerærbødigste  For- 
slag, hvorved  man  muligen  endnu  kunde  blive  enige. 

At  Directionen  ikke  meer  vil  binde  sig  til  at  modtage 
et  Subject  for  Livstid,  om  hvis  Talenter  endnu  intet  ganske 
bestemt  kan  siges,  at  en  Skuespillerinde  bør  antages  først 
paa  Prøve  —  det  er  vist  fuldkommen  rigtigt.  Og  hertil 
er  min  Datter  ogsaa  villig;  hun  vil  gierne  lade  sig  enga- 
gere saaledes,  med  hvilken  Løn  Directionen  selv  bestem- 
mer; kun  ikke  som  Eleve.  Dette  Ønske  synes  mig  ogsaa 
billigt.  Hun  er  ikke  længer  i  Elevealderen,  men  to  og 
tyve  Aar  gammel,  og  hvad  hun  især  mangler  er  Mod  og 
Øvelse  paa  Theatret;   men  ingen   særdeles   privat  Under- 

viisning,  uden  fremdeles  i  Musik;  hvori  hun  alerede  har 
havt  saa  god  Veiledning  af  Herr  Professor  Siboni,  at  hun, 
efter  den  almindehge  Mening,  synger  reent  og  smukt,  og 
alerede  med  saa  godt  et  Foredrag,  at  Herr  Fløitespiller 
Petersen  troede  at  have  Medhielp  af  hende  ved  sin  Aften- 
underholdning^, da  Publikum  havde  hørt  hende  i  Fan- 
chon  førstegang.  Hun  har  lært  at  dandse  saa  godt,  som 
man  sædvanlig  forlanger  det  af  en  Skuespillerinde,  hun 
spiller  Fortepianet  med  megen  Færdighed.  Hun  forstaaer 
fuldkommen  vel  dansk,  tydsk,  fransk,  engelsk,  og  noget 
italiensk;  hun  har  fra  sin  Barndom  af  i  den  bedste  Sel- 
skabskreds erhvervet  sig  den  Anstand  og  fine  Tone,  som 
ingen  ved  Theatret  som  Eleve  kan  lære,  hvis  den  ikke 
var  der  i  Forveien.  Poesie  og  Kunst  ere  ligeledes  fra 
Barndommen  af  blevne  hende  en  anden  Natur;  og  hvad 
en  dannet  Forstand  og  Smag  angaae,  saa  vover  jeg  at 
troe  med  de  Fleste,  som  kiende  hende,  at  hun  ikke  viger 
for  Mange.  — 

At  det  i  disse  Forhold,  i  denne  Alder  vilde  ydmyge  og 
nedslaae  hende,  at  blive  anset  som  Eleve,  vil  den  ærede 
Direction  vist  ikke  ansee  som  en  Følge  af  for  store  Præ- 
tensioner. Hendes  Bøn  —  og  min  —  er  derfor,  at  hun 
for  det  første  maae  blive  ansat  som  Skuespillerinde  paa 
Prøve,  og  imidlertid  gaae  i  Rang  med  de  andre  Skuespil- 
lerinder og   nyde   deres   Fordele,   det  vil  sige:  Adgang  til 

*  Den  10.  Marts  1833  optraadte  Charlotte  Phister  ved  Kgl.  Kapel- 
musikus Petersens  Aftenunderholdning  paa  Teatret.  Hun  sang  Faderens 
Romance  »Den  musikelskende  Landsbypige«,  hvortil  J.  P.  E.  Hartmann 
havde  skrevet  Musikken.  Den  24.  Marts  s.  A.  sang  hun  »Cavatine  og 
Chor  af  Wilhelm  Tell«  ved  en  Aftenunderholdning  til  Indtægt  for  Mu- 
sikconservatoriet,  ved  hvilken  Lejlighed  forøvrigt  de  senere  Skuespillere 
Carl  Hagen  og  Betty  Smidt  optraadte  for  første  Gang. 

Actricelogen   og   Fritagelse   for  at   gaae   ind  i   Syngestyk- 
kerne  som  Choristinde. 

Hvad  nu  hendes  alerede  aflagde  Prøver  angaae,  saa 
vover  jeg,  uden  at  beskyldes  for  blind  Faderkiærlighed, 
at  troe,  at  de  have  beviist  Talent  for  Theatret ;  især  naar 
hun  har  aflagt  den  altfor  store  Frygt,  hvilken  kun  vilde 
voxe,  naar  hun  følte  sig  altfor  stærkt  tilbagesat.  Publicum 
har  modtaget  hende  med  Bifald  —  og  et  Par  Gange  med 
et  forhen  uhørt,  stormende  Bifald.  Skiøndt  nu  vel  noget 
af  dette  kan  tilskrives  særdeles  Omstændigheder,  tilkom- 
mer dog  vist  en  god  Deel  hende  selv,  da  Huset  fire  Gange 
for  hendes  Skyld  har  været  propfuldt. 

Efter  mit  Skiønnende  har  hun  især  Anlæg  til  det 
Naive,  det  Rørende  og  maaskee  til  det  Tragiske,  hvilket 
hun  især  viste  i  Fauchon  og  den  første  Akt  i  Cendrillon. 

Dame  og  Dandsescenen,  i  den  klingrende  Frost  i  Vin- 
ter, i  den  tynde  Dragt,  —  (i  en  betænkelig  Tilstand) 
uøvet,  første  gang  for  et  stort  Publicum  —  kunde  natur- 
ligviis  ikke  være  fuldkommen. 

Hun  vil  formodenlig  bedst  komme  til  at  spille  sHge 
Roller  som  Madame  Kraghs^;  ogsaa  i  Madame  Wexschalls^ 
Fag  vil  hun  kunne  indtræde ;  og  Theatret  trænger  visselig 
til  flere  Subjecter,  som  i  paakommende  Tilfælde  ere  istand 
til  at  doublere  slige  vigtige  Fag. 

I  Haab  om  Tilgivelse  for  at  jeg  blander  mig  i  en  Sag, 
hvortil  Natur  og  Forhold  opfordre  mig,  henlever  jeg  Di- 
rectionens  allerærbødigste 

A.  Oehlenschlåger.« 


^  Sangerinden  Boline  Margrethe  Kragh,  født  Abrahamsen,  1810 — 39. 
-  Den  senere  Fru  Anna  Nielsen,  f.  Brenøe. 

Hvis  Professor  Christian  Molbech  tidligere  havde  kaldt 
Charlotte  Phister  »et  aandfuldt  Væsen,  der  havde  aflokket 
ham  Taarer«,  og  sagt,  »at  Teatret  gennem  hende  havde 
faaet  fornyet  Interesse  for  ham«,  hvad  Fru  Oehlenschlåger 
paastaar  i  det  citerede  Brev  til  hans  Kone,  maa  det  ikke 
have  været  behageligt  for  ham  som  Medlem  af  Direk- 
tionen at  forme  dens  Svar: 

1833,  9.  September. 
»Directionen  har  modtaget  Hr.  Professorens  Skrivelse  af 
24.  Aug.,  hvori  De  paa  Deres  Datters,  Mad.  Ch.  Phisters 
Vegne,  andrager  paa,  at  hun  i  Stedet  for  at  antages  som 
Eleve  ved  det  Kgl.  Theater,  hvortil  hun  ei  kan  finde  At- 
traa,  maatte  for  det  første  blive  ansat  som  Skuespillerinde 
paa  Prøve,  med  hvilken  Løn,  Directionen  maatte  finde 
det  passende  at  indstille  hende  til.  Uagtet  Directionen 
ingenlunde  tvivler  om,  at  Hr.  Prof.s  Datter  har  den  Dan- 
nelse og  de  Kundskaber  og  Færdigheder,  hvilke  De  i 
Deres  Skrivelse  anfører  som  Grund  til,  at  hun  maatte 
føle  sig  ydmyget  ved  Ansættelse  som  Eleve,  kan  den,  for 
saavidt  som  disse  Færdigheder  vel  understøtte,  men  ingen- 
lunde udgjøre  Udøvelsen  af  den  sceniske  Konst,  ikke  an- 
tage, at  Madame  Phister  aliene  ved  hendes  Færdighed  i 
Sprog,  Musik,  Dands  og  andre  Talenter  og  Kundskaber, 
kunde  være  beføiet  til  den  Mening  at  kunne  fremtræde  i 
samme  Stilling,  som  en  allerede  i  flere  Aar  i  Konsten 
ovet.  Directionen  maa  navnligen  gjøre  Hr,  Prof.  opmærk- 
som paa,  at  den  Skole,  Deres  Datter  kan  behøve  længere 
Tids  Øvelse  i,  netop  er  den  sceniske  Action  i  Forbindelse 
med  det  declamerende  Foredrag;  og  den  har  efter  de  ved 
Mad.  Phister  i  hendes  Debut  Roller  aflagte  Prøver,  uagtet 

den  ingenlunde  vil  negte  hende  i  disse  at  have  yttret  visse 
Anlæg  for  Theatret,  som  muligen  kunde  opnaae  en  Grad 
af  Dannelse,  der  i  Tiden  kunde  sætte  hende  i  Stand  til 
at  soutenere  en  Skuespillerindes  Plads,  ikke  kunnet  finde 
disse  Anlæg  fra  Spillets  og  Declamationens  Side  saa  af- 
gjorte og  udviklede,  at  den  saae  sig  istand  til  at  kunne, 
efter  Mad.  Ph.s  Ansøgning,  indstille  hende  til  Ansættelse 
som  Kongl.  Skuespillerinde,  men  overlod  til  hende,  om 
hun  ved  Indtrædelse  som  Eleve  vilde  søge  Leilighed  til 
at  erhverve  den  til  en  saadan  Ansættelse  fornødne  Øvelse 
og  Modenhed.  I  det  hun  nu  yttrer  sin  Ulyst  hertil,  men 
attraaer,  og  ved  Hr.  Prof.  frembær  sit  Ønske,  at  ansættes 
som  Skuespillerinde  paa  Prøve,  synes  hun  at  være  uvi- 
dende om,  at  denne  Ansættelse  egentlig  kun  er  et  fore- 
løbigt Trin  til  den  Kgl.  Skuespillerindes  Post,  som  aliene 
er  indført  for  at  forvisse  sig  om,  at  den  i  flere  Aar  ved 
Theatret  dannede  Eleve  vil  vedblive  paa  den  begyndte 
Bane  og  i  den  som  Eleve  udviste  Flid,  Nøiagtighed  og 
Orden,  uden  dog  at  derved  gives  Vedkommende  Adkomst 
til  Pension,  saafremt  Prøvetiden  ikke  maatte  føre  til  fast 
Ansættelse.  Heller  ei  har  man  Exempel  ved  Theatret  paa, 
at  nogen  Skuespiller  eller  Skuespillerinde  paa  Prøve  ikke 
havde  opnaaet  den  faste  Ansættelse  efter  Prøveaarenes 
Udløb.  At  indstille  Mad.  Phister  til  Skuespillerinde  paa 
Prøve  vilde  derfor  være  omtrent  det  samme,  som  at  ind- 
stille hende  til  Kongl.  Skuespillerinde,  hvilket  hun  i  hiin 
Qualitet  ogsaa  er;  og  dertil  har  Directionen  efter  sit  Skjøn- 
nende  ikke  kunnet  ansee  hende  for  allerede  at  være  qua- 
lificeret.  Hans  Majestæt  Kongen  har,  efterat  Madame  Phi- 
ster havde  henvendt  sig  umiddelbart  til  Allerhøistsamme 
med  Ansøgning  om  en  saadan  Ansættelse,  i  allernaadigst 

Resolution  til  Directionen  af  17.  Aug.  bekræftet  dens  Svar 
paa  Madame  Phisters  første,  Directionen  tilstillede  An- 
dragende, og  Directionen  maatte  sætte  sig  selv  i  et  lidet 
fordeelagtigt  Lys,  om  den  umiddelbart  efter  at  have  taget 
en  af  Hans  Majestæt  bifaldet  Bestemmelse  og  uden  nogen 
sildigere  indtraadt  Grund,  vilde  indkomme  med  en  aller- 
underdanigst Indstilling,  som  den  for  to  eller  tre  Uger 
siden  ikke  fandt  sig  beføiet  til  at  gjøre. 

I  det  nu  Hr.  Professoren  i  Deres  Skrivelse  selv  anfører, 
at  hvad  der  mangler  Deres  Datter  paa  Scenen  er  ikke 
Underviisning  i  nogen  særdeles  Konst  eller  Færdighed, 
som  er  tjenlig  for  en  Skuespillerinde,  men  »Mod  og  Øvelse 
paa  Theatret«,  saa  synes  De  derved  netop  enig  med  Di- 
rectionen, der  hverken  frakjender  Deres  Datter  de  Aands- 
gaver  og  Færdigheder  eller  den  Dannelse  for  det  selskabe- 
lige Liv,  som  enhver  hos  hende  vil  vente  sig;  men  der- 
imod troer  hende  endnu  fjernet  fra  at  besidde  den  Øvelse, 
det  Herredømme  over  sig  selv,  den  Fortrolighed  med 
Theatret  og  den  hele  routinerede  Færdighed  i  Scenens 
mimiske  og  declamatoriske  Konst,  som  en  Skuespillerinde 
maa  eie.  For  at  erhverve  disse  Egenskaber,  forudsat 
endog  at  Anlæggene  dertil  hvile  uudviklede  hos  hende, 
kan  hun  maaskee  behøve  flere  Aar,  og  med  hvilken  Bil- 
lighed imod  Theatrets  allerede  i  rum  Tid  ansatte  Skue- 
spillerinder, der  som  Elever  have  maattet  gjennemgaae  en 
undertiden  lang  Række  Prøveaar,  vilde  Direktionen  kunne 
indstille  Mad.  Phister  til  Kgl.  Skuespillerinde  efter  nogle 
faa  Debut-Roller,  hvis  Udførelse  fra  Actionens  Side  var 
høist  uliig,  og  hvori  de  stærke  Bifaldsyttringer,  hun  mod- 
tog af  Publicum,  upaatvivlelig  mere  maa  tilskrives  den 
høist  naturlige  Interesse  og  Deeltagelse,   som  hendes  Per- 

9 


130 

son  og  hendes  Forhold  til  en  af  Nationen  med  saa  megen 
Føie  hyldet  og  æret  Digter,  tillige  understøttet  ved  en  be- 
hagelig og  udtryksfuld  Syngestemme,  end  en  mægtig  hen- 
rivende Virkning  af  hendes  Spil.  Directionen  tør,  i  Hen- 
seende til  Grunden  for  dens  Svar  paa  Mad.  Phislers  An- 
dragende om  umiddelbar  Ansættelse  som  Kgl.  Skuespiller- 
inde, roligen  appellere  til  det  samme  Publicum,  der  op- 
muntrede hende  i  hendes  Debut-Roller;  og  den  maa  er- 
klære Hr.  Prof.,  at  det  aldrig,  hverken  under  Løbet  af 
forrige  Saison,  da  hun  udførte  disse  Roller,  eller  efter  den 
Tid  er  kommet  Directionen  i  Tanke,  at  Madame  Phister 
for  Øieblikket  vilde  vente  sig  eller  anholde  om  anden 
Ansættelse  ved  Theatret  end  den  sædvanlige  Stilling  som 
Eleve.  At  Directionen  baade  med  Hensyn  til  hendes  per- 
sonlige Forhold  og  til  hendes  erhvervede  Færdigheder  paa 
enhver  mulig  Maade  vilde  i  denne  hendes  Dannelses-  og 
Prøve-Tid  have  lettet  hende  samme,  og  derfor  i  Betragt- 
ning af  hine  særdeles  Omstændigheder  fritaget  hende  for 
at  deeltage  i  Chortjenesten  og  i  stumme  eller  ganske  ube- 
tydende Roller,  troer  den  Hr.  Professoren  forud  vilde  have 
været  overbeviist  om. 

Directionen  maa  iøvrigt  bede  Hr.  Professoren  være  for- 
sikkret  om,  at  den  alt  for  vel  føler,  hvad  Theatret  skylder 
Dem  og  erkjender,  hvor  talentfuld  og  heldig  en  Skue- 
spiller, det  eier  i  Hr.  Phister,  til  at  den  ikke  skulde  have 
gjort  sig  en  Fornøielse  af  at  opfylde  et  Ønske  af  Dem  og 
Deres  Datter,  hvis  den,  med  Hensyn  til  de  udvortes  For- 
hold og  Vilkaar,  saae  nogen  Mulighed  deri,  uden  at  handle 
imod  de  ved  Theatret  gjeldende  ved  Kgl.  Resolutioner  be- 
kræftede Anordninger  og  Regler.« 

II 

Charlotte  Phister  var  en  receptiv  Natur,  som  i  Gengi- 
velsen af  det  tillærte  var  uden  Dybde.  Hendes  Imitations- 
talent  var  ikke  bundet  til  den  egentlige,  sceniske  Frem- 
stillingsevne ;  den,  der  ejer  den  Evne,  begynder  altid  indefra, 
og  først,  naar  han  eller  hun  har  set  Figuren  for  sit  indre  Øje, 
kommer  i  anden  Række  de  individuelle  Udtryksformer, 
hvorigennem  dens  Særheder  skal  overføres  til  Tilskuerne. 
Men  den,  som  ejer  et  Imitationstalent,  begynder  udefra, 
eftergør,  hvad  der  aabenbarer  sig  for  Sanserne,  og  tegner  et 
ydre  Billede  uden  at  give  nogen  Oplysning  om  eller  For- 
klaring af  det  aandelige.  For  denne  rene  Form  af  Imita- 
tionstalentet  er  det  for  saavidt  ligegyldigt,  om  det  efterlig- 
nede Objekt  er  et  Menneske,  et  Dyr  eller  en  Ting.  Udbyttet 
for  Tilhørerne  vil  være  af  samme  Værdi,  hvad  enten  »Kunst- 
neren« eftergør  en  bekendt  Person  i  Gang  og  Tale,  eller 
han  bjæffer  som  en  Hund,  skryder  som  et  Æsel  eller  galer 
som  en  Hane.  Men  hvis  man  af  et  Kunstværk  forlanger, 
at  det  skal  være  en  Helhed  og  et  Udtryk  for  Kunstnerens 
Personlighed,  og  at  det  skal  kunne  overføre  et  aandeligt 
Indtryk  fra  den  ene  Sjæl  til  den  anden,  kan  disse  Imita- 
tionsprodukter  ikke  betragtes  som  Kunst.  De  er  kun  Ud- 
tryk for  et  Slags  »selskabeligt  Talent«,  der  som  sin  Forud- 
sætning forlanger  en  skarp  lagttagelsessans  for  Former  og 
Lyde.  I  Teaterhistorien  er  Charlotte  Phister  Typen  paa 
den  dannede  Dame,  som  af  en  ydre  Aarsag  drages  mod 
Teatret  og  tror,  at  et  morsomt  Diletantteri,  Lyst  eller  For- 

bindeiser  kan  fyldestgøre  Scenens  Fordringer.  Men  Kun- 
sten støder  uden  Barmhjertighed  den  Type  fra  sig. 

Ligesom  Ragnhild  maatte  hun  sejre  eller  dø;  hun 
sejrede  ikke.  Stolt  vendte  hun  Teatret  Ryggen  og  søgte 
at  finde  Lykken  i  sit  Hjem  som  Hustru  og  Moder.  Men 
ogsaa  der  ventede  Skuffelser  og  Modgang;  kun  den,  der 
lever  i  Fred  med  sig  selv,  er  lykkelig.  Efter  Livet  i  Bal- 
salene havde  Teatret  været  en  Afleder  for  hendes  urolige 
Sinds  Begæringer ;  nu  blev  hendes  Ækvivalent  at  føde  sin 
Husbond  Børn.  Men  at  slaa  Rod  i  den  stille  Verden,  som 
fiu  laa  hende  aaben,  krævede  en  Sindets  Ydmyghed  og 
Storhed,  hun  ikke  ejede.  Hun  følte  gennem  Sanserne  og 
ikke  gennem  Hjertet. 

Et  Aars  Tid  efter  sit  første  Barns  Fødsel  fødte  hun 
igen  en  Datter,  som  i  Daaben  fik  sin  Moders  Navn,  og 
kostede  hende  Livet.  Hendes  Kræfter  var  borte;  hun  var 
sjælelig  ældet.  Adam  Oehlenschlåger  sad  daglig  ved  Bar- 
selsengen; sidste  Gang,  han  var  der,  laa  hun  for  Døden. 
»Sig  mig  en  Trøst!«  hviskede  hun.  Men  han  kunde  i 
det  Øjeblik  ikke  faa  et  Ord  over  sine  Læber,  og  da  han 
kom  igen,  var  hun  død.  Dagen  før  Begravelsen,  den  16. 
Marts  1835,  skrev  Phister  i  Adresseavisen : 

»Natten  til  den  12.  Marts  kaldte  Gud  pludseligt  min 
elskede  Kone,  Charlotte  Phister  fød  Oehlenschlåger,  efterat 
hun  næsten  lykkeligt  havde  overstaaet  de  lange  og  smærte- 
lige  Følger  af  sin  Nedkomst.  Hendes  to  smaae  Døttre 
kunne  ikke  endnu  føle  det  Tab,  som  dybt  nedbøier  hendes 
Mand,  Forældre,  Sødskende  og  Venner,  og  som  herved 
sørgeligst  mældes  alle  Fraværende,  som  kjendte  og  elskede 
hende,  i  Forvisning  om  Enhvers  inderlige  Deeltagelse«. 

I  Frederiksberg  Kirke  talte  J.  P.  Mynster  ud  fra  sit 
dybe  Kendskab  til  hendes  24aarige  Liv.  Veninderne  havde 
dækket  Liget  med  Hyacinther.  Ansigtet  bar  intet  Spor 
af  den  Smerte,  hun  havde  lidt.  Hvert  Træk  var  forædlet 
og  forskønnet,  som  mejslet  i  Alabast. 


ANMÆRKNINGER  OG  HENVISNINGER. 

TIL   UDARBEJDELSEN  AF  NÆRVÆnENDE  ARBEJDE  HAR 

FORFATTEREN  MED  TAK  MODTAGET   EN   UNDERSTØTTELSE 

FRA  CARLSBERGFONDETS   DIREKTION. 


FORKORTELSER: 

KB  —  Kgl.  Bibliotek;  UB  —  Universitetsbiblioteket;  RA  —  Rigsar- 
kivet; TRA  =  Teaterarkivet  i  Rigsarkivet;  KTB  ^  Kgl.  Teaters  Bibliotek; 
LA  =;  Landsarkivet  for  Sjælland  m.  ra. ;  RSA  ^=  Raadstuearkivet;  PT  =^ 
Personalhistorisk  Tidsskrift;  BL  ^^  Biografisk  Leksikon;  Adrv.  ==^  Adres- 
seavisen; Mem.  o.  Br.  ■=^  Memoirer  og  Breve  udg.  af  Jul.  Clausen  og 
Rist.    Brevenes  Ortografi  er  bevaret,  men  Tegnsætningen  er  ændret. 

LOUISE  RASMUSSEN. 

Ved  at  gennemgaa  Bilagene  til  det  kgl.  Teaters  Regnskaber  fra 
1826—42,  ialt  64  Pakker,  er  det  lykkedes  at  fremdrage  det  Materiale, 
hvorpaa  Skildringen  af  Louise  Rasmussens  Teatertid  hovedsagelig  er 
bygget.  At  opgive  de  enkelte  Bilags  Numre,  Kvartal  og  Aar  vilde  føre 
for  vidt;  de  findes  alle  i  den  Del  af  Teaterarkivet,  som  opbevares  i 
Rigsarkivet.  Side  3.  Fødselsstiftels.  Daabsprot.  i  LA;  Mægler  Koppen 
døde  1832,  -»A;  (jvfr.  Adrv.  Nr.  53;  BLIV,  179);  hans  Enke,  Johanne 
Frederikke  f.  Koppen  opgav  til  Skiftekom.,  at  han  i  Ægteskabet  efterlod 
to  Børn,  Adolph  Ludvig  K.,  28  Aar  gi.  (jvfr.  BL  IX,  638)  og  Louise 
Frederikke  K.,  24  Aar  gi.  LA.  —  Side  5.  1838.  ^Va,  skrev  August 
Bournonville:  >Jeg  Underskrevne  kan  herved  bevidne,  at  jeg  kjender 
Hr.  Jensen  (Controlleur  ved  Theatret)  som  en  paapasselig,  nøjagtig  og 
høflig  Mand,  hvilket  jeg  har  bemærket  ved  flere  Leiligheder;  navnligen 
ved  Hr.  Delcours  Forestillinger,  hvor  Hr.  Jensen  var  Pengebud  og  hver 
Gang   bragte  Indtægten    til    mig;   som   og  paa  Maskinloftet,    hvor  han 

ved  enhver  Leilighed  har  viist  sig  ivrig  og  beredvillig«.  (Indk.  Breve 
TRA).  Jensen  blev  afskediget  efter  25  Aars  Tjeneste  i  1844.  Han 
søgte  forgæves  at  faa  Grunden  til  Afskeden  at  vide.  1846  anmodede 
han  om  at  faa  sit  Skudsmaal  »da  han  havde  i  Sinde  at  søge  sig  en 
ny  Condition<  (Ujour.  Breve,  J.,  TRA).  1840  ejede  han  Møntergade  42; 
1845  beboede  og  ejede  han  Læderstræde  Nr.  23;  Folketalslisten.  RA, 
opgiver  da:  Johannes  Jensen,  53  Aai-,  født  i  Næstved,  forh.  Snedkerm.: 
Hustru:  Caroline  f.  Rasmussen,  51  Aar,  født  i  Kbbvn.;  Døtre:  Emilie 
Conkordia,  14  Aar.  Johanne  Caroline  Mathilde,  11  Aar.  Familien  boede 
samme  Sted  i  1855,  Jensen  kaldtes  da  pens.  Toldassistent;  han  døde 
c.  1858,  Enken  1869;  jvfr.  BL  IV,  179.  —  Citatet  er  fra  Rournonvilles 
Indberetning  af  Vio  1846.  indk.  Br.,  TRA.  —  A.  Poulsen- M.  Werning, 
jvfr.  indk.  Br.  1826,  TRA.  -  Side  6.  Om  Balletskolen  jvfr.  Fru  Hei- 
berg, Et  Liv,  1.  Folkeudg.  I.  23;  Julie  Fredstrup,  jvfr.  Ujour.  Br.,  L,  TRA. 

—  Side  7.  Louise  Rasmussens  Brev  findes  paa  KB.  —  Side  8.  Ci- 
tatet er  fra  Worsaae,  Rosenborg,  50;  Bissens  BUste  var  udstillet  lige- 
overfor Kongens  paa  Charlottenborgudstillingen  1854,  hvor  »flere  spyt- 
tede paa  denc.  Jvfr.  Mem.  o.  Br.  XI,  243;  PT  3  R,  VI,  157.  —  Nicolaj 
Bøghs  ukorrekte  Meddelelse  findes  i  Museum  1891,  II,  84;  endvidere  i 
PT  5  R,  II,  73,  hvorfra  den  er  gaaet  over  i  Breve  fra  d.  Skuespillere 
II,  271.  —    Side  9.     Regnskabsbilaget  er  Nr.  1284,  1828,  3.  Kvt.,  TRA. 

—  1829,  -*/i2,  spillede  hun  Barnet  Else  i  »Julestuen«.  —  Side  10.  Om 
Louise  Rasmussens  Forhold  til  Lucile  Grahn  jvfr.  PT  6  R,  II,  289.  — 
Side  11.  Den  senere  Maler  T.  Læssøe  blev  konfirmeret  samme  Dag 
som  Louise  Rasmussen,  jvfr.  F"ruekirkebog  1831,  LA.  —  Citatet  fra  Fru 
Heiberg  findes  i  Et  Liv.  1.  Folkeudg.  II,  53.  —  Side  12.  Angaaende 
Grevinde  Danners  Forhold  til  Fru  Heiberg,  jvfr.  Holten,  Erindringer 
172  f;  sml.  Fru  Heibergs  Breve  til  Krieger  I,  149  f.;  236  f.  —  Side  14. 
Om  Grevinde  Danners  Evne  til  at  optræde  med  Værdighed  jvfr.  M.  V. 
Brun,  Fra  min  Ungdom,  104  ff.;  Zahrtmann,  Arbejdsaar.  Tilskueren, 
Febr.  1914;  Hofliv  under  trende  Konger  v.  Bodenhoff  362,  375  f.  — 
Ang.  Beskyldningen  for  Utugt  jvfr.  Holten,  Erindringer  168;  Rosenørn, 
Livsminder  154;  den  er  gentaget  af  Neergaard,  Under  Junigrundloven 
I,  686.  jvfr.  Rardenfleth,  Livserindringer,  49.  —  Side  15.  Foruden  den 
nævnte  Pamflet  kan  anføres  Karup,  Folkelige  Foredrag  eller  Sort  paa 
Hvidt;  jvfr.  Mikkelsen,  Om  Danner-Literaturen ;  om  Fr.  Sehaldemose 
jvfr.  R.  Jensen,  Forsynets  Veje.  —  Side  16.  Folketalslisten  1840,  RA. 
opgiver  i  Pilestræde  Nr.  118:  Ejerinden.  Enkemad.  S.  H.  Berling,  48  Aar; 
Børn:    Bogtrykker   og    Skriftstøber  J.  C.  E.  Berling,    28  Aar,    Johanne 

Augusta  B.,  25  Aar;  dernæst  en  Husjomfru,  en  Tjenestepige,  en  Kusk, 
en  Tjener  og  en  Bogtrykkerlærling.  —  Om  >Kalkeballen<  jvfr.  Andersen, 
»Holbergs  Minde<;  Kvitteringen  m.  m.  er  taget  fra  Lynges  Auktions- 
katalog 1898,  32.  —  Folketalslisten  1840,  BA,  opgiver  i  Borgergade  105*: 
Louise  Basmussen,  25  Aar,  Kgl.  Figurantinde,  samt  Mormoderen  Caro- 
line Basmussen,  72  Aar,  »lever  af  Vadsk«.  —  Side  17.  Om  Jensine 
Weiner  jvfr.  Breve  fra  d.  Skuespillere  II,  272.  —  Om  Kronprins  Fre- 
derik i  Fredericia  jvfr.  Giessing,  Fr.  VII's  Hist.,  53.  —  Brevet  fra  Kron- 
prinsen samt  Chefens  Svar  findes  i  Ujour.  Br.,  F;  TBA.  —  Side  19. 
Br.  fra  Louise  Basmussen  i  Forf.s  Eje.  —  Flakkebjerg  Kirkebog  i  LA. 
—  Side  20.  Lunds  Erklæring  i  Ujour.  Br.,  L;  TBA.  —  Side  22. 
Brevene  ang.  Modehandelen  i  2.  Sektrs  S.,  2754,  BSA.  —  Side  29.  Br. 
fra  Kronprinsen  af  ^/g,  1844,  er  meddelt  af  Bruun,  Erindringer  f.  d.  kgl. 
Bibi.,  38.  Brevene  findes  begge,  det  første  i  Afskrift,  paa  KB.  —  Side 
32.  Ang.  Firmanavnet  og  Patentet  jvfr.  2.  Sektrs  S.,  1845,  BSA;  jvfr. 
Danske  C.  II  Dept.  Nr.  2068,  1845,  BA;  jvfr.  Hist  Meddelelser  om  Kbhvn. 
I,  403  ff.  —  Side  33.  Karups  Boman  findes  i  »Sort  paa  Hvidt«  1863. 
Oppositionspressens  Gemenhed  blev  drevet  til  den  yderste  Grænse  jvfr. 
Folkets  Nisse  1851,  31  Juli.  —  Side  34.  Brevet  til  Prok.  Kraft  findes 
paa  KB.  —  Side  35.  Ang.  Forholdet  mellem  Chr.  VIII  og  Kronprinsen 
jvfr.  Bardenfleth,  Livserindringer  56  f.  —  Side  36.  Til  Skildringen  af 
Fr.  VII  og  hans  Hustruer  er  foruden  de  nævnte  Værker  benyttet: 
Ewald.  En  Slægts  Hist.  I/II;  Thorsøe,  Fr.  VH's  Regering  II;  Drachmanns 
Erindringer,  Tilskueren  V,  477  ff.;  Vort  Folk  II,  200  ff.;  BL  V,  315  ff.; 
Chr.  Winthers  Br.  v.  Liebenberg  46  ff.;  PT  4  B,  II,  91 ;  106.  —  Side  37. 
C.  N.  Bosenkilde  skrev  **/i  1848  til  Adolph  Bosenkilde:  »F"or  nogle  Dage 
siden  var  han  [Kronprinsen]  i  Casino  under  Incognito-Navnet  Grev 
Lorte-Sparker  eller  lignende.  Da  Publikummet  var  borte,  sagde  han 
til  en  af  Trakteurerne:  »Jeg  gaaer,  og  saa  kommer  jeg  strax  igen  med 
et  Par  gode  Venner.  Saa  skedte  det.  Han  kom  med  Jfr.  R.  og  nogle 
Soldere  af  sit  Kammeratskab  og  blev  der  til  Kl.  2.  Under  Faderens 
Sygdom  holder  han  Orgierc.  KB.  Om  Louise  B.  i  1848  jvfr.  Hofliv 
under  t.  Konger  287,  338;  jvfr.  Mem.  o.  Br.  VIII,  132.  Ang.  Figurant- 
indepensionen  jvfr.  Brevb.  t.  Finansm.  Journal  1849,  Nr.  363,  BA.  — 
Side  38.  Fr.  VII's  Ønske  om  Ægteskab  i  1849  jvfr.  H.  N.  Clausen,  Mit 
Levned  353;  Mem.  o.  Br.  VIII,  163;  Giessing,  Fr.  VII's  Hist.  507.  —Side 
39.  De  meddelte  Breve  findes  paa  KB.  —  Side  42.  Ang.  Vielsen  jvfr. 
Madvig.  Livserindringer  194;  Hofliv  under  t.  Konger  374  ff.;  Mynster, 
Nogle  Bl.  a.  Mynsters  Liv,   467 ;   Thiset  og  Wittrup,   Adelslek.   62.   —  I 

Folketalslisten  1850,  RA,  staar  opført  som  boende  paa  Christiansborg 
Slot,  1ste  Etage:  Hendes  Naade  Baronesse  v.  Danner.  Hun  havde  da 
to  Jomfruer  i  sin  Tjeneste  og  en  Kusk.  Berling  nævnes  først  som 
boende  paa  Slottet  i  1855  og  er  da  gift.  —  Side  44.  Om  Grevinden 
og  >Bondevennerne<  jvfr.  Tscherning.  Efterl.  Pap.  111,  34  ff.;  om  Vel- 
gørenheden jvfr.  samme  Bog  62  ff. ;  endv.  Adrv.  Vs  1852;  om  Rejsen  til 
Bornholm  se  Tscherning,  Efterl.  Pap.  III,  105;  jvfr.  Bornholmske  Saml. 
II,  57  ff.  —  Side  46.  Om  Aristokratiets  Demonstration  jvfr.  foruden 
de  nævnte  Værker  Fru  Andræ,  Pol.  Dagb.  I,  230  ff.;  PT  3  R,  VI,  47; 
178.  Citatet  fra  Worsaae  jvfr.  Rosenborg,  37.  —  Side  47.  Citatet 
fra  Rotwitt  jvfr.  Neergaard,  Junigrundloven  II,  339.  —  Den  omtalte 
Novelle  af  Fr.  VII  og  det  meddelte  Digt  ejes  af  Hr.  Fabrikant  Clau- 
dius,  som  velvilligt  har  stillet  Originalen  til  Forf.s  Disposition. 

ADAM  OEHLENSCHLÅGER  SOM  SKUESPILLER. 

Side  51.  Om  dramatiske  Selskaber  i  Kbhvn.  1780—1840,  jvfr.  JuL 
Clausen,  Borups  Selskab,  Museum  1892,  II;  Andersen,  Holbergs  Minde; 
Breve  f.  danske  Skuespillere  1,  260;  Abrahams,  Af  m.  Liv  34  f.;  Thiele, 
Af  mit  Livs  Aarbøger,  54 ;  Schumacher,  L.  Bodtcher  4  f. ;  Steffens,  Hvad 
jeg  oplevede,  V,  63  ff. ;  Rahbek,  Dramat.  Saml.  I.  —  Til  Skildringen  af 
Oehlenschlågers  Skuespillertid  er  benyttet:  Oehlenschlåger,  Erindringer 
I,  57  ff.;  II,  115;  Levnet  (1830)  59;  90  f.;  Dagbogen  i  L.  Mynsters  Minde- 
blade; Vilh.  Andersen,  Oehlenschlåger  1,  19  ff;  169.  —  Side  53.  Om 
Mad.  Preisler  jvfr.  Breve  f.  danske  Skuespillere  I,  257.  —  Om  Marie  Heger 
jvfr.  Hist.  Archiv  1875,  1,  190  ff.  —  Side  54.  Ang.  Avertissementet  jvfr. 
Overskou,  Den  d.  Skueplads  III,  700.  —  Side  57.  Om  Rosings  Sprog 
jvfr.  Bournonville,  Teaterliv  3,  II,  18.  Om  hans  Deklamation  jvfr.  hans 
Oversættelse  af  Séchelles  Bog  om  dette  Emne.  —  Dahlén  blev  senere 
H.C.Andersens  Lærer  i  Dans,  jvfr.  Mit  Livs  Eventyr,  51.  —  Side  58. 
Zincks  Indberetning  er  af '^9  1797.  TRA.  I  1798  leverede  Orgelbygger 
Grønneberg  O.  et  nyt  Contra-Claver  paa  Teaterkas.  Regning.  —  Side 
59.  Fra  Aug.  1797  hævede  O.  15  Rdlr.  i  Koristgage.  Som  Sufflør 
nævner  Baggesen  ham  i  sin  »Theateradministratoriade*,  jvfr.  Arlauds 
Udg.  1,  273.  —  Side  61.  Os  Debut  omtales  i  Minerva  1797,  Dec;  Iris 
og  Hebe  1798,  I.  105;  Intelligenzblade  for  Lit.-  Kunst-  og  Theatervæsenet 
1798,  Nr.  23.  —  Side  63.  Os  Spil  som  King  omtales  i  Intelligenzbl. 
1798,  Nr.  24;  jvfr.  Lit.- Kunst- og  Theaterbl.  1799,  Nr.  ^»/jg.  —  Side  64. 
O's  Spil  som  Torben  Oxe  omtales  i  Intelligenzblade  1798,  Nr.  35;  jvfr. 


138 

Minerva  1798,  Marts.  —  Side  66.  Dir.  Skrivelse  jvfr.  Prot.  o.  afg.  Br. 
1798;  samme  Sted  ses,  at  Dir.  "/12  1798  tilkendegav  Teatrets  Skolarer 
og  Elever,  at  der  var  indløbet  berettigede  Klager  saavel  over  deres 
usædelige  Opførsel  mod  Teatrets  Betjente,  som  over  at  de  sønderbrød 
Møblerne  i  2  Paaklædningskamre.  —  Side  68.  Os  Spil  som  Ceder- 
strøm omtales  i  Minerva  1798,  Marts.  —  Da  O.  i  Stedet  for  Lindgreen 
spillede  Knud  Prokurator  i  »Den  11.  Juni«  skrev  Øst:  »Naar  man  gjorde 
Rolleforandringer,  var  det  at  ønske,  at  det  altid  maatte  blive  Rolle- 
forbedringer«. Da  han  spillede  Leonard  i  »Jacob  v.  Thyboe«  skrev 
Øst:  »Hr.  O.  var  Leonard  og  forestillede  samme  lige  saa  maadelig.  ,som 
Rollen  er  fra  Holbergs  Haand«.  Jvfr.  Lit.-  Kunst-  og  Theater-Archiv 
1799,  Nr.  Vg;  9.  —  Side  70.  I  Den  d.  Tilskuer  1799,  Dec.  findes  Digtet 
»Viisdom,  Kierlighed  og  Venskab«  af  Skuespil  ler  Oehlenschlåger.  — 
Side  71.  Journalen  findes  KTB;  jvfr.  111.  Tid.  1865,  Nr.  281.  —  Side  72. 
Ang.  iMulkten  og  Afskeden  jvfr.  Prot.  over  afg.  Br.  1799—1800,  TRA: 
jvfr.  Bidrag  til  den  oehl.  Lit.  Hist.  IL  372  f.  Afskedsansøgningen,  der 
i  Faksimile  findes  i  Bokkenheuser,  Kgl.  Maj. 's  Acteurs  39,  er  citeret 
ukorrekt  i  Erindringerne  (1,  138),  hvor  O.  ogsaa  meddeler,  at  han  to 
Gange  skrev  til  Dir.  og  begærte  sin  Afsked.  Tiden  har  paa  dette  Punkt 
forrykket  hans  Hukommelse.  Jvfr.  Kgl.  Res.  1800,  TRA.  —  Side  75. 
Om  O's  første  dram.  Arbejder  jvfr.  Bidrag  til  den  oehl.  IJt.  Hist.  II. 
265  fif.;  Robert  Neiiendam,  Nogle  Br.  f.  Adam  O.     Edda  III.  146  ff. 

FORFÆNGELIGHED  OG  GALSKAB. 

Grundlaget  for  denne  Afhandling  er  under  Titlen  »Kong  Christian 
den  Syvende  som  Skuespiller«  meddelt  i  Hist.  Tidsskrift  VIII  R,  II. 
304  ff.,  hvor  Kildestederne  er  anført.  Her  skal  kun  vedføjes  Kilderne 
til  de  senere  Tilføjelser,  som  er  bj-gget  paa  nj^e  Studier  til  Chr.  d.  VII's 
og  Hofteatrets  Historie.  —  Side  80.  Citatet  fra  Suhm,  Hem.  Efter- 
retninger, RA,  er  benyttet  af  Edv.  Holm,  Danmark  og  Norges  Hist.  4, 
I,  88;  endv.  Blangstrup,  Chr.  d.  VII,  114  f.  —  Side  81.  Chr.  VII's  Br. 
til  Voltaire  jvfr.  Oeuvres  de  V.  LXVI,  523;  endv.  LXV,  254,  268.  — 
Ang.  Kongens  Undervisning  i  Musik  jvfr.  Thrane,  Hofviolonerne,  415. 
—  Side  85.  Om  v.  d.  Liihes  Skrivelse  jvfr.  Hist.  Meddelelser  o.  Kbhvn. 
I,  488.  —  Side  87.  Ang.  Bygningen  af  Hofteatret  jvfr.  Fr.  Schiotts 
Afhandling  i  Architekten  16.  Aarg.,  Nr.  31.  —  Om  Orkesteret  og  den 
italienske  Opera  jvfr.  Thrane,  Hofviolonerne  111  ff.  —  Støvlet  Kathrine 
i  Teatret  jvfr.  Reverdil,    Hoffet   i    Kbhvn.  82.    —    Side  88.     Annoncen 

findes  i  Adrv.  1772,  Nr.  7.  —  Dagbogen  er  Schionnings  Journal  1770-76. 
(-'Vi  72)  UB.  —  Side  89.  Forordningen  findes  i  Hofteaterbestyrelsens 
Kopibog  TRA;  jvfr.  Adrv.  1772,  Nr.  12.  —  Side  90.  Teatermaler  Lunds 
Hegninger  jvfr.  Bilag  til  Particulairkas.  1766—70  wegen  der  frantz.  Co- 
moedien.  —  Side  92.  Citatet  fra  Hosenstand-Goiske  findes  i  Dram. 
Journal  I,  407;  jvfr.  II,  188;  224.  —  Rahbeks  Beretning  om,  hvorledes 
Wessel  ønskede  »Kjærlighed  u.  Strømper«  spillet,  findes  i  Fortalen  til 
Wessels  Skr.  I,  1817.  —  Side  93.  I  »Theatre  Royal«  IV,  (Opera  co- 
mique)  er  >Le  BaU ,  Comedie  en  un  Acte.  af  Acteuren  Deschamps, 
tilegnet  Grev  Holck.  —  Side  94.  Ang.  Fritagelsen  for  Skat  og  Arrest 
i  Blaataarn  jvfr.  Hofteaterbestyrelsens  Kopibog  TRA.  —  Citatet  fra 
Suhm  findes  i  Hem.  Eftr.,  RA.  —  Side  97.  F"or  at  tiltale  Kongens  Smag 
for  tyrkiske  Klæder  var  Skuespillerne  ofte  paa  trods  af  Sandsynligheden 
udklædt  som  TjTkere  for  Eks.  i  Koret,  som  opførtes  til  Kongens  Ære 
i  Anledning  af  Struensees  Fængsling  jvfr.  Dram.  Journal  I,  312.  — 
Side  99.  Ang.  Caroline  Mathilde  og  Opførelsen  af  »Zaire  <  jvfr.  Mem. 
o.  Br.  XXI,  139.  —  Side  100.  I  Adrv.  1770,  Nr.  38  findes:  »Da  de  Hrr 
La  Tour  og  Casimir,  Kgl.  Franske  Acteurer,  agter  at  reyse  herfra  Byen 
den  24  denne  Md.  [Marts],  anmodes  alle  og  enhver,  som  formeener  sig 
noget  at  fordre  hos  dem,  forinden  bemeldte  Tid  at  melde  sig  for  at 
imodtage  deres  Betaling«.  Jvfr.  Adrv.  Nr.  55:  »Korsør.  Den  3.  April 
udgik  tre  Franske  Acteurs  fra  Kjbhvn.  til  Paris«.  Jvfr.  Biehls  Breve 
V.  Bobé,  171.  »La  Soiré  de  Village«,  Divertissement  en  un  Acte  par 
Deschamps,  Theåtre   Royal    III,   (Opera  comique)  er  tilegnet  la   Tour. 

—  Side  103.    Citatet  er  fra  Merkel,  Darstellungen  u.  Charakteristiken 

II,  273.  —  Om  Sartis  Forhold  til  Chr.  VII  jvfr.  Biehls  Breve,  130  f.  — 
.\ng.  Brambillas  Optræden  jvfr.  Overskou,    Den   d.  Skueplads  II,    488. 

—  Side  104.  Fr.  v.  Matthissons  Besøg  i  Teatret  jvfr.  Erinnerungen  II, 
29  f.     Om  Kongens  F"orhold  i  Logen  jvfr.  Overskou,    Den  d.  Skueplads 

III,  77  f.;  IV,  3ff.;  jvfr.  Lassen,  Den  Stru.  Proces,  Tidskr.  f.  Retsv.  1891, 
251,  256.  —  Side  105.  Om  Datidens  religiøse  Opfattelse  af  Konge- 
magten og  Betragtning  af  Sindssyge  jvfr.  Lassen,  Den  Stru.  Proces. 
230  f.;  292;  Christiansen,  Chr.  VII's  Sindssygdom  66  f.  —  Baggesens 
Epilog  findes  i  hans  »Erik  Ejegod«.  Kbhvn.  1798.  —  Side  106.  Om 
Kapt.  Duvals  Rejse  jvfr.  Hofteaterbestyrelsens  Kopibog  TRA.  Ang. 
Brandts  Brev  jvfr.  Lassen,  Den  Str.  Proces.,  299;  endv.  Biehls  Breve 
62.  —  Side  107.  Om  Hofteatrets  sidste  Tid  som  fransk  Talescene 
jvfr.  HofteaterbestjTelsens  Kopibog  TRA;  Schionnings  Journal  1770 — 76, 
UB;  Particulairkas.  Regnskab  1770—73,  RA.    Fra  1767—70  kostede  de 

franske  Komedier  og  Maskeraderne  c.  800,000  Kr.  i  vore  Penge.  Til- 
skuddet til  det  danske  Teater  og  den  italienske  Opera  udgiorde  sam- 
tidig imellem  en  Trediedel  og  en  Fjerdedel  heraf. 

CHARLOTTE  PHISTER. 

Til  Udarbejdelsen  af  denne  Afhandling  er  benyttet  J.  C.  Hauch, 
Barndoms  og  Ungdomsminder  274  ff. ;  Mathilde  Reinhardt,  Familie- 
Erindringer  I,  128—212;  II,  14;  Marie  Konow,  Nogle  Barndoms  og  Ung- 
domserindringer 20,  42  f,  63  f.;  I.  L.  Heiberg,  Et  Liv,  1.  Folkeudg.  I,  53; 
B.  Arnesen-Kali,  Livserindringer  105  f;  Udvalg  af  Breve  til  P.  Hjort  I, 
172  ff.,  223  ff.;  II,  295,  307  f.;  Oehlenschlåger,  Erindringer  IV,  101  f, 
113  f . ;  Vilh.  Andersen,  Adam  Oehlenschlåger  II,  252  ff. ;  Aumont  og 
Collin,  Det  d.  Nationalteater.  —  Side  113.  Om  L.  N.  Hvidts  Hjem, 
jvfr.  Lorch,  75  Aar,  7  ff. ;  Eduard  Hvidt  døde  1882  som  Assurance- 
mægler, 75  Aar  gi.  —  Side  114.  Oehlenschlågers  Brev  (paa  Tysk) 
til  Tieck  er  trykt  i  Mynster,  Mindeblade,  343,  men  Størstedelen  af 
Citatet  ang.  E.  Hvidt  og  Charlotte  O.  er  udeladt  af  Mynster;  Originalen 
paa  KB.  —  Side  117.  Om  Phister  som  ung  jvfr.  O.  Zinck,  Phister 
56  ff. ;  Breve  f.  d.  Skuespillere  II,  200  f.;  ang.  Phisters  Udtalelser  til  Collet 
jvfr.  PT  5  R,  III,  267;  Vio  1832  skrev  P.  V.  Jacobsen  i  sin  Dagbog:  >For- 
lovelsen  mellem  Ph.  og  Frøken  0.  er  deklareret.  .  .  De  gaa  og  kysse 
hinanden  ved  højlys  Dag  i  Byens  Omegn«;  jvfr.  PT  4  R,  II,  110.  — 
Side  119.  Brevet  fra  Fru  Oehlenschlåger  til  Rosenkilde  findes  i  Forf.'s 
Eje.  —  Side  121.  Charlotte  Phisters  Spil  i  »Armod  og  Højmodighedt 
omtales  i  Kjøbhvnsp.  1832,  Nr.  198;  Indtægten  var  Debutaftenen  417 
Rdlr. ;  de  andre  Hverdage  tæt  ved  Jul  var  der  mellem  200  og  300  Rdlr. 
i  Kassen.  Da  hun  i  Febr.  spillede  Fanchon,  som  omtales  i  Kjøbhvnsp. 
1833,  Nr.  31,  og  i  Dagen  1833,  Nr.  38,  var  Nysgerrigheden  i  Aftagende, 
thi  Kassen  udviste  367  Rdl.  Ved  hendes  sidste  Optræden  d.  ^^U  1833 
var  Indtægten  nede  paa  209  Rdlr.  Charlotte  Phisters  Spil  som  Julie 
omtales  i  Dagen  1833,  Nr.  89;  jvfr.  Kjøbenhvnsp.  1833,  Nr.  72;  hendes 
Koncertoptræden  blev  rost  i  Dagen  1833,  Nr.  59;  74.  —  Side  122. 
Oehlenschlågers  Digt  findes  i  Prometheus  II,  April  1833.  —  Side  123ff. 
Charlotte  Phisters  Breve  til  Dir.  og  til  Kongen  findes  i  Indk.  Br.  1833, 
August,  TRA ;  sammesteds  er  Oehlenschlågers  Brev  til  Dir. ;  jvfr.  Prot. 
o.  udg.  Br.  1833,  Aug.-Septbr.,  TRA.  Fru  O.  Brev  af  Vs  1833  til  Fru 
Molbech  findes  paa  KB.  —  Side  132.  31.  Maj  1833  fik  Charlotte  Phi- 
ster   en    Gratifikation    paa    50   Rdlr.    for    sin    Optræden    paa    Teatret. 

Hendes  og  Phisters  første  Hjem  var  i  St.  Kongensgade  236,  men  senere 
flyttede  de  til  Lille  Kannikkestræde  35  A,  hvor  hun  d.  12.  Marts  1835 
døde;  Phister  skulde  den  Aften  spille  Skofte  i  »Palnatoke«,  men  Fore- 
stillingen blev  forandret.  I  Dec.  1833  havde  hun  født  Datteren  Sophie 
Wilhelmine  Bertha,  som  blev  gift  med  den  endnu  levende  Rektor  An- 
kjær;  hun  døde  1877.  Den  lille  Pige,  som  kostede  Charlotte  Phister 
Livet,  bar  hendes  og  Mormoderens  Navne;  hun  døde  6.  Oktbr.  s.  A.  af 
Strubebetændelse  og  hviler  hos  Moderen  i  den  Oehlenschlågerske  Fa- 
miliegrav paa  Frederiksberg  Kirkegaard  (Kirkeb.  LA.).  Skiftekom.  angav 
Boets  Værdi  til  1500  Rdlr.,  men  Phister  opgav  at  være  i  1200  Rdlr.'s 
Gæld  (Skifteprot.  LA).  -^  Oehlenschlågers  Digt:  »Ved  min  Charlottes 
Grav«  findes  i  Dagen  1835,  Nr.  71;  et  anonymt  Digt' i  Anledning  af 
Charlotte  Phisters  Død  findes  i  Kjøbhvnsp.  1835,  Nr.  69;  N.  Søtoft 
skrev  i  samme  Anledning  et  Digt  til  Oehlenschlager  jvfr.  Kjbhvnsp. 
1835,  Nr.  71.  Til  Belysning  af  Forholdet  mellem  Oehlenschlager  og 
Phister  efter  Charlottes  Død  tjener  følgende  Brev,  som  ejes  af  Hr. 
Skuespiller  W.  Bewer:  »Kiæreste  Phister!  »Et  Menneske  er  kun  et 
Menneske,  og  selv  den  største  Helt  er  ikke  meer«,  siger  Palnatoke. 
Naar  Han  kunde  sige  det,  en  Mand,  der  stiftede  den  Jomsborgske 
Republik,  hvad  maa  da  ikke  hans  langt  svagere  Digter? 

»Jeg  er  et  Menneske!«,  sagde  salig  Ibsen  [Skuespiller  og  Garde- 
robeforvalter 1 1805]  engang,  da  han  kom  for  silde  paa  Prøven  og  var 
fuld.  Naar  han  kunde  sige  sligt  i  den  Forfatning,  hvad  maa  jeg  da 
ikke  sige,  som  er  ædru? 

Med  denne  Indledning  troer  jeg  nu  tilstrækkeligt  at  have  bevist 
min  Menneskelighed.  Som  saadant  Menneske,  og  NB:  som  Podagrist 
stod  jeg  paa  Ballet  hos  Prindsen  i  Aftes  i  næsten  5  Klokketimer; 
som  saadant  Menneske  skal  jeg  paa  Søndag  Aften  staae  igien  (ikke  til 
Confirmation,  ikke  i  Lære,  men  til  Ære)  hos  Baron  Nikolay.  Som  saa- 
dant Menneske  skal  jeg  paa  Tirsdag  Morgen  sætte  mig  paa  Dagvognen 
og  i  brændende  Solskin  kiøre  ti  Miile  til  Sorøe.  Hvor  kan  jeg  nu  holde 
det  Altsammen  ud,  hvis  ikke  Phister  viser  mig  den  Menneskegodhed 
at  undskylde  mig,  hvis  jeg  efter  Løvte  ikke  kommer  til  Dyrehaugen, 
til  lille,  søde  Sophie,  til  ham,  til  Bellevue  paa  Mandag?  Om  det  er 
Haandværksfolkene,  saa  have  de  jo  en  Frimandag.  Ere  Poeterne  ikke 
ogsaa  en  Slags  Haandværksfolk?. 

Men  De  slipper  ikke  saa  let!  Inviteret  har  de  mig,  et  Middags- 
maaltid  har  de  lovet  mig,  og  det  giver  jeg  paa  ingen  Maade  Slip  paa. 
Men  for  at  faae  bedre  Appetit,  saa  vil  jeg  bie,  til  jeg  kommer  fra  Sorøe. 

Jeg  venter  af  Deres  Godhed   og   Menneskelighed,   (De  er  jo  ogsaa  et 
Menneske),  at  De  gierne  giver  mig  Respit  saa  længe. 

Men  Barnet  skal  ikke  have  Skade  deraf.  Det  skal  ikke  gaae  ud 
over  det  uskyldige  Barn;  hun  maae  ikke  blive  solbrændt,  og  derfor 
beder  jeg  ydmygt,  at  De  vil  presentere  hende  medfølgende  lille  Parasol 
fra  hendes  altid  kiære  Bedstefader  og  fra  Deres  Ven  A.  Oehlenschlåger, 
d.  29.  Juni  1838c.  Til  Herr  Kgl.  Skuespiller  Phister,  Skovborg  ved 
Bellevue.  — 


TIDLIGERE  UDKOM! 

BREVE  FRA  DANSKE 
SKUESPILLERE  OG  SKUESPILLERINDER 

(SOM  DEBUTKREDE  FØR   1800) 

UDGIVNE    AK 

ROBERT  NEIIENDAM. 

»Det  er  et  stort  og  byrdefuldt  Arbejde,  Skuespiller  Robert 
Neiiendam  her  har  paataget  sig.  l'denforstaaende  aner  ikke,  hvor 
megen  Klid  og  Udholdenhed  der  kræves,  for  at  komme  til  Bunds 
i  et  Arkiv.  .  .  Og'  det  fornøjelige  er  her,  at  Korf.  er  en  Historiker 
paa  første  Haand  .  .  den  ,  der  begynder  paa  denne  Bog,  slipper 
den  ikke  saa  let  igen.  De  interessante  Tidsbilleder  fra  det  gamle 
'  København  holder  En  fast.    Ingen  vil  fortryde  at  gøre  sig  bekendt 

med  disse  Breve.    Det  er  de  svundne  Tider,  der  selv  taler  til  os  .  .  .« 
Professor  Otto  Horchsenius  i  »Sorø  Amtstidende<i. 


breve  fra  danske 
skue:spillere  og  skuespillerinder 

(SOM   DEBUTEREDE   FØR   1852). 
Dr.  RYGES  SELVBIOGRAFI.    —    EMILIE  WIEHES  ERINDRINGER. 

l  DGIVNK    AK 

ROBERT  NEIIENDAM. 

»Hr.  Robert  Neiiendams  saare  fortjenstfulde  og  interessante 
Værk  vil  genopfriske  i  Erindringen  hos  de  .Kidre  eller  til  Live 
vække  for  de  Yngre  hine  Skikkelser,  der  endnu  staar  med  Ro- 
mantikens og  Guldalderens  Glans  omkring  sig.  .  Dette  nye  Bind 
kan  læses  ogsaa  for  sig  selv  med  Fornøjelse  .  .   .« 

Dr.  phil.  Edvard  Urundes  i   »Politikens«  Kronik. 


R0BP:RT  NEIIENDAM: 

DET  DANSKE  TEATERS  VILKAAR 
I  NORDSLESVIG  1864—1914. 

»Hr.  Hobert  Neiiendams  Arbejde  er  gennemført  med  en  sund 
Nationalfølelses  beherskede  Ro,  og  man  læser  hans  velskrevne 
Kremstilling  med  den  behagelige  Tryghed,  som  den  dannede  Mands 
Selskab  giver.   .  .<  Fr.  v  Jessen  i   »Berl.  Tid.« 

»Jeg  vil  ønske  Bogen  mange  Læsere,  ikke  mindst  fordi  den 
er  skrevet  med  megen  Takt  og  med  dyb  Korstaaelse  af  Korholdene 
i  Nordslesvig.«  i.,.u  Martha  Ottosen  i   »Politikensi    Kronik. 

274.7  Scenen  drager 

